(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΔ΄

Δευτέρα, 08 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 8.7.2024 ποινική δικογραφία που αφορά στον Πρωθυπουργό Κυριάκο Μητσοτάκη και τον Υπουργό Δικαιοσύνης Γεώργιο Φλωρίδη , σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Η επίσημη παραδοχή της AstraZeneca ότι το εμβόλιο κατά του κορωνοϊού συνδέεται με πιθανές παρενέργειες προκαλεί ανησυχία σε εκατομμύρια πολίτες που τα έλαβαν», σελ.
 ii. με θέμα: «Νοσοκομείο Μολάων: Ώρα μηδέν» , σελ.
 β) Προς την Υπουργό Κοινωνικής Συνοχής και Οικογένειας με θέμα: «Δράσεις για την προβολή της πολύτεκνης οικογένειας», σελ.
 γ) Προς τον Υπουργό Εσωτερικών με θέμα: «Κλειστός ο δρόμος Αλεποχωρίου-Σχίνου. Να γίνουν άμεσα οι αναγκαίες παρεμβάσεις για να ανοίξει με ασφάλεια ο δρόμος», σελ.
 δ) Προς τον Υπουργό Δικαιοσύνης με θέμα: «Για την απαράδεκτη καθυστέρηση και αποσιώπηση στοιχείων της έρευνας στην υπόθεση του εγκλήματος των Τεμπών», σελ.
 ε) Προς την Υπουργό Πολιτισμού με θέμα: «Πώς θα αντιμετωπιστεί η πρακτική των επαναλαμβανόμενων playlist στα ραδιόφωνα της χώρας;», σελ.
 στ) Προς τον Υπουργό Κλιματικής Κρίσης και Πολιτικής Προστασίας με θέμα: «Αδικαιολόγητη εξαίρεση των Δήμων Αλεξανδρούπολης - Σαμοθράκης από την εκδήλωση ενδιαφέροντος προκειμένου για χορήγηση οικονομικής ενίσχυσης σε επιχειρήσεις με οικονομικές απώλειες στον Ν. Έβρου, που επλήγησαν από τις καταστροφικές πυρκαγιές Αυγούστου - Σεπτεμβρίου 2023», σελ.
 ζ) Προς την Υπουργό Εργασίας και Κοινωνικής Ασφάλισης με θέμα: «Η δυσλειτουργία του Κέντρου Προώθησης της Απασχόλησης Δ.ΥΠ.Α. Καρπενησίου ΚΠΑ2 υπονομεύει την ενίσχυση της απασχόλησης, την καταπολέμηση της ανεργίας, την διασύνδεση της αγοράς εργασίας με τις επιχειρήσεις και την εύρυθμη λειτουργία αυτών», σελ.
 η) Προς τον Υπουργό Περιβάλλοντος και Ενέργειας:
 i. με θέμα: «Κατάρτιση σχεδίου δράσης για την αντιμετώπιση του φαινομένου της εμφάνισης αρκούδων σε περιοχές του αστικού ιστού στην Περιφερειακή Ενότητα Καστοριάς», σελ.
 ii. με θέμα: «Αγνοεί, η εγκριτική απόφαση της Ρυθμιστικής Αρχής Αποβλήτων Ενέργειας και Υδάτων, σχετικά με την εγκατάσταση πλωτού σταθμού υγροποιημένου φυσικού αερίου στον Παγασητικό, την άποψη της τοπικής κοινωνίας, της αυτοδιοίκησης και των επιστημονικών φορέων», σελ.
 iii. με θέμα: «Θετικά γνωμοδοτεί η Κυβέρνηση για το LNG στον Παγασητικό παρά τις αντιδράσεις σύσσωμης της τοπικής κοινωνίας και επιστημονικών φορέων», σελ.
 iv. με θέμα: «Υπερκορεσμός ΑΠΕ στον δήμο Αγρινίου», σελ.
 θ) Προς τον Υπουργό Υποδομών και Μεταφορών:
 i. με θέμα: «Υπερδιπλάσια έκταση του δάσους του Σεϊχ Σου θα υλοτομηθεί σε σχέση με αυτή που εγκρίθηκε αρχικά με την Απόφαση Έγκρισης Περιβαλλοντικών Όρων», σελ.
 ii. με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδος απέναντι στον κίνδυνο επανεμφάνισης πλημμυρικών φαινομένων αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της Αυτοδιοίκησης», σελ.
 ι) Προς τον Υπουργό Εθνικής Άμυνας:
 i. με θέμα: «Προβλήματα λειτουργίας Κέντρου Εκπαίδευσης Τεχνικού (Κ.Ε.ΤΧ.) στην Πάτρα», σελ.
 ii. με θέμα: «Χρησιμοποίηση Μη Επανδρωμένων Αεροσκαφών (MEA) των ΗΠΑ που Σταθμεύουν στην Λάρισα για την Υποστήριξη επίθεσης με Πυραύλους ATACMS στην Κριμαία», σελ.
 ια) Προς τον Υπουργό Ναυτιλίας και Νησιωτικής Πολιτικής με θέμα: «Θα ελέγξει επιτέλους η Κυβέρνηση τις καταγγελίες σε βάρος του Λιμενικού Σώματος;», σελ.
 ιβ) Προς τον Υπουργό Ανάπτυξης με θέμα: «Ανάγκη για κατάλληλη μοριοδότηση των πυρόπληκτων παραγωγών-πωλητών που δραστηριοποιούνται σε λαϊκές αγορές του νομού Έβρου και επλήγησαν από τις καταστροφικές πυρκαγιές του Αυγούστου 2023», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Οργανισμός Ακαδημίας Αθηνών», σελ.
2. Κατάθεση σχεδίου νόμου:

Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών, Υποδομών και Μεταφορών, Δικαιοσύνης και Ψηφιακής Διακυβέρνησης κατέθεσαν στις 5.7.2024 σχέδιο νόμου με τίτλο «Ενσωμάτωση του άρθρου 1 της Οδηγίας της Ευρωπαϊκής Ένωσης 20191151κατά το μέρος που αφορά τους αποκλεισμένους διευθυντές και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΝΤΩΝΙΟΥ Μ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΓΚΙΚΑΣ Σ. , σελ.
 ΓΡΗΓΟΡΑΚΟΥ Π. , σελ.
 ΖΑΜΠΑΡΑΣ Μ. , σελ.
 ΖΑΧΑΡΑΚΗ Σ. , σελ.
 ΚΑΡΑΓΚΟΥΝΗΣ Κ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΜΝΗΝΑΚΑ Μ. , σελ.
 ΜΑΛΑΜΑ Κ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΕΪΚΟΠΟΥΛΟΣ Α. , σελ.
 ΜΠΟΥΓΑΣ Ι. , σελ.
 ΜΠΟΥΚΩΡΟΣ Χ. , σελ.
 ΝΑΤΣΙΟΣ Δ. , σελ.
 ΠΑΠΑΔΑΚΗΣ Π. , σελ.
 ΠΑΠΑΔΟΠΟΥΛΟΣ Ν. , σελ.
 ΣΑΡΑΚΙΩΤΗΣ Ι. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΑΚΗΣ Β. , σελ.
 ΤΑΧΙΑΟΣ Ν. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΚΑΛΩΤΟΣ Ε. , σελ.
 ΤΣΙΡΩΝΗΣ Σ. , σελ.
 ΦΩΤΗΛΑΣ Ι. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΔ΄

Δευτέρα 8 Ιουλίου 2024

Αθήνα, σήμερα στις 8 Ιουλίου 2024, ημέρα Δευτέρα και ώρα 15.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου ότι τη Δευτέρα 8 Ιουλίου 2024 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1181/25-6-2024 επίκαιρη ερώτηση και η υπ’ αριθμόν 4786/20-5-2024 ερώτηση θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 1194/27-6-2024, 1198/28-6-2024, 1199/28-6-2024 και 1200/28-6-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 1193/27-6-2024 επίκαιρη ερώτηση θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Οι υπ’ αριθμόν 1192/27-6-2024 και 1196/28-6-2024 επίκαιρες ερωτήσεις θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Η υπ’ αριθμόν 1202/28-6-2024 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο - Πέτρο Σπανάκη.

Η υπ’ αριθμόν 1197/28-6-2024 επίκαιρη ερώτηση και η υπ’ αριθμόν 4424/19-4-2024 ερώτηση θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμόν 1178/25-6-2024 επίκαιρη ερώτηση θα απαντηθεί από την Υφυπουργό Ανάπτυξης κ. Άννα Μάνη.

Η υπ’ αριθμόν 4426/231/19-4-2024 ερώτηση και αίτηση κατάθεσης εγγράφων θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμόν 1208/1-7-2024 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 1186/26-6-2024 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσονα Φωτήλα.

Η υπ’ αριθμόν 1203/1-7-2024 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Η υπ’ αριθμόν 1180/25-6-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και ερωτώντες Βουλευτές».

Ξεκινάμε τη συζήτηση με την έκτη με αριθμό 1181/25-6-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υγείας με θέμα: «Η επίσημη παραδοχή της «ASTRAZENECA» ότι το εμβόλιο κατά του κορωνοϊού συνδέεται με πιθανές παρενέργειες προκαλεί ανησυχία σε εκατομμύρια πολίτες που τα έλαβαν».

Θα απαντήσει ο Υπουργός Υγείας κ. Σπυρίδων - Άδωνις Γεωργιάδης.

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, είναι πλέον επίσημο. Η φαρμακευτική εταιρεία «ASTRAZENECA» αναγνώρισε ότι το εμβόλιο για τον κορωνοϊό μπορεί να προκαλέσει σοβαρές παρενέργειες, όπως διαταραχές λειτουργικότητας αιμοπεταλίων, θρομβώσεις και αιμορραγίες.

Ακολούθως, στις 7 Μαρτίου η «ASTRAZENECA» απέσυρε το συγκεκριμένο εμβόλιο κατά του κορωνοϊού μετά από πλήθος καταγγελιών για πρόκληση παρενεργειών, όπως θρομβώσεις, μυοκαρδίτιδες, περικαρδίτιδες, εγκεφαλικά, ανακοπές, αυτοάνοσα νοσήματα, σκλήρυνση κατά πλάκας, ρευματοειδή αρθρίτιδα, σύνδρομο Γκιλέν-Μπαρέ, παθήσεις του οπτικού, προσωπικού και ακουστικού νεύρου κ.ά..

Από τις 24 Μαρτίου του 2021 η «ASTRAZENECA» Ελλάδας είχε αποστείλει έγγραφο, που αναφέρει ότι το εμβόλιό της προκαλεί αυτές τις διαταραχές του πηκτικού μηχανισμού και τις διαταραχές των αιμοπεταλίων, με αριθμό πρωτοκόλλου 648 στον ΕΟΦ και κοινοποιείται στους ιατρικούς συλλόγους, στις υγειονομικές περιφέρειες, στο Υπουργείο Υγείας, στη Γενική Γραμματεία Πρωτοβάθμιας Φροντίδας Υγείας, στον ΕΟΔΥ, σε ιατρικές εταιρείες και αλλού.

Εσείς τι πράξετε; Στις 22-4-2021 στον «ALPHA» σε εκπομπή του Σρόιτερ ο Πρωθυπουργός διαβεβαιώνει ότι τα εμβόλια αυτά είναι απολύτως ασφαλή και απολύτως αποτελεσματικά. Το καλύτερο εμβόλιο είναι το γρήγορο εμβόλιο. Το προμοτάρει κανονικά. Και αναφέρεται στο εμβόλιο της «ASTRAZENECA» ονομαστικά. Υπάρχει το σχετικό βίντεο. Μπορείτε να το δείτε.

Ο ανήθικος εμπαιγμός των πολιτών συνεχίζεται, έρχεται τώρα στα χέρια των ειδικών, της Κυβέρνησης και των κυβερνητικών, με πρόστιμα, με τιμωρίες, με αναστολές, με υποχρεωτικότητες. Είπα ανήθικος εμπαιγμός και θυμήθηκα το εξής. Αλήθεια, τι έγινε με τα πρόστιμα των ηλικιωμένων; Εννοώ τα κορόιδα, τους τυπικούς συμπολίτες μας, που άλλοι αναγκάστηκαν και άλλοι εξαναγκάστηκαν να τα πληρώσουν. Πόση αδικία πια; Ακόμη και τώρα που ο ελληνικός λαός σάς έδειξε την απέχθειά του, δεν λέτε να συμμορφωθείτε; Εάν ήσασταν καλοπροαίρετοι, και χάρη της συνταγματικής ισονομίας και ισότητας των πολιτών, θα έπρεπε ή να επιστρέψετε στο ακέραιο τα πρόστιμα σε αυτούς ή αλλιώς να παραιτηθείτε.

Περιμένω μια απάντηση γι’ αυτό, κύριε Υπουργέ, αλλά πολύ φοβάμαι πως δεν ήταν καλοπροαίρετη η στάση σας, αλλά εφαρμόζατε σχέδιο κατά των πολιτών που αντιστάθηκαν στο αφήγημα της νεοταξικής πανδημίας. Όλα στη δίνη του εμβολιασμού. Κανένας δεν ενημερώθηκε επίσημα για τις παρενέργειες. Παγκόσμια πρωτοτυπία, πρώτα εφαρμόστηκαν τα σκευάσματα και μετά μάθαμε για τις παρενέργειές τους. Δεν ξανάγινε αυτό στην ιστορία της ιατρικής. Σας το διαβεβαιώνω αυτό. Εάν μιλούσες, σε πέταγαν έξω από τη δουλειά. Αν μιλούσες, ήσουν συνωμοσιολόγος, ήσουν ψεκασμένος, σου έλεγαν για πρόστιμα, για απολύσεις, για αντίμετρα και τα συνήθη. Έτσι εκατομμύρια συμπολίτες μας, κύριε Υπουργέ, έπαιξαν τη ζωή τους ρώσικη ρουλέτα με την υγεία τους και την υγεία των παιδιών τους.

Ερωτάσθε, κύριε Υπουργέ, τα εξής. Τι έχετε να απαντήσετε σήμερα, μετά από αυτές τις αποκαλύψεις, στους πολίτες που διαβεβαιώνατε ότι τα εμβόλια, που μανιωδώς προωθούσατε από πρωθυπουργικά χείλη, ήταν απολύτως ασφαλή και απολύτως αποτελεσματικά και αποκρύπτατε τους κινδύνους που από το 2021 η «ASTRAZENECA» σάς ενημέρωσε ότι είχαν.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε συνάδελφε.

Τον λόγο έχει ο Υπουργός Υγείας κ Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Πρόεδρε.

Μου κάνει πάντα πάρα πολύ μεγάλη εντύπωση εγώ, ένας κάτοχος πτυχίου από το Ιστορικό και Αρχαιολογικό να πρέπει να εξηγώ αυτονόητα ιατρικά πράγματα σε έναν χειρουργό. Και χαίρομαι που είναι στην Αίθουσα και η κ. Λινού, καθηγήτρια ειδική στα θέματα αυτά και μπορεί να κρίνει αν αυτά που λέει ο ιστορικός στέκουν ή αυτά που λέει ο γιατρός.

Πρώτον και κυριότερον, από τα τρία κατά βάσιν εμβόλια που χρησιμοποιήθηκαν για την αντιμετώπιση της πανδημίας, τα δύο ήταν από την καινούργια τεχνολογία της mRNA, το τρίτο της «ASTRAZENECA» ήταν συμβατικής τεχνολογίας, όπως όλα τα εμβόλια που κάνουμε εδώ και δεκαετίες, αγαπητέ γιατρέ.

Εμβόλιο τύπου «AstraZeneca» έχετε κάνει και εσείς και τα παιδιά μας και τα παιδιά σας, και εγώ και όλοι, γιατί το εμβόλιο αυτό ακολούθησε την πεπατημένη της παλαιάς τεχνολογίας, αντίθετα με τα άλλα δύο που ακολούθησαν την τεχνολογία mRNA που είναι κάτι τελείως διαφορετικό και αποτελεί μια μεγάλη πρόοδο της επιστημονικής γνώσης.

Δεύτερον, όταν κυκλοφόρησε το εμβόλιο της «ASTRAZENECA» είχε προειδοποιητική ένδειξη ότι μπορεί να προκαλέσει επιπλοκές και μάλιστα στην Ελλάδα είχαμε και έναν θάνατο επιβεβαιωμένο από αυτό το εμβόλιο μιας γυναίκας, αν θυμάμαι καλά, στην Κρήτη, η οποία είχε αποκτήσει επιπλοκές από το εμβόλιο της «ASTRAZENECA».

Άρα, τίποτα καινούργιο δεν έχει γίνει γνωστό σήμερα. Ήταν γνωστό από την αρχή ότι το εμβόλιο αυτό σε ένα πολύ μικρό κλάσμα ανθρώπων μπορεί να προκαλέσει παρενέργειες, κυρίως θρομβώσεις λόγω του τρόπου με τον οποίο λειτουργούσε. Αυτό ήταν γνωστό στην ιατρική κοινότητα, γνωστό στον κόσμο, γνωστό στους πάντες.

Η απόσυρση του εμβολίου της «ASTRAZENECA» για τον COVID τώρα είναι αποτέλεσμα κάποιων γενικευμένων επιπλοκών; «Όχι» είναι η απάντηση. Όχι. Ο λόγος που απεσύρθη το εμβόλιο της «ASTRAZENECA» είναι γιατί πια δεν χορηγείται. Γιατί δεν χορηγείται; Διότι στην αντιμετώπιση της πανδημίας έχει επικρατήσει στην παγκόσμια αγορά το εμβόλιο mRNA της «PFIZER». Αυτό έχει γίνει αποκλειστικά κατά 100% και παγκόσμια το εμβόλιο που χρησιμοποιούν οι άνθρωποι που θέλουν να προστατευθούν από την πανδημία του COVID-19, από τον ιό του COVID-19.

Κατά συνέπεια, το εμβόλιο της «ASTRAZENECA», το οποίο ήταν αποτέλεσμα παλαιάς τεχνολογίας, είχε μείνει κοινώς στα αζήτητα. Δεν το χρησιμοποιούσε κανένας, δεν το αγόραζε κανένας, δεν το χορηγούσε κανένας σε κανέναν. Ως αποτέλεσμα αυτού, η εταιρεία αυτή απέσυρε το εμβόλιο αυτό από την κυκλοφορία καθ’ όσον, ούτως ή άλλως, για να συνεχίσει να υπάρχει, θα έπρεπε να βγάζει διαρκώς επικαιροποιημένες εκδοχές για τις νέες παραλλαγές του COVID-19, πράγμα που δεν συνέφερε την εταιρεία αφ’ ης στιγμής όλοι αγόραζαν το εμβόλιο της «PFIZER» το οποίο βγαίνει πολύ πιο γρήγορα και είναι, όπως εξήγησα, της νέας τεχνολογίας mRNA.

Άρα, η ερώτησή σας για άλλη μία φορά προκαλεί συνωμοσιολογία με σκοπό να κοροϊδέψετε τους ανθρώπους για να σας ψηφίζουν. Ουδεμία ανησυχία έχετε όσον αφορά την υγεία των συμπολιτών σας –και κλείνω μ’ αυτό- καθ’ όσον αποκλείεται ως γιατρός να μη γνωρίζετε ότι δεν υπάρχει κανένα εμβόλιο που να ευθύνεται -μέχρι σήμερα στην παγκόσμια βιβλιογραφία- για καμμία παρενέργεια τρία χρόνια μετά από τη χορήγησή του, αλλά όλες οι παρενέργειες που προσμετρώνται εξαντλούνται σε μερικούς μήνες από τη χορήγησή του και όχι, βεβαίως, σε τρία χρόνια από τη χορήγησή του. Δεν υπάρχει ούτε μία αναφορά στην παγκόσμια βιβλιογραφία για κανένα εμβόλιο που να το κρατάει κάποιος σε παρακολούθηση παρενεργειών μετά από τρία χρόνια.

Κοινώς, όλη η ερώτησή σας ανήκει στη σφαίρα της συνωμοσιολογίας και όχι, φυσικά, στη Βουλή των Ελλήνων.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Παπαδόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, ας μιλήσουμε με στοιχεία.

Όλα τα εμβόλια είχαν mRNA. Τώρα το πώς το πρόσφερε το κάθε εμβόλιο είναι άλλο. Είχε τη γονιδιακή πληροφορία το κάθε εμβόλιο. Ας μιλήσουμε με στοιχεία και όχι όπως κάνουν εδώ οι γνωστοί ακαταδίωκτοι πολιτικοί που λένε με θεωρητικά μοντέλα «Αν δεν εμβολιαζόσασταν, θα πεθαίνατε, θα αρρωσταίνατε, θα σβήνατε από τον χάρτη».

Με στοιχεία, λοιπόν, της ΕΛΣΤΑΤ, τα συγκεκριμένα εμβόλια για να χαρακτηριστούν ως «εμβόλια» -τα ξέρουν οι συνάδελφοι- άλλαξε ακόμα και ο ορισμός στην Παγκόσμια Οργάνωση Υγείας. Δεν έχω χρόνο για να σας το αναλύσω. Κατά δεύτερον, η τεχνική της mRNA τεχνολογίας είναι γνωστή εδώ και είκοσι χρόνια και εφαρμόστηκε στους καρκινοπαθείς. Όμως, ούτε για τους καρκινοπαθείς τέταρτου σταδίου δεν πήρε ποτέ κανονική άδεια. Και εμείς εδώ θέλαμε να το υποχρεώσουμε στα παιδιά, στους έφηβους, που η νοσηρότητα και η θνησιμότητα ήταν περίπου κοντά στο 0%.

Δεν έχω ακούσει, κύριε Υπουργέ μου, κανένας να μετάνιωσε που δεν έκανε το εμβόλιο. Αντίθετα, έχω ακούσει πάρα πολλούς να μετάνιωσαν που το έκαναν.

Πρώτο στοιχείο: Ο ΕΟΦ το 2023 από τις πενιχρές, ελάχιστες δηλαδή, «κίτρινες κάρτες» αναφέρει ότι για το 2022 έχουμε χίλιες εξακόσιες τριάντα τρεις παρενέργειες, εκ των οποίων οι τριακόσιες σαράντα τέσσερις είναι σοβαρές. Αναφέρεται σε εξήντα τρεις θανάτους. Το 40% απ’ αυτές τις παρενέργειες αφορούν σε ανθρώπους νέους από τριάντα έως σαράντα εννέα ετών και έξι στις δέκα ήταν γυναίκες. Ο ΕΟΦ βασίστηκε μόνο –το ξαναλέω αυτό, ακούστε το- στις ελάχιστες «κίτρινες κάρτες» που συμπλήρωναν ελάχιστοι θαρραλέοι συνάδελφοι, που τότε όλα τα έσκιαζε η φοβέρα. Δηλαδή, τους έδιωχναν από τη δουλειά.

Γνωρίζουμε ότι συμπληρώθηκε μόνο στην Αγγλία το 2% των καρτών. Έτσι λέει ο επικεφαλής των γενικών γιατρών. Εδώ είναι υποδεκαπλάσια. Δηλαδή, είδαμε μόνο την κορυφή του παγόβουνου. Καθηγητής Φαρμακολογίας, όταν αποπειράθηκε να προτρέψει τους συναδέλφους να συμπληρώσουν «κίτρινες κάρτες», βρέθηκε διωκόμενος από την ελληνική δικαιοσύνη. Η δε Ελληνική Παιδιατρική Εταιρεία οδηγήθηκε σε μια ανήκουστη οδηγία στους συναδέλφους παιδιάτρους να υποβαθμίζουν σκόπιμα τις παρενέργειες των mRNA εμβολίων, για να τονίσουν μόνο τις συνέπειες της νόσου COVID στα παιδιά που η θνητότητα, όπως είπα, πλησίαζε το 0%, ώστε να μην έχουμε πρόβλημα στον απρόσκοπτο εμβολιασμό.

Συνεχίζω με τα στοιχεία της ΕΛΣΤΑΤ. Να δω αυτά πώς θα τα διαψεύσετε. Κυρία Πρόεδρε, πριν τα μνημόνια, αν δείτε τον μέσο όρο στη θνητότητα της Ελλάδας, είχαμε εκατό με εκατόν πέντε χιλιάδες θανάτους κάθε χρόνο. Τρεις με πέντε χιλιάδες διαφέρουν από χρόνο σε χρόνο.

Μετά, με τα ζωοφόρα μνημόνια που υπογράψατε οι μνημονιακές κυβερνήσεις, η θνητότητα, κύριε Υπουργέ μου, ανέβηκε στις εκατόν είκοσι δύο χιλιάδες κατά μέσο όρο. Είναι στανταρισμένα τα νούμερα, τα έκαναν σοβαροί επιστήμονες και θα σας τα παραθέσω. Ανέβηκε, λοιπόν, η θνητότητα στις εκατόν είκοσι δύο χιλιάδες.

Έρχεται το έτος 2020 που δεν είχαμε τα σωτήρια εμβόλια –ξέρουν οι λοιμωξιολόγοι, μία λοίμωξη τότε που ήταν πιο επιθετική με το στέλεχος της Γιουχάν, το στέλεχος Δ΄, κ.λπ.- είχαμε εκατόν τριάντα χιλιάδες θανάτους το 2021. Δηλαδή, είχαμε έξι χιλιάδες θανάτους που θεωρήθηκαν και αποδόθηκαν όντως στη νόσο του COVID.

Το 2021, όμως, τι έγινε; Οι θάνατοι εκτοξεύτηκαν. Είχαμε εκατόν σαράντα τρεις χιλιάδες επτακόσιους θανάτους. Είχαμε 17%-18% αύξηση της θνητότητας. Πού οφείλεται αυτό; Στον πληθυσμό εκείνη τη χρονιά εκτοξεύτηκαν δεκαεπτά εκατομμύρια πεντακόσιες χιλιάδες δόσεις mRNA εμβολίων.

Έρχεται η επόμενη χρονιά του 2022 και η θνητότητα υποχωρεί στο 14%, πάλι αυξημένη, αλλά δεν είναι 17%, είναι 14%. Τότε χορηγήθηκαν μόνο δεκατέσσσερα εκατομμύρια δόσεις εμβολίων. Από τα δεκαεπτά εκατομμύρια πεντακόσιες χιλιάδες, πάμε στα δεκατέσσερα εκατομμύρια.

Το έτος 2023 μειώνεται η θνητότητα στις εκατόν είκοσι επτά χιλιάδες πεντακόσιους ενενήντα έναν θανάτους, δηλαδή 3,8% αύξηση της θνητότητας, αλλά τότε οι ενέσεις που εκτοξεύτηκαν στον πληθυσμό ήταν μόλις τριακόσιες χιλιάδες από τα δεκαεπτά εκατομμύρια πεντακόσιες χιλιάδες.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, όμως, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι πολύ σημαντικά αυτά τα στοιχεία, αγαπητή μου κυρία Πρόεδρε και είναι σημαντικά για τον ελληνικό λαό.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, αλλά ο χρόνος είναι χρόνος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα αναφέρω το link που μπορούν να τα δουν. Τα λέει ένας πολύ σπουδαίος καρδιολόγος, ο κ. Κωνσταντίνος Αρβανίτης. Έχουν δημοσιευτεί. Είναι οξυδερκέστατος και πανέξυπνος γιατρός που δεν τρώει κουτόχορτο.

Επίσης –για να μη μακρηγορώ-, στην Αγγλία η πιο σπουδαία στατιστική υπηρεσία στον κόσμο το αποδεικνύει και ανάλογα με τον αριθμό των δόσεων. Με την πρώτη δόση, τη δεύτερη, την τρίτη, την τέταρτη, αποδεικνύει το πώς ανεβαίνει η θνητότητα.

Σας τα καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι, περιμένουμε απόδοση της δικαιοσύνης σε αυτούς που έχασαν άδικα τη ζωή τους και σε αυτούς που κυνηγήθηκαν, κύριε Υπουργέ, από το Υπουργείο σας και εξοντώθηκαν εργαστηριακά και μισθολογικά.

Ο ελληνικός λαός ζητά εδώ και τώρα δικαίωση και δικαιοσύνη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ορίστε, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς ως προς το αν έχει mRNA τεχνολογία το εμβόλιο της «ASTRAZENECA». Ένα απλό Google search στη Wikipedia, γιατρέ, αρκεί για να διαβάσετε πώς δουλεύει αυτό το εμβόλιο. Όπως θα μπείτε στη Wikipedia, θα πείτε «μηχανισμός εμβολίου covid-Astrazeneca». Λειτουργεί με έναν αδενοϊό ο οποίος μεταφέρει τις σχετικές πληροφορίες.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Περιτύλιγμα είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχει απολύτως καmμία σχέση, κύριε. Η mRNA τεχνολογία είναι μια νέα τεχνολογία που πάει και αλλάζει την πληροφορία μέσα στο ανθρώπινο κύτταρο. Ο αδενοϊός είναι σύστημα που χρησιμοποιείται σε εκατοντάδες άλλου τύπου εμβόλια που έχουμε κάνει χρήση εδώ και δεκαετίες. Μην κοροϊδεύετε επιτέλους τον κόσμο. Δεν έχει καmμία σχέση το ένα με το άλλο. Δεν μπορεί να έχετε πάρει πτυχίο ιατρικής και να μην το καταλαβαίνετε και να το καταλαβαίνω εγώ. Να ελέγξουμε τα πτυχία αν δεν το καταλαβαίνετε.

Τρίτον, δεν μπορείτε να έρχεστε στη Βουλή και να λέτε «αυτός ο γιατρός είναι θαρραλέος και ο άλλος δεν είναι» επειδή συμφέρει εσάς. Κάνατε το ερώτημα. Ξέρετε πολλούς που μετάνιωσαν που έκαναν το εμβόλιο, κανέναν που μετάνιωσε που δεν το έκανε. Μα, είναι τώρα αυτό σοβαρό επιχείρημα. Αυτός που δεν το έκανε και ευτυχώς δεν ασθένησε, θεωρεί ότι δεν ασθένησε γιατί δεν το έκανε. Αυτός που δεν το έκανε και πέθανε δεν είναι εδώ για να μας πει αν μετάνιωσε. Η θνησιμότητα στους ανθρώπους που δεν έχουν κάνει εμβόλιο σύμφωνα με τα στοιχεία του ΕΟΔΥ, σας λέω, είναι τριάντα φορές μεγαλύτερη. Και θέλετε να πάρετε κόσμο στον λαιμό σας. Κι ενώ τώρα έχουμε νέα έξαρση της πανδημίας, με καινούργιο στέλεχος και έχουμε πάλι μεγάλη ροή στα νοσοκομεία, συνεχίζετε στη Βουλή να μεταδίδετε συνωμοσιολογίες και να παίρνετε κόσμο στον λαιμό σας για να κερδίζετε ψήφους. Απόδειξη ότι δεν ξέρατε ότι το εμβόλιο της «ASTRAZENECA» δεν είναι mRNA.

Τρίτον, αναφέρεται για τα Πρακτικά: Στις 7-4-2021 ο ΕΜΑ, ο Ευρωπαϊκός Οργανισμός Φαρμάκων, επεσήμανε την πιθανότητα της πολύ σπάνιας, περίπου 1 στις 100.000, παρενέργειας του εμβολίου της «ASTRAZENECA» για τις θρομβώσεις. Δεν είναι κάτι που μαθαίνουμε σήμερα που απεσύρθη το εμβόλιο. Είναι κάτι που το ξέραμε όταν πήρε άδεια κυκλοφορίας.

Τέταρτον, λέτε «άλλαξε όλος ο τρόπος που αδειοδοτούνταν τα εμβόλια, για εμβόλια της πανδημίας». Χαίρω πολύ. Δεν ξέρετε ότι ένα φάρμακο, ένα εμβόλιο για να πάρει κανονικά έγκριση περνάει κλινικές μελέτες ετών; Δεν ξέρετε ότι τότε παγκοσμίως συμφωνήθηκε μια ταχεία διαδικασία για να μπορέσουν οι κοινωνίες να βγουν γρήγορα απ’ τις καραντίνες; Είναι αυτό κάτι κρυφό που είπατε ή είναι μια παγκόσμια απόφαση τόσο του FDA, όσο και του EMA, όσο και του κινεζικού αντίστοιχου οργανισμού, όσο και του ρωσικού αντίστοιχου οργανισμού που έβγαλαν ταχείες διαδικασίες έγκρισης για να αντιμετωπίσουμε το πρωτοφανές φαινόμενο της πανδημίας; Έρχεστε στη Βουλή και κραδαίνετε μία δημόσια απόφαση όλων των διεθνών οργανισμών φαρμάκου που πράγματι έβγαλαν ταχύτερη διαδικασία έγκρισης για αυτά τα εμβόλια και την παρουσιάζετε ως δήθεν μια δική σας μεγάλη ανακάλυψη.

Τέλος, αναφερθήκατε στην ΕΛΣΤΑΤ και πραγματικά, είναι αυτό που κάνετε πέραν πάσης φαντασίας. Βελτίωση του προσδόκιμου επιβίωσης στην Ελλάδα κατά έξι μήνες. Μετά από μείωση του προσδόκιμου επιβίωσης λόγω COVID-19, το 2019 το προσδόκιμο ζωής στην Ελλάδα ήταν τα 81,7 έτη και το 2021 ήταν 80,2. Ο λόγος που έπεσε το προσδόκιμο της ζωής μας από το 2019 στο 2021 κατά ενάμιση χρόνο ήταν η πανδημία. Και σήμερα το 2023 ανέβηκε το προσδόκιμο επιβίωσης στο 80,8. Δηλαδή, κερδίσαμε από τον ενάμιση χρόνο τους έξι μήνες μέσα σε έναν χρόνο. Άμα συνεχίσουμε σ’ αυτόν τον ρυθμό σε δυο περίπου χρόνια από σήμερα θα είμαστε στο προσδόκιμο ζωής που είχαμε πριν από την πανδημία. Δηλαδή, για να το καταλάβει ο κόσμος και όσοι, δυστυχώς, σας ακούνε, ήρθε η πανδημία, επειδή προκάλεσε ξαφνικά πολλούς θανάτους έπεσε το προσδόκιμο της ζωής μας κατά ενάμιση χρόνο. Έφυγε η πανδημία και ανεβαίνει πάλι το προσδόκιμο της ζωή μας και επιστρέφει εκεί που ήταν.

Σας ερωτώ, γιατρέ. Εννέα στους δέκα συμπολίτες μας έχουν κάνει τουλάχιστον μία δόση εμβολίου. Εάν αυτό το εμβόλιο ήταν τόσο καταστροφικό θα ανέβαινε το προσδόκιμο ζωής ενός πληθυσμού που οι εννέα στους δέκα έχουν κάνει το εμβόλιο; Επιστήμονας είστε. Στοιχειώδη μαθηματικά δεν μπορεί να μην καταλαβαίνετε. Πλέον το εμβόλιο κατά της πανδημίας COVID-19 είναι το πιο δοκιμασμένο εμβόλιο στην ιστορία. Αν ήταν υπεύθυνο για όλα αυτά τα τέρατα που διακινείτε, οι μισοί που ξέρω θα είχαν πεθάνει. Δεν έχουν πεθάνει, όμως, και το προσδόκιμο της ζωής ανεβαίνει. Άρα, δεν έχει βλάψει τους ανθρώπους όσο συνεχώς λέτε για να κάνετε καριέρα. Σταματήστε, λοιπόν, να το κάνετε γιατί έχετε πάρει όρκο στον Ιπποκράτη να μην οδηγείτε τους ανθρώπους στην καταστροφή τους. Έχετε πάρει όρκο να τους βοηθάτε να επιζήσουν. Και σας λέω τώρα έχουμε νέα έξαρση της πανδημίας και το εμβόλιο είναι απολύτως απαραίτητο σε ευπαθείς ομάδες.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Θα συζητηθεί η δεύτερη με αριθμό 4786/20-5-2024 ερώτηση του κύκλου αναφορών-ερωτήσεων της Βουλευτού Λακωνίας της Κοινοβουλευτικής Ομάδας «ΠΑΣΟΚ – Κίνημα Αλλαγής», κ. Παναγιώτας Γρηγοράκου προς τον Υπουργό Υγείας με θέμα: «Νοσοκομείο Μολάων: Ώρα μηδέν».

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κυρία Πρόεδρε.

Κύριε Υπουργέ, στις 20 Μαΐου 2024 είχα καταθέσει μια ερώτηση στο πλαίσιο του κοινοβουλευτικού ελέγχου σχετικά με το Νοσοκομείο των Μολάων σε συνέχεια και μιας επιστολής της οποίας λάβαμε από τον Σύλλογο Εργαζομένων Μολάων. Επιβεβαιώθηκε μέσα στην επιστολή αυτό το οποίο όλοι γνωρίζαμε, η διαρκώς, δηλαδή, επιδεινούμενη κατάσταση του νοσοκομείου ενώ, παράλληλα, μέσα στην επιστολή προμηνυόταν η εκ νέου υποβάθμισή του θέτοντας σε κίνδυνο και τη μελλοντική του λειτουργία. Η ερώτηση αυτή έμεινε αναπάντητη και αυτός είναι ο λόγος που τη φέρνουμε ενώπιον σας ως επίκαιρη. Όπως, επίσης, αναπάντητα έχουν μείνει και τα πολλά προβλήματα τα οποία έχει το Νοσοκομείο των Μολάων, τα οποία, δυστυχώς, από την ημέρα που δημοσιοποιήθηκε η επιστολή αυτή και που καταθέσαμε την πρώτη μας ερώτηση, έχουν αυξηθεί. Και εννοούμε ότι έχουν αυξηθεί διότι τα δεδομένα είναι πολύ διαφορετικά.

Στις 20 Μαΐου υπήρχε μία αναισθησιολόγος η οποία, βέβαια, είχε μετακινηθεί στο Νοσοκομείο της Σπάρτης. Ωστόσο ερχόταν κάποιες ημέρες και είχε τα καθήκοντά της στο Νοσοκομείο Μολάων. Και τότε μιλούσε ο σύλλογος εργαζομένων για μία υπολειτουργία η οποία υπήρχε στον χειρουργικό τομέα. Δυστυχώς, σήμερα το θέμα είναι το εξής. Δεν υπάρχει καθόλου αναισθησιολόγος. Παραιτήθηκε. Εκκρεμεί, βέβαια, η δημοσίευση του σχετικού ΦΕΚ. Άρα, λοιπόν, αυτό σημαίνει ότι δεν έχουμε μια υπολειτουργία του χειρουργικού τομέα. Δεν έχουμε καθόλου λειτουργία. Φυσικά, υπάρχουν κι άλλες ελλείψεις των νοσοκομείων σε ειδικότητες πρώτης γραμμής: χειρουργός, ορθοπεδικός, γυναικολόγος. Είναι σαφές, όμως, ότι με αυτό το οποίο συμβαίνει στη χειρουργική δεν μπορεί να υπάρξει προγραμματισμός τακτικών χειρουργείων, δεν μπορούν να γίνουν έκτακτα και επείγοντα χειρουργεία, ακόμα και όταν εφημερεύει το νοσοκομείο. Εφημερεύει, δηλαδή, κάποιος χειρουργός ή ορθοπεδικός. Και, φυσικά, επισημαίνω ότι αφού δεν υπάρχει αναισθησιολόγος ακόμα και σε κάποια έκτακτα περιστατικά, όπως για παράδειγμα σε ένα τροχαίο, το οποίο ενδεχομένως χρειάζεται μια διασωλήνωση για να πάει είτε στο Νοσοκομείο της Σπάρτης είτε σε άλλο νοσοκομείο, δυστυχώς, γίνεται από κάποιον άλλο γιατρό ή από κάποιον αγροτικό.

Υπήρχε μια πρόταση της διοίκησης του Νοσοκομείου Σπάρτης στις 20 Μαΐου ώστε τα τακτικά χειρουργεία των Μολάων να γίνονται πλέον στο Νοσοκομείο της Σπάρτης. Και αυτό, λοιπόν, συνέβαινε και πράγματι συμβαίνει και τώρα. Όλα τα χειρουργεία γίνονται στο Νοσοκομείο της Σπάρτης. Δηλαδή, τα προκαθορισμένα για το Νοσοκομείο των Μολάων. Και αυτό το οποίο, βέβαια, μας ανησυχεί είναι ότι έχουμε διαβάσει διάφορα δημοσιεύματα ότι σχετικά με τον υγειονομικό χάρτη και τον νέο, τον οποίο θα φέρετε ως Κυβέρνηση, βασικό κριτήριο για τα νοσοκομεία είναι ο αριθμός των χειρουργείων τα οποία κάνουν. Άρα, λοιπόν, αυτό έχει αρχίσει και ανησυχεί πάρα πολύ όχι μόνο τους εργαζόμενους αλλά και την ίδια την τοπική κοινωνία. Φυσικά, θα πρέπει να λάβουμε υπ’ όψιν κάτι το οποίο σας είχαμε πει και στη συνάντηση την οποία είχαμε τον προηγούμενο καιρό, ότι μιλάμε για νοσοκομείο το οποίο εξυπηρετεί σαράντα χιλιάδες κατοίκους, όλο το «δεξί πόδι» της Λακωνίας, τη Νεάπολη, την Ελαφόνησο και, φυσικά, λαμβάνουμε περιστατικά και από τα Κύθηρα, καθότι μπορεί να έχουν νοσοκομείο, μπορεί διοικητικά να ανήκουν στην Αττική, ωστόσο το πιο κοντινό σημείο στην ηπειρωτική μας χώρα είναι το Νοσοκομείο των Μολάων. Άρα, λοιπόν, αυτό το οποίο παρατηρούμε είναι ότι σήμερα δεν έχουμε αναισθησιολόγο σε μια απόσταση εκατό χιλιομέτρων.

Ακριβώς, λοιπόν, γι’ αυτόν τον λόγο θα θέλαμε να μας απαντήσετε σε ποιες ενέργειες πρόκειται να προβείτε προκειμένου να υπάρξει άμεσα αναισθησιολογική κάλυψη για το Νοσοκομείο Μολάων και να σταματήσουν οι μετακινήσεις των γιατρών που οδηγούν σε υποστελέχωση και σε επισφαλείς και ακάλυπτες εφημερίες ολόκληρων τομέων. Ποια είναι η θέση του Υπουργείου για την κατάσταση που έχει δημιουργηθεί σήμερα σχετικά με τα προγραμματισμένα χειρουργεία του Μολάων. Αυτή η κατάσταση θέτει σε κίνδυνο τη μελλοντική λειτουργία του νοσοκομείου;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, κατ’ αρχάς μου δίνεται η ευκαιρία, για άλλη μια φορά στη Βουλή, να πω συλλυπητήρια για τον θάνατο του πατρός σας. Είχα εξαιρετική σχέση μαζί του, μεγάλο σεβασμό και θεωρώ ότι προσέφερε πάρα πολλά στο ελληνικό κράτος, στην Ελληνική Δημοκρατία και στο Εθνικό Σύστημα Υγείας.

Έρχομαι στην ερώτησή σας. Ο Νομός Λακωνίας είναι ένας γρίφος, όχι οι Μολάοι, στο σύνολο ο Νομός Λακωνίας. Πρέπει να σας πω ότι μέσα σε αυτή την εβδομάδα, καλώς εχόντων των πραγμάτων, θα υπογράψω την κοινή υπουργική απόφαση μαζί με το Υπουργείο των Οικονομικών για το νέο πλαίσιο των άγονων περιοχών. Μία από τις προβλέψεις που βάζουμε μέσα σε αυτή την κοινή υπουργική απόφαση είναι ότι αν σε κάποια περιοχή έχουμε ένα νοσοκομείο που διαρκώς οι προκηρύξεις που κάνουμε βγαίνουν άγονες, αυτή η περιοχή αυτόματα πέφτει σε καθεστώς άγονης περιοχής και προστίθενται στις αμοιβές τα ωφελήματα τα οποία προβλέπουμε είτε για την άγονη Α είτε για την άγονη Β. Και μάλιστα, αυξάνουμε κατά πολύ αυτά τα ωφελήματα σε αυτή την υπουργική απόφαση, καθ’ όσον το νούμερο ένα πρόβλημα που αντιμετωπίζω ως Υπουργός Υγείας σήμερα ως προς το Εθνικό Σύστημα Υγείας, είναι η στελέχωσή του με ανθρώπινο δυναμικό. Και δεν έχω λόγο να πω ψέματα.

Θα σας πω μόνο, αφού κάνω μια σύνοψη τι συμβαίνει στους Μολάους, ότι από τους τρεις γενικούς χειρουργούς, ο ένας ζήτησε μακροχρόνια αναρρωτική άδεια με σοβαρό πρόβλημα υγείας, από τους τρεις ορθοπεδικούς, ο ένας ζήτησε άδεια άνευ αποδοχών, επίσης λόγω προβλήματος υγείας, οι άλλοι δύο ειδικευμένοι βγήκαν σε ταυτόχρονη αναρρωτική άδεια και έχουν επανέλθει στα καθήκοντά τους από 10 και 22 Μαΐου, αντίστοιχα. Ο ουρολόγος των Μολάων πραγματοποιεί πρωινά και τακτικά ιατρεία στους Μολάους και εφημερεύει στη Σπάρτη. Ο ένας μαιευτήρας γυναικολόγος που υπήρχε παραιτήθηκε και από 1η Ιουλίου αναλαμβάνει υπηρεσία σε άλλο φορέα εκτός Λακωνίας. Και ως προς την αναισθησιολογία που είπατε, η μοναδική αναισθησιολόγος που υπηρετούσε από 14-3-23 υπέβαλε παραίτηση στις 29 Μαΐου ’24 και της έχει χορηγηθεί εξ αυτού η νόμιμη κανονική άδεια.

Σημειώστε ότι για τους Μολάους ζητήθηκαν και εγκρίθηκαν τρεις θέσεις, η μία εσωτερικής παθολογίας με βαθμό επιμελητή Α, άγονη, η δεύτερη αναισθησιολογίας με βαθμό διευθυντού -με υψηλότερες αμοιβές, δηλαδή- εκηρύχθη άγονη και η τρίτη, ακτινολογίας με βαθμό επιμελητή Α, εκηρύχθη άγονη. Στην τρίτη, επειδή η υποψήφια που ζήτησε διεκδικούσε τη θέση σε ανώτερο βαθμό, το επαναπροκηρύσσουμε με ανώτερο βαθμό για να μπορεί η ακτινολόγος αυτή που έχει δείξει ενδιαφέρον να προσληφθεί στο Νοσοκομείο των Μολάων. Αλλάζουμε δηλαδή την προκήρυξη για να μπορεί η ακτινολόγος που ενδιαφέρεται να έρθει.

Άρα, όσα λέτε είναι πραγματικά, είναι εις γνώσιν μας, προσπαθούμε να βρούμε λύση. Το αίτημα να γίνει η περιοχή άγονη είναι αίτημα και των Βουλευτών Λακωνίας από τη Νέα Δημοκρατία, που την κατέθεσαν ως αίτημα στο γραφείο μου και έγινε δεκτό με την απόφαση που θα υπογράψω αυτή την εβδομάδα, ακριβώς για να μπορούμε να δώσουμε επιπλέον χρήματα και κίνητρα για να πάνε στον Νομό Λακωνίας. Οφείλω να σας πω -αν και είμαι βέβαιος ότι το ξέρετε- ότι εκτός από τους Μολάους, έχουμε τεράστιο πρόβλημα στο Νοσοκομείο Σπάρτης.

Θα μοιραστώ μαζί σας και μια επιπλέον σκέψη στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Γρηγοράκου, έχετε τρία λεπτά για τη δευτερολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστούμε πάρα πολύ, κύριε Υπουργέ. Νομίζω, όπως είπατε και εσείς, ήταν πάγιο αίτημα της κοινωνίας μας να χαρακτηριστεί το Νοσοκομείο της Σπάρτης άγονο. Είναι κάτι το οποίο το είχαμε συζητήσει και στη συνάντηση την οποία είχαμε κάνει. Το έχουν πει όλοι οι Βουλευτές και το είχα καταθέσει και σε τροπολογία σχετική σε άλλο νομοσχέδιο του Υπουργείου Υγείας. Γιατί, πράγματι, είναι ένα μεγάλο θέμα αυτό το οποίο υπάρχει. Πράγματι, προκηρύσσονται θέσεις και γνωρίζουμε όλοι ότι είναι άγονες. Είναι πάρα πολλά χρόνια άγονες και γι’ αυτό περιμέναμε μια απάντηση από την πλευρά του Υπουργείου, διότι το ότι ήταν άγονες, τελικώς, δεν ήταν λύση στο πρόβλημά μας.

Άρα, λοιπόν, μετά χαράς θα περιμένουμε όλη την κοινή υπουργική απόφαση την οποία θα υπογράψετε.

Ένα ερώτημα το οποίο θα ήθελα να κάνω ακόμη είναι το εξής: Γνωρίζουμε ότι οι προκηρύξεις γίνονται δύο φορές τον χρόνο. Αυτό παίρνει ένα μεγάλο χρονικό διάστημα μέχρι αυτές να πληρωθούν και να έχουμε νέους γιατρούς. Επομένως, θα θέλαμε να κάνουμε μια ερώτηση αν θα υπήρχε από την πλευρά του Υπουργείου κάποια έγκριση αιτημάτων επικουρικών γιατρών -τα οποία μπορεί να έχουν κατατεθεί- και αν θα υπάρχουν εγκρίσεις πιστώσεων για επικουρικούς γιατρούς, προκειμένου αυτοί να έρθουν και να στελεχώσουν το νοσοκομείο των Μολάων, μέχρις ότου να υπάρχουν οι νέες προκηρύξεις για το νοσοκομείο.

Αυτό, βέβαια, το οποίο θα θέλαμε να μας απαντήσετε στη δευτερολογία σας, είναι τι θα γίνει τελικά με τα χειρουργεία, διότι, δυστυχώς, ουδέν μονιμότερον του προσωρινού και πολύ φοβόμαστε ότι αυτή η κατάσταση θα συνεχίσει και θέλαμε να δούμε, μέχρι τις προκηρύξεις αυτές τις οποίες λέτε ότι θα γίνουν, αν θα μπορούσαν με κάποιο τρόπο να γίνονται χειρουργεία στους Μολάους, προγραμματισμένα έστω κάποιες μέρες του μήνα. Ίσως από κάποια βοήθεια από κάποιον όμορο νομό, διότι όπως είπατε και εσείς, πράγματι, υπάρχει ένα πολύ μεγάλο πρόβλημα στο Νοσοκομείο της Σπάρτης που είναι ο μεγάλος ασθενής του συστήματος υγείας στη Λακωνία και συμπαρασύρει μαζί του όλες τις δομές υγείας της Λακωνίας.

Η αλήθεια είναι ότι στο νομό μας το θέμα της υγείας είναι κάτι το οποίο μας αφορά όλους και δεν υπάρχει η πολυτέλεια για περισσότερη χρονοτριβή και μεγαλύτερα προβλήματα. Επομένως, αυτό το οποίο θέλαμε να δεσμευτείτε είναι να μας πείτε αν έχετε σκοπό, στο άμεσο χρονικό διάστημα, να κάνετε κάποιες ενέργειες σχετικά με τον χειρουργικό τομέα στο Νοσοκομείο των Μολάων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ο λόγος σε εσάς.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Κυρία Πρόεδρε, συγγνώμη, θα ήθελα να προσθέσω κάτι, αν μου επιτρέπετε.

Ευχαριστώ πολύ για τα λόγια που είπατε για τον πατέρα μου και να ξέρετε ότι ειδικά το Νοσοκομείο Μολάων ήταν ένας πολύ μεγάλος αγώνας, τον οποίο θυμάμαι χαρακτηριστικά ότι έκανε, ειδικά την περίοδο των μνημονίων που και πάλι υπήρχαν αρκετά προβλήματα και φοβόντουσαν ότι το Νοσοκομείο Μολάων θα κλείσει. Το Νοσοκομείο Μολάων δεν έκλεισε και σε πολύ μεγάλο βαθμό αυτό οφείλεται στον πατέρα μου.

Σας ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, όσον αφορά τις προκηρύξεις των μονίμων ανά εξάμηνο, δεν υπάρχει πουθενά γραμμένο σε καμμία πέτρα ότι πρέπει να γίνεται ανά εξάμηνο. Εάν υποπέσει στην αντίληψή σας ότι υπάρχει διαθέσιμος γιατρός σε ειδικότητες που μας λείπουν, που επιθυμεί να προσληφθεί είτε στη Σπάρτη είτε στους Μολάους, θα προκηρύξω τη θέση στο επόμενο εικοσιτετράωρο. Πάρτε με τηλέφωνο και πείτε μου «Υπουργέ, βρήκα έναν αναισθησιολόγο, βρήκα έναν παθολόγο, βρήκα έναν ακτινολόγο και άμα γίνει προκήρυξη θα πάρει τη θέση» και θα δείτε πόσο γρήγορα θα κάνω την προκήρυξη.

Επίσης, δεν υπάρχει περίπτωση να μου αιτηθεί το νοσοκομείο επικουρικό και να μην του διαθέσω τις αναγκαίες πιστώσεις. Είναι τόση η δίψα μας για γιατρούς στον Νομό Λακωνίας, που οποιαδήποτε λύση μας προσφερθεί θα πούμε «ναι». Θέλω να είμαστε σε αυτό τελείως ξεκάθαρος. Δεν είμαι απέναντί σας, μαζί σας είμαι. Αναγνωρίζω ότι ο Νομός Λακωνίας έχει πραγματικό πρόβλημα, γι’ αυτό και παίρνω τις αποφάσεις που μόλις σας προείπα.

Οφείλω, όμως, να προσθέσω και κάτι ακόμα και θέλω να ακουστεί και από το ιερόν βήμα της Βουλής των Ελλήνων. Είμαι πολύ κοντά στο να αποφασίσω πιο δραστικά μέτρα, όπως, το πώς οι γιατροί ενός νόμου ή μιας περιοχής θα στελεχώνουν ή όχι το δημόσιο νοσοκομείο. Και αναφέρομαι στους ιδιώτες γιατρούς. Το Νοσοκομείο Σπάρτης, το Νοσοκομείο Μολάων, δεν έχει παθολόγους, αλλά παθολόγους ιδιώτες έχει η Λακωνία. Δεν θα πω ονόματα. Τους ξέρετε.

Θεωρώ, παντελώς, αδιανόητο ένας ιδιώτης παθολόγος να αδιαφορεί για το πώς λειτουργεί το νοσοκομείο δίπλα του. Και θα μου πείτε: Δεν είναι ευθύνη του, αφού είναι ιδιώτης. Πρώτα απ’ όλα, ευθύνη του είναι, έχοντας δώσει τον όρκο του Ιπποκράτους να ενδιαφέρεται για τους ασθενείς, ακόμα και αν δεν είναι καθόλου δικοί του ασθενείς και είναι απλώς κάποιοι περαστικοί που είδε στον δρόμο. Άρα, εν τη ευρεία εννοία, είναι απολύτως ευθύνη των γιατρών.

Δεύτερον, όμως, είναι ούτως ή άλλως ευθύνη του. Γιατί, ένας γιατρός, που κάνει χρήση του συστήματος συνταγογράφησης του ελληνικού κράτους μέσω της ΗΔΙΚΑ, τη λεγόμενη άυλη συνταγογράφηση, στην πραγματικότητα είναι ένας κρίκος του συνολικού συστήματος υγείας του ελληνικού κράτους. Και δεν μπορεί ένας γιατρός, ο οποίος κάνει χρήση αυτής της συνταγογράφησης για τους δικούς του ασθενείς, να αδιαφορεί αν δίπλα το νοσοκομείο είναι έτοιμο να κλείσει.

Δεν θέλω να πω περισσότερα αυτή τη στιγμή, γιατί πριν φτάσω στην τελική μου απόφαση, θέλω να δώσω ακόμα λίγες μέρες περιθώριο, να δω μήπως κάπου υπάρξει κάποια αυτόβουλη κίνηση γιατρών. Και κάνω και έκκληση στον Ιατρικό Σύλλογο Λακωνίας, να έρθει το συντομότερο στο Υπουργείο Υγείας και να μας πει τι προτίθεται ο Ιατρικός Σύλλογος Λακωνίας να κάνει, για να βοηθήσει το κράτος να βγαίνουν οι εφημερίες στο νοσοκομείο -και στο ένα και στο άλλο- και να μην έχουν πρόβλημα οι ασθενείς που φτάνουν στα νοσοκομεία.

Θέλω να είμαι σαφής. Εάν δεν υπάρξει καμμία διάθεση, καμμίας συνεργασίας, από κανέναν, σας διαβεβαιώ ότι ο νυν Υπουργός Υγείας στην περίπτωση να βλέπει νοσοκομεία να μένουν χωρίς γιατρούς, να βγαίνουν οι διαγωνισμοί άγονοι μία, δύο, τρεις, τέσσερις, πέντε -υπάρχει νοσοκομείο που έχουμε κάνει τους διαγωνισμούς δεκατέσσερις φορές και έχουν βγει δεκατέσσερις φορές άγονοι- και έξω από το νοσοκομείο να ανθεί μια ιδιωτική αγορά ιδιωτών ιατρών που καλύπτουν και με το παραπάνω τις ανάγκες τις ιατρικές του πληθυσμού με τη δική τους αμοιβή, θα μας βρουν απολύτως απέναντι. Και ο νοών νοείτω.

Σας διαβεβαιώ ότι το κράτος έχει πάρα πολλούς τρόπους να δράσει. Επαναλαμβάνω, κάνω μία υστάτη φορά έκκληση στους οικείους ιατρικούς συλλόγους των νοσοκομείων εκείνων που έχουν διαρκώς άδειες κρίσιμες ιατρικές θέσεις, που θέτουν σε κίνδυνο το πρόγραμμα των εφημεριών και που ταυτόχρονα διαθέτουν από τις ειδικότητες αυτές πληθώρα ιδιωτών ιατρών πλησίον του νοσοκομείου, να έρθουν να μας προτείνουν διά των οικείων ιατρικών συλλόγων λύσεις σε εθελοντική βάση επ’ αμοιβή -δεν είπαμε να δουλέψει κανείς τζάμπα- που θα βοηθήσουν τα νοσοκομεία να λειτουργούν ωσότου μπορέσουμε να παράξουμε περισσότερους γιατρούς και να καλύψουμε αυτές τις θέσεις.

Ειδάλλως, θέλω να είμαι απολύτως σαφής, το κράτος θα κάνει αυτό που πρέπει. Εγώ δεν είμαι κανένας Υπουργός κατά της ιδιωτικής υγείας. Για το ανάποδο με κατηγορούν εκεί από την κυρία Πρόεδρο. Θέλω, όμως, να είμαι σαφής και με αυτό κλείνω. Η ιδιωτική υγεία είναι απαραίτητη ως συμπλήρωμα του δημοσίου συστήματος, αλλά ο βασικός πυλώνας παροχής υπηρεσιών υγείας στην Ελληνική Δημοκρατία ήταν, είναι και θα είναι το δημόσιο σύστημα, το Εθνικό Σύστημα Υγείας. Όποιος ασχολείται με την υγεία στην Ελλάδα πρέπει να προσέχει ως κόρην οφθαλμού το Εθνικό Σύστημα Υγείας από όποια θέση και να είναι.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Πριν προχωρήσουμε στην επόμενη ερώτηση να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύουν, την 8-7-2024 ποινική δικογραφία που αφορά στον Πρωθυπουργό Κυριάκο Μητσοτάκη και τον Υπουργό Δικαιοσύνης Γεώργιο Φλωρίδη.

Περνούμε στην έκτη με αριθμό 1193/27-6-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς την Υπουργό Κοινωνικής Συνοχής και Οικογένειας με θέμα: «Δράσεις για την προβολή της πολύτεκνης οικογένειας».

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κυρία Πρόεδρε.

Κυρία Υπουργέ, με πληθώρα δράσεων και ενημερωτικών εκδηλώσεων το Υπουργείο Κοινωνικής Συνοχής και Οικογένειας, είτε απευθείας είτε μέσω των εποπτευόμενων φορέων, προβάλλει επανειλημμένως ζητήματα ισότητας, καταπολέμησης της έμφυλης βίας, θέματα αντισύλληψης, σεξουαλικής διαπαιδαγώγησης, καταπολέμησης της βίας κατά των γυναικών, διακρίσεων και ισότητας φύλων, μαθητικής βίας και άλλα σχετικά.

Σε μήνυμά σας στις 17 Μαΐου του 2024, Διεθνής Ημέρα κατά της Ομοφοβίας, Τρανσοφοβίας και Αμφιφοβίας, είχατε αναφέρει: «Αυτή η ημέρα εστιάζει στην ευαισθητοποίηση της διεθνούς κοινής γνώμης για τις διακρίσεις που βιώνουν τα άτομα της ΛΟΑΤΚΙ+ κοινότητας και γιορτάζεται κάθε χρόνο στις 17 Μαΐου. Στο Υπουργείο Κοινωνικής Συνοχής και Οικογένειας υλοποιούμε πολιτικές που προάγουν την ισότητα, τη διασφάλιση των ανθρωπίνων δικαιωμάτων και τον σεβασμό σε κάθε μέλος της κοινωνίας, ανεξαρτήτως φύλου ή σεξουαλικού προσανατολισμού».

Δυστυχώς, όμως, από την πρώτη μέρα λειτουργίας του νεοσύστατου Υπουργείου δεν προκύπτει καμμιά ανάλογη δράση ή ενημερωτική εκδήλωση είτε στον μαθητικό πληθυσμό είτε σε ευρύτερο πλαίσιο για την ανάδειξη του ρόλου της πολύτεκνης οικογένειας στην αντιμετώπιση του δημογραφικού προβλήματος, για την έκθεση της θετικής λειτουργίας της σε όλα τα επίπεδα του κοινωνικού βίου, για τα ανεκτίμητα οφέλη που αποκομίζει ένα παιδί που μεγαλώνει σε μια τέτοια οικογένεια και για την προβολή του ηρωικού προτύπου της πολύτεκνης μητέρας και του πολύτεκνου πατέρα.

Είναι δε χαρακτηριστικό όλης της δέσμης μέτρων που έχουν κατά καιρούς ανακοινωθεί τόσο από τον Πρωθυπουργό όσο και από το Υπουργείο για την αντιμετώπιση του δημογραφικού προβλήματος πως ουδεμία αναφορά ή πρόβλεψη υπάρχει για την προβολή και ανάδειξη του ρόλου της πολύτεκνης οικογένειας, προκειμένου να παρακινηθούν και οι νέοι άνθρωποι να προχωρήσουν στη δημιουργία μιας τέτοιας οικογένειας.

Ερωτάσθε, λοιπόν, γιατί μέχρι σήμερα το Υπουργείο σας, καθώς και οι εποπτευόμενοι από αυτό φορείς δεν έχουν αναλάβει καμμία πρωτοβουλία για την προβολή και ανάδειξη της πολύτεκνης οικογένειας μέσω σχετικών δράσεων και όχι μέτρων και ενημερωτικών εκδηλώσεων.

Και δεύτερον, αν προβλέπεται στο άμεσο μέλλον η ανάληψη από πλευράς σας τέτοιων δράσεων προβολής της πολύτεκνης οικογένειας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υπουργός η κ. Σοφία Ζαχαράκη για την πρωτολογία.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ, κυρία Πρόεδρε και βέβαια και τον συνάδελφο Βουλευτή για την ευκαιρία να συζητήσουμε σήμερα ένα ζήτημα το οποίο νομίζω έχει αξία να αγγίξουμε. Γιατί η λογική εδώ είναι η λογική της λογοδοσίας, άρα και της ενημέρωσης, πιθανότατα και για πράγματα που πρέπει να τα αναδείξουμε ακόμη περισσότερο κι ευχαριστώ για την ευκαιρία που μου δίνετε.

Καταστώ από την αρχή σαφές ότι η παρουσία εδώ κάθε φορά στην διαδικασία της επίκαιρης ερώτησης για εμάς στο Υπουργείο μας, αυτό το νεοσύστατο, με το δύσκολο εγχείρημα της σύστασης Υπουργείο, είναι πολύ ωφέλιμη και βέβαια και για την ενημέρωση απ’ ό,τι βλέπω. Γιατί σίγουρα αν δεν είχα ακούσει και το πρώτο κομμάτι της πρωτολογίας που με μεγάλη ευκρίνεια δώσατε, θα πίστευα ότι η μέριμνα που είχε δοθεί μέχρι τώρα θα ήταν λίγο θεωρητική ή θα ήταν αποσπασματική.

Εδώ, όμως, παρατηρώ ότι ίσως πρέπει κι εμείς περισσότερο να αναδείξουμε σημεία τα οποία έχουν γίνει μέχρι τώρα ή έχουν γίνει και μέσα σε αυτό το έτος της λειτουργίας του Υπουργείου, σε αντίξοες συνθήκες όπως είπα. Νομίζω μάλιστα ότι ίσως και μας αδικείτε λίγο γιατί δεν αναδεικνύετε πράγματα τα οποία έχουν συμβεί και πρωτοβουλίες, όχι μόνο στο κομμάτι των δράσεων. Γιατί μια δράση προβολής πρέπει από πίσω να έχει περιεχόμενο, πρέπει να έχει πολιτικές, ειλημμένα μέτρα ή προθέσεις λήψης μέτρων έτσι ώστε να προβάλεις κάτι που υπάρχει.

Πέραν, λοιπόν, των δράσεων που είπατε των εποπτευόμενων φορέων, να σας πω ότι υπήρξε η εκδήλωση για τον ΟΠΕΚΑ, τώρα που σκέφτομαι αμέσως, που είχε να κάνει ακριβώς με την επιδοματική πολιτική όχι μόνο στη λήψη παθητικών μέτρων, δηλαδή ένα επίδομα που λαμβάνεις -και αυτό προφανώς έχει ειδική μέριμνα για τους πολυτέκνους και θα αναφερθώ σε αυτό- αλλά και ενεργητικές πολιτικές όπως είναι ο «Προσωπικός Βοηθός», το επίδομα στέγασης, με ειδική μνεία στο επίδομα στέγασης για την πολύτεκνη οικογένεια. Άρα, ναι, έχουν υπάρξει εκδηλώσεις και από τον ΟΠΕΚΑ ως εποπτευόμενος φορέας, συγχρόνως όμως, και η Γενική Γραμματεία Ισότητας και Δικαιωμάτων ή και άλλες δομές έχουμε μιλήσει για τα ζητήματα αρμοδιότητας.

Επίσης, έγινε πρόσφατα και με παρουσία του Πρωθυπουργού και μία εκδήλωση για το θέμα του δημογραφικού, στο οποίο μάλιστα αναδείχθηκε και παρουσιάστηκε και ειδική έρευνα από την οποία ζητήσαμε και έκανε για λογαριασμό μας η «METRON ANALYSIS» με χρηματοδότηση της Eurobank. Θα σας στείλω προφανώς και το υλικό και μπορώ και να το καταθέσω για όλα αυτά που έχουν γίνει, τα οποία περισσότερο έτσι καταδεικνύουν και το ιδιαίτερο ενδιαφέρον μας για το κομμάτι της οικογένειας.

Αυτό το οποίο είπατε πριν, το αν δηλαδή δίνουμε περισσότερη έμφαση στα δικαιώματα ή περισσότερο σε κάτι άλλο, δεν είναι αληθές. Όταν έχεις ένα πλέγμα αρμοδιοτήτων, το ζήτημα είναι ακριβώς να αναδείξεις τη σημασία των κοινών πολιτικών συνοχής από την οποία κάθε άτομο μπορεί να ωφεληθεί.

Το ζήτημα της ισότητας ή της ενδοοικογενειακής βίας είμαι σίγουρη ότι σας ενδιαφέρει εξίσου κι εσάς τον ίδιο, ειδικά όταν έχουμε μία έξαρση αυτή τη στιγμή στην ένταση και στο κομμάτι της ενδοοικογενειακής βίας ή στη βία ανηλίκων. Και εκεί το Υπουργείο έχει πάρει πολύ σημαντικές πρωτοβουλίες. Πρόσφατα φανταστείτε η καμπάνια την οποία κάναμε σε σύμπραξη με το Υπουργείο Παιδείας για τη βία ανηλίκων είχε και μια ευρωπαϊκή διάκριση. Περισσότερο μας νοιάζει, όμως, η ουσία και σε αυτό θα επιμένω κάθε φορά να επικεντρώνομαι.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Υπουργού)

Θα ξεκινήσω λίγο -παίρνοντας ένα λεπτό και κάνοντας διαχείριση της δευτερολογίας μετά, δεν θα κάνω κατάχρηση χρόνου- μιλώντας κυρίως για το δημογραφικό. Ξέρετε ότι πολλές φορές ο διάλογος επικεντρώνεται στη μείωση των γεννήσεων, που είναι μία παράμετρος, η σημαντικότερη, όμως, δεν είναι μόνο αυτή. Και βέβαια, βλέπουμε ότι επειδή είναι ένα Υπουργείο το οποίο ασχολείται με αυτό το θέμα και μάλιστα έδειξε την πρόθεση του ο Πρωθυπουργός και με τη σύσταση της αρμόδιας γενικής γραμματείας ότι είναι μια πολυδιάστατη πολιτική.

Αυτή την περίοδο, λοιπόν, εμείς έχουμε ήδη καταρτίσει, έχουμε καταθέσει στον Πρωθυπουργό το εθνικό σχέδιο δράσης για το δημογραφικό. Παίρνουμε τελευταία ανατροφοδότηση από τα Υπουργεία και προφανώς έχουμε πάρει και από τους συλλόγους και των τριτέκνων και των πολυτέκνων και από τους φορείς οι οποίοι ήθελαν να καταθέσουν τις απόψεις τους για το συγκεκριμένο ζήτημα. Δεν έχουμε την ψευδαίσθηση ότι μπορεί εύκολα να αναστραφούν όλες αυτές οι τάσεις ετών. Από το 1981 καταγράφεται μείωση των γεννήσεων στην Ελλάδα και μάλιστα πλέον είναι και πολύ λιγότερες από τους θανάτους. Έγινε, λοιπόν, μια πολύ μεγάλη ανατροπή από το 2001 και μετά.

Είναι όμως, αλήθεια ότι είναι το Υπουργείο που σε συνεργασία με τα υπόλοιπα Υπουργεία ασχολείται με τα ζητήματα της οικογένειας. Πολύ σημαντικό και εμβληματικό ρόλο σε αυτό παίζει προφανώς και η πολυμελής και η πολύτεκνη οικογένεια.

Στη δευτερολογία θα σας δώσω ακριβώς τα μέτρα τα οποία έχουν ληφθεί μέσα στο έτος, τα οποία είχαν ειδική μνεία στους πολύτεκνους και θα μείνει στο να αξιολογήσετε μετά αν αυτά έχουν κάποια αξία ή όχι προς την ενδυνάμωση της οικογένειας και δη της πολύτεκνης.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ, κυρία Υπουργέ, για την απάντηση.

Ανακοινώσατε ότι στη δευτερολογία σας θα μου πείτε μέτρα. Ακριβώς αυτό ήταν και το αίτημά μου. Δεν θέλω να μείνουμε στα μέτρα. Όπως έχετε εθνικό σχέδιο δράσης για την ΛΟΑΤΚΙ+ κοινότητα για τα δικαιώματά της, σας ζητάμε να έχετε εθνικό σχέδιο δράσης για την προβολή και τη διάδοση της πολύτεκνης οικογένειας.

Προφανώς και εμείς είμαστε κατά της ενδοοικογενειακής βίας και όλα τα υπόλοιπα που προωθεί το Υπουργείο σας. Αλλά έχουμε θέσει εξαρχής ως κύριο θέμα, θέμα το οποίο λύνει προβλήματα σε πολλά Υπουργεία και σε πολλούς τομείς, το δημογραφικό και μέσα από την ανάδειξη και προβολή των πλεονεκτημάτων που υπάρχουν στην πολύτεκνη οικογένεια, θα μπορούσατε να καταρτίσετε ένα εθνικό σχέδιο και όχι μέτρα. Και αν μιλήσουμε για μέτρα, τότε θα πούμε ότι ήδη κυβερνάτε πέντε χρόνια, ανεξάρτητα αν το Υπουργείο σας είναι ενός έτους, νεοσύστατο και ορθώς υπάρχει. Δεν μπορεί όμως, μετά από πέντε χρόνια -διανύουμε το έκτο έτος- τα ημίμετρα ή τα μέτρα που λέτε να είναι αναποτελεσματικά. Αυτό έχει φανεί μέχρι τώρα από τα αποτελέσματα και το ισοζύγιο των γεννήσεων έναντι των θανάτων.

Κατηγορούμε την Κυβέρνηση γιατί καταφρονείτε τις διαχρονικές αξίες του έθνους υπακούοντας πειθήνια στα κελεύσματα μιας ξενόφερτης υποκουλτούρας. Μια υποκουλτούρα, η woke κουλτούρα, η οποία κάνει το ακριβώς αντίθετο από αυτό που έχει ανάγκη ετούτη τη στιγμή η χώρα μας, κλεισμένη πίσω από το φάσμα του ψευτοδικαιομματισμού.

Οι συνέπειες της δημογραφικής κατάρρευσης φαίνονται ήδη στον τομέα της στρατολογίας και της κοινωνικής ασφάλισης και της λειτουργίας των σχολείων. Και αυτό που ζητάμε είναι όχι πλέον μόνο οικονομικά μέτρα. Βεβαίως και αυτά είναι σημαντικά, αλλά αν παρατηρήσει κάποιος τους πολύτεκνους στην κοινωνία μας θα δει ότι οι περισσότεροι δεν είναι εύποροι. Έχουν άλλα κίνητρα, έχουν κίνητρα εθνικά, έχουν κίνητρα πνευματικά, άλλα κίνητρα. Είναι οικογένειες με χαμηλό εισόδημα, αλλά αυτό το χαμηλό εισόδημα ουδέποτε τις εμπόδισε να αποκτήσουν παιδιά. Εκτός αν επιμένετε στη λύση που φανατικά φαίνεται να προωθείται και από την Κυβέρνηση σας, αυτή της πολιτογράφησης παιδιών μεταναστών ως λύση του δημογραφικού.

Θα σας πω ότι η ευρωπαϊκή εμπειρία αποδεικνύει ότι οι περισσότεροι μετανάστες δεν ενσωματώνονται. Πρώτος το διαπίστωσε και ο ηγέτης της ιταλικής Αριστεράς, Μάσιμο ντ’ Αλέμα, όταν είπε ότι οι συντηρητικοί έχουν δίκιο. Το μεγαλύτερο ποσοστό των μεταναστών δεν ενσωματώνεται. Το ίδιο δήλωσε και το 2022 η Πρωθυπουργός της Σουηδίας, κ. Άντερσον η οποία είπε φωνάζοντας, παραιτούμενη, ότι η προσπάθεια ενσωμάτωσης των μεταναστών απέτυχε.

Άρα δίπλα στα οικονομικά χρειάζονται και άλλα κίνητρα. Και αν συμφωνείτε με τα παραπάνω, πάλι θα σας πω να κάνετε ένα σχέδιο δράσης και να μη μείνετε απλά στα μέτρα.

Σε μήνυμά σας -και τελειώνω με αυτό- στις 3 Νοεμβρίου του 2023 αναφέρατε ότι ο εορτασμός της ημέρας της πολύτεκνης οικογένειας υπενθυμίζει το χρέος της πολιτείας για τη στήριξη της πολύτεκνης οικογένειας, η οποία αποτελεί θεμέλιο της κοινωνίας μας και εχέγγυο για τη συνέχεια της εξέλιξης και της προόδου. Ένα χρέος που πρέπει να πραγματώνεται στην πράξη. Και σας ερωτώ γιατί δεν το έχετε κάνει πράξη; Ποιος σας εμπόδισε;

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Άρα υπήρχε και δημόσια παρέμβαση και για τη μέρα της πολύτεκνης οικογένειας, όχι μόνο για την ημέρα ομοφοβίας και τρανσφοβίας. Γιατί ξέρετε τι κάνετε τώρα και θα το καταθέσω. Βάζετε αντιθέσεις και χωρίζετε, διαιρείτε. Δεν υπάρχει κανένα πρόβλημα αντίθεσης. Τα δικαιώματα, είναι ανθρώπινα δικαιώματα. Δεν αφαιρείς και προσθέτεις. Παραθέτεις και δίνεις το δικαίωμα. Αυτό λέω ως άποψη γιατί αναφέρεστε μόνο σε ένα σχέδιο δράσης, το οποίο μπορεί να είναι μόνο για τη ΛΟΑΤΚΙ κοινότητα. Ξεχνάτε, όμως, και οφείλω εγώ να σας ενημερώσω ότι συγχρόνως έχει καταρτιστεί το εθνικό σχέδιο δράσης και η στρατηγική για τα άτομα με αναπηρία. Την ίδια στιγμή υπάρχει ένα εθνικό σχέδιο δράσης για το θέμα της ισότητας. Το εθνικό σχέδιο δράσης, το οποίο ήδη καταρτίστηκε και όπως σας είπα συγκεκριμενοποιείτε για το θέμα της δημογραφικής πολιτικής. Πολύ σωστή η προσέγγιση σας. Δεν μπορεί να είναι αποσπασματικό, πρέπει να είναι συνολικό και να το παρακολουθούμε για τα επόμενα χρόνια.

Μου φαίνεται, λοιπόν, ότι θα είναι ένα καλό νέο να ξέρετε ότι θα υπάρχει και παρατηρητήριο για το δημογραφικό, το οποίο έχει ενταχθεί μέσα στο ΕΣΠΑ για να μπορούν αυτό τα μέτρα να παρακολουθούνται.

Πάμε, όμως, στα συγκεκριμένα μέτρα για να μην κάνω κατάχρηση του χρόνου, όπως υποσχέθηκα στην Πρόεδρο. Από 1η Ιανουαρίου του 2024 υπήρξε η αύξηση του επιδόματος γέννας. Μάλιστα, έγινε κατά εξαρτώμενο μέλος. Δεν πήγε δηλαδή σαν ένα οριζόντιο ποσό, όπως ήταν στην αρχή. Και επίσης κανείς δεν ισχυρίζεται ότι με ένα επίδομα γέννας θα διαλυθεί το δημογραφικό θέμα. Τα αυξημένα και αυξανόμενα έξοδα μιας οικογένειας η οποία καλωσορίζει και το παιδάκι της θέλαμε ουσιαστικά να υποβοηθήσουμε.

Να θυμίσω λοιπόν, σε όσες και όσους παρακολουθούν ότι από τα τέσσερα παιδιά και πάνω, οι Υπουργοί το έχουν παρακολουθήσει, το έχουν ψηφίσει, είναι από 3,5 χιλιάδες ευρώ. Σημαντική η προσθήκη, όταν είναι δίδυμα προστίθεται, διπλασιάζεται το ποσό και αντίστοιχα ούτως ή άλλως έχουμε αυτή τη μέριμνα. Για το 2023 χορηγήθηκαν επιδόματα συνολικού ύψους 8.179.500 ευρώ σε δύο χιλιάδες τριακόσιες τριάντα επτά μητέρες πολύτεκνες, ενώ περίπου το 2024 μέχρι τώρα χορηγούνται μηνιαίως επιδόματα σε εκατόν ογδόντα μητέρες. Κατέλαβε μάλιστα αυτή η διάταξη αναδρομικά και από 1η Ιανουαρίου του 2023. Με ρωτήσατε τι έγινε τον τελευταίο χρόνο. Από 1η Ιανουαρίου του 2024 υπήρξε αύξηση του επιδόματος παιδιού, το οποίο επηρέασε και τις πολύτεκνες οικογένειες. Ειδικότερα, λοιπόν για τέσσερα παιδιά και πάνω οι δικαιούχοι λαμβάνουν 220 ευρώ από 170 ευρώ. Ετήσιο όφελος παραπάνω 600 ευρώ. Για το 2023 δόθηκαν 77.194.481 ευρώ σε δεκαοκτώ χιλιάδες επτακόσιους δεκατέσσερις δικαιούχους με τέσσερα παιδιά και πάνω, ενώ τώρα με την επικείμενη πληρωμή εκτιμούμε ότι θα δοθούν 12 εκατομμύρια σε δεκαέξι χιλιάδες δικαιούχους με τέσσερα παιδιά και πάνω. Στα προγράμματα του λογαριασμού αγροτικής εστίας, μάλιστα σήμερα είχαμε και την ανάρτηση των ονομάτων δικαιούχων, έγινε ηλεκτρονική κλήρωση, συμπεριλαμβάνεται και το πρόγραμμα χρηματοδότησης των πολυτέκνων και τριτέκνων μητέρων. Η πολύτεκνη μητέρα παίρνει 1.000 ευρώ, η τρίτεκνη μητέρα παίρνει 700. Παράλληλα, η πλατφόρμα για τη χορήγηση voucher σε βρεφονηπιακούς σταθμούς, η οποία θα ανοίξει μέσα στην εβδομάδα έχει ειδική μνεία και προτεραιοποίηση για το κομμάτι των πολύτεκνων οικογενειών.

Για πρώτη φορά λοιπόν αυτή τη χρονιά το Υπουργείο Κοινωνικής Συνοχής και Οικογένειας μοριοδοτεί παραπάνω την τρίτεκνη και πολύτεκνη οικογένεια, σε σχέση με τις υπόλοιπες, όπως και τη μονογονεϊκή που σημαίνει ότι μοριοδοτείται παραπάνω το να μπορέσει να πάρει voucher. Μου είπατε ότι δεν είναι μόνο οικονομικά τα μέτρα και συμφωνώ ότι είναι και θέμα πλαισίου το που θα στείλεις το παιδί για να υπάρχει η απαραίτητη φροντίδα. Βρεφονηπιακός λοιπόν, σταθμός και μάλιστα το ποσό το οποίο θα υπερβεί τα 361,2 εκατομμύρια για όλους. Για πρώτη φορά λοιπόν, θα έχουμε και την μεγαλύτερη κάλυψη, όχι μόνο για βρεφονηπιακούς, πλήρη κάλυψη για τα παιδιά με αναπηρία σε ΚΔΑΠ ΑΜΕΑ, αλλά και το μεγαλύτερο αριθμό που θα έχει ποτέ καλυφθεί και σε ΚΔΑΠ τυπικής ανάπτυξης.

Να θυμίσω επίσης ότι αυξήθηκε το αφορολόγητο κατά 1.000 ευρώ για οικογένειες που έχουν παιδιά. Επηρεάζει προφανώς αυτό και τις πολύτεκνες οικογένειες. Τι συνεπάγεται; Ότι μια οικογένεια με 4 παιδιά από έκπτωση φόρου ύψους 1.340 που είχε το 2023, το 2024 θα έχει έκπτωση φόρου 1.580 ευρώ, μείωση του φόρου του ΦΠΑ σε βρεφικά είδη και η στεγαστική πολιτική για την οποία είμαι σίγουρη ότι συμφωνείτε ότι είναι πολύ καίρια και για την πολύτεκνη οικογένεια, είχε μηδενικό επιτόκιο για την τρίτεκνη και πολύτεκνη οικογένεια. Τι σημαίνει αυτό; Ότι έχουν υπαχθεί στο πρόγραμμα εξακόσιοι ογδόντα τρίτεκνοι και εκατόν τέσσερις πολύτεκνοι αιτούντες, δηλαδή πάνω από δυόμισι χιλιάδες δικαιούχοι για ποιοτική, προσιτή, ιδιόκτητη στέγη μετά από τόσα χρόνια.

Και βέβαια να θυμίσω κι ένα μικρό αλλά νομίζω ενδεικτικό, επειδή ρωτήσατε και το Υπουργείο, την αύξηση του προϋπολογισμού για το κατασκηνωτικό πρόγραμμα. Και εκεί τα παιδιά των πολύτεκνων οικογενειών συμμετέχουν χωρίς καμία συμμετοχή, χωρίς καμία δηλαδή, ιδιωτική συμμετοχή σε αντίθεση με τα υπόλοιπα παιδάκια.

Τελευταίο, επειδή είπατε επίσης για τη συνεργασία με τους γονείς πολυτέκνους, αμέσως μόλις ζητήθηκε έγινε πράξη το να υπάρχει πιστοποιητικό πολυτεκνικής ιδιότητας, το οποίο εκδίδει η Ανώτατη Συνομοσπονδία Πολυτέκνων Ελλάδος ψηφιακά. Μπορείτε να ρωτήσετε και την ΑΣΠΕ καθώς ήταν ένα από τα βασικά αιτήματα που έγινε πράξη λίγο μετά την ίδρυση του Υπουργείου σε συνεργασία με το Ψηφιακής Διακυβέρνησης, όπως επίσης και η νέα τρίτη κατηγορία κοινωνικού, οικιακού τιμολογίου για τις πολύτεκνες οικογένειες.

Αυτά και άλλα πολλά από τα άλλα Υπουργεία, γιατί σωστά είπατε είναι πέντε χρόνια. Πέντε χρόνια είναι το ποσοστό, το ειδικό για τις προσλήψεις των πολυτέκνων στο δημόσιο, όπως επίσης και άλλες μεταθέσεις, οι οποίες δεν είναι του Υπουργείου, είναι όμως άλλων Υπουργείων. Οφείλω όμως, να τις καταθέσω κι αυτές και όλα αυτά στα Πρακτικά.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δέκατη, με αριθμό 1202/28-6-2024, επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας του «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Εσωτερικών με θέμα: «Κλειστός ο δρόμος Αλεποχωρίου - Σχίνου. Να γίνουν άμεσα οι αναγκαίες παρεμβάσεις για να ανοίξει με ασφάλεια ο δρόμος».

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, φέρνουμε στη Βουλή ένα ζήτημα για το οποίο έχουμε παρέμβει και άλλες φορές, αλλά αναγκαζόμαστε να επανέλθουμε διότι τώρα τα πράγματα έχουν φτάσει στο μη παρέκει. Μετά την επικίνδυνη κατολίσθηση σε σημείο του δρόμου Αλεποχωρίου - Σχίνου ακολουθούσε την πρώτη Τετάρτη του 2024 αυτοψία στο σημείο κατά την οποία εκπρόσωποι της περιφέρειας και της Κυβέρνησης υποσχέθηκαν ότι θα γίνουν άμεσα οι αναγκαίες παρεμβάσεις για να αποκατασταθούν οι ζημιές και να λειτουργήσει ο δρόμος με ασφάλεια. Πρόκειται για ένα κομμάτι του δικτύου πολύ σημαντικό για την οδική σύνδεση και την εξυπηρέτηση κατοίκων, παραθεριστών, επισκεπτών, εργαζομένων και επαγγελματιών της περιοχής της οποίας ο πληθυσμός το καλοκαίρι αυξάνεται πολύ, αλλά και για τη σύνδεση Στερεάς Ελλάδας και Πελοποννήσου.

Δυστυχώς, μετά από τόσο καιρό και σε μια περίοδο, όπως είπα, πάρα πολύ καθοριστική και για την ανάπτυξη της περιοχής και για την ασφάλεια των κατοίκων και για την πρόσβαση των ανθρώπων που παραθερίζουν και είναι ιδιοκτήτες των κατοικιών δεν έχει γίνει καμμία παρέμβαση. Οδηγηθήκαμε, μετά από εισαγγελική μάλιστα παραγγελία, στο να είναι επίσημα σήμερα κλειστός ο δρόμος αυτός.

Για όλους, λοιπόν, αυτούς τους λόγους και με δεδομένη την πολύ μεγάλη ανησυχία και την αγωνία όλων όσων ζουν, επισκέπτονται ή εργάζονται στην περιοχή, σας ρωτάμε: Σε ποιες ενέργειες θα προβείτε ώστε επιτέλους να αποκατασταθούν τα άμεσα προβλήματα από την κατολίσθηση στο συγκεκριμένο σημείο και να ανοίξει με ασφάλεια ο δρόμος Αλεποχωρίου - Σχίνου που έχει υποστεί τα τελευταία χρόνια πάρα πολλές ζημιές και επιβαρύνσεις και θα πρέπει να ενισχύσουμε πολύ σοβαρά για να μπορέσουμε να λύσουμε το θέμα προς όφελος όλων;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Εσωτερικών κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, σας ευχαριστώ κατ’ αρχάς για την ερώτησή σας, γιατί δίδεται η δυνατότητα να ενημερώσουμε τους κατοίκους της περιοχής και όλους τους ενδιαφερόμενους για το τι πρόκειται να γίνει σε εκείνο το σημείο και συγκεκριμένα στην παραλιακή οδό μεταξύ Αλεποχωρίου και Σχίνου.

Διάβασα με πολλή προσοχή την ερώτησή σας και το εισαγωγικό της ερώτησής σας και οφείλω να απαντήσω, και θα απαντήσω, σε δύο ερωτήσεις. Η πρώτη ερώτηση έχει να κάνει με το τι ενέργειες πρόκειται να γίνουν και η δεύτερη με το ποιος είναι ο σχεδιασμός. Αυτό, λοιπόν, που σας απαντώ είναι ότι εμείς αναζητούμε και θα δώσουμε μόνιμη και οριστική λύση.

Άρα, η πρώτη απάντηση είναι ότι οι ενέργειές μας και ο σχεδιασμός μας είναι στην κατεύθυνση της οριστικής λύσης. Το δεύτερο το οποίο θέλω να σας πω είναι ότι η κατάσταση ήρθε ως εδώ και αναγκαστικά και προληπτικά κλείνει ο δρόμος με απόφαση, και πολύ σωστά, του Δημοτικού Συμβουλίου του Δήμου Μεγαρέων για να υπάρχει πρόληψη και να μην υπάρξουν άσχημα γεγονότα στην ευρύτερη περιοχή.

Οι κατολισθήσεις και οι πτώσεις βράχων στον δρόμο Αλεποχωρίου - Σχίνου δεν είναι κάτι καινούργιο όμως. Σ’ ένα τμήμα του οδικού δικτύου που είναι δύο χιλιομέτρων έχουν επανειλημμένως κατά το παρελθόν εκδηλωθεί φαινόμενα κατολισθήσεων και βραχοπτώσεων, παρά το ότι έχουν γίνει έργα για να το αποτρέψουν και επί των ημερών ΣΥΡΙΖΑ, κύριε συνάδελφε.

Ειδικότερα σας αναφέρω ότι τον Οκτώβριο του 2020 παραλήφθηκε το έργο με τίτλο: «Προσωρινά μέτρα βελτίωσης της οδικής ασφάλειας στην παραλιακή οδό Σχίνος - Αλεποχώρι συνολικού προϋπολογισμού 365.868 ευρώ χρηματοδοτούμενων από την Περιφέρεια Πελοποννήσου και με αντικείμενο την προσωρινή αντιμετώπιση των επειγόντων προβλημάτων στην οδό». Τον Απρίλιο του 2023, δυνάμει της από 5-2-2018 προγραμματικής σύμβασης που υπογράφηκε μεταξύ της Περιφέρειας Αττικής, της Περιφέρειας Πελοποννήσου, του Δήμου Μεγαρέων και του Δήμου Λουτρακίου – Περαχώρας - Αγίων Θεοδώρων παραδόθηκε το έργο με τίτλο: «Προστασία πρανών και ασφαλής διέλευση οχημάτων στην παραλιακή οδό Σχίνος - Αλεποχώρι προϋπολογισμού 1.130.000 ευρώ χρηματοδοτούμενο από την Περιφέρεια Αττικής και με αντικείμενο την προσωρινή αποκατάσταση των έντονων κατολισθητικών προβλημάτων υπό τη μορφή βραχοπτώσεων καθώς και προβλημάτων από τη θαλάσσια διάβρωση στα πρανή της οδού σε τέσσερα σημεία του δρόμου.

Τα έργα αυτά στα οποία αναφέρθηκα είχαν μεν προσωρινό χαρακτήρα, όμως, ήταν αναγκαίο να γίνουν λόγω του κατεπείγοντος μιας παρέμβασης για την ασφαλή διέλευση των οχημάτων από τον δρόμο αυτό.

Ωστόσο, η ιδιαίτερη η γεωμορφολογία του εδάφους -για παράδειγμα, υπάρχουν απότομες κλίσεις μόνο με βράχους, ενώ σε άλλα επίπεδα υπάρχουν απότομες κλίσεις με βλάστηση- και φαινόμενα όπως η προ τριετίας, το 2021, πυρκαγιά στα Γεράνια Όρη, οι έντονες βροχοπτώσεις στην περιοχή, η διάβρωση που προκαλείται διαχρονικά από την άνοδο της στάθμης της θάλασσας εντείνουν την πολυπλοκότητα του φαινομένου, με αποτέλεσμα να απαιτείται εξειδικευμένος σχεδιασμός, μεθοδικότητα και φυσικά, συνεργασία σε ανώτερο επίπεδο για μια μόνιμη λύση που να κατοχυρώνει την ασφάλεια των διερχομένων.

Για τον λόγο αυτό και επειδή, όπως είπα προηγουμένως, στην περιοχή απαιτείται μια οριστική και μόνιμη λύση η οποία θα εγγυάται την ασφάλεια του δρόμου για όλους τους διερχόμενους, ξεκίνησε τον Σεπτέμβριο του 2020 η εκπόνηση σχετικής μελέτης βάσει της από 31-7-2014 προγραμματικής σύμβασης που έχει υπογραφεί μεταξύ της Περιφέρειας Αττικής και της Περιφέρειας Πελοποννήσου συνολικού ποσού 226.312 ευρώ χρηματοδοτούμενη από την Περιφερειακή Ενότητα Δυτικής Αττικής.

Η ολοκλήρωση της εν λόγω μελέτης παρουσίασε καθυστερήσεις λόγω εκπρόθεσμης καταβολής του πρώτου λογαριασμού στον ανάδοχο, ενώ τα φυσικά φαινόμενα που εξελίσσονται συχνά και γρήγορα έχουν πλέον μεταβάλλει τα αρχικά δεδομένα βάσει των οποίων ξεκίνησε η μελέτη αυτή.

Περισσότερα για τα επόμενα βήματά μας, για να απαντήσω και στο δεύτερο σκέλος της ερωτήσεώς σας, για την αποκατάσταση της ασφάλειας στον δρόμο, θα μου επιτρέψετε λόγω έλλειψης χρόνου να αναφέρω στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ψυχογιός για τη δευτερολογία του.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, άκουσα με προσοχή την απάντησή σας. Η ερώτηση προκύπτει από την παρουσία του κλιμακίου, όπως ανέφερα, στις αρχές Απρίλη και που το κλιμάκιο τότε δεν είπε ακριβώς αυτά που λέτε εσείς. Το κλιμάκιο που ήταν και κυβερνητικό και περιφερειακό είπε ότι άμεσα θα αποκατασταθούν οι ζημιές, θα περνάει ο κόσμος και να μην ανησυχεί κανείς.

Εγώ γνωρίζω, πάρα πολύ καλά, το σημείο και το θέμα -είμαι Βουλευτής αρκετά χρόνια και το έχουμε παρακολουθήσει και ως κυβέρνηση και ως αντιπολίτευση- και ξέρω ότι είναι δύσκολο. Όμως, άλλο να πηγαίνεις εκεί και να τάζεις και να υπόσχεσαι για τους επαγγελματίες, για τους κατοίκους, για την επικοινωνία, ξέροντας και τις δυσκολίες που υπάρχουν και άλλο να μου λέτε τώρα εσείς ότι θα δώσετε μόνιμη λύση.

Γνωρίζουμε πολύ καλά ότι την τελευταία δεκαετία στο συγκεκριμένο έργο έχουν διατεθεί πάνω από δύο εκατομμύρια ευρώ συνολικά από τις δύο περιφέρειες για την άρση της επικινδυνότητας του δρόμου Αλεποχώρι - Μαυρολίμνη, μεγάλο κομμάτι εκ των οποίων είχε διατεθεί από την Περιφέρεια Αττικής επί της κ. Δούρου, το αναφέρατε κι εσείς. Άρα, ξέρουμε πάρα πολύ καλά ότι έχουμε δώσει βάση εμείς, και ως κυβέρνηση και ως αντιπολίτευση, με τα όπλα που έχουμε για να τελειώσει επιτέλους αυτό το έργο και με μια μόνιμη λύση.

Συμφωνώ ότι χρειάζεται μια πιο σταθερή λύση. Όμως, μέχρι τότε θα πρέπει να διερευνήσουμε και να δούμε και να μιλήσουμε με ειλικρίνεια και να πούμε ακριβώς τι δυνατότητες υπάρχουν. Σήμερα σας είπα ότι είναι επίσημα κλειστός ο δρόμος, όμως, επειδή μιλάμε με τους προέδρους και με την τοπική κοινωνία, κάποιοι αναλαμβάνουν και προσωπικά την ευθύνη να περνούν, διότι δεν έχουν άλλο τρόπο. Άρα, εδώ υπάρχει μια πολύ μεγάλη κυβερνητική ευθύνη γι’ αυτή την κατάσταση σήμερα.

Και είναι μια περιοχή, η οποία δεν είναι μια απλή περιοχή. Έχει τη μεγαλύτερη ζημιά που προκλήθηκε με εβδομήντα μία χιλιάδες στρέμματα το 2021 με τη φωτιά που ξεκίνησε από τον Σχίνο και ακόμα να αποκατασταθούν οι υποδομές, οι περιουσίες, οι αγροτικές καλλιέργειες και οι δασικές εκτάσεις. Υπάρχει επιχειρούμενη τοποθέτηση ανεμογεννητριών, εβδομήντα μία τον αριθμό, μαζί με το δίκτυο υπερυψηλής τάσης που θα δημιουργήσουν μια εικόνα κρανίου τόπος στην ευρύτερη περιοχή και θα δυσχεράνουν και θα υποβαθμίσουν ακόμα περισσότερο την ποιότητα ζωής, τη βιοποικιλότητα, την ασφάλεια και την ανάπτυξη, εάν θέλετε, μιας περιοχής πραγματικά εξαιρετικής ομορφιάς.

Γι’ αυτόν τον λόγο εμείς λέμε ότι θα πρέπει το κράτος και η πολιτεία να σταθούν πραγματικά στο ύψος τους, διότι ο πολίτης πρέπει να πιστέψει και στην πολιτική. Είναι ευρύτερο το θέμα. Δεν μπορεί να λέμε μόνο λόγια. Πρέπει η πολιτεία και το κράτος να αναλάβουν τις υποχρεώσεις τους, να τις εκτελέσουν, να δει ο πολίτης ότι ανταποκρίνονται στις υποχρεώσεις τους, ότι προστατεύουν τα δικαιώματά του, την ασφάλειά του, ότι συμβαδίζουν με αυτά που λένε και ότι αντιμετωπίζουν καθημερινά του προβλήματα.

Άρα, λοιπόν, εμείς εδώ σήμερα θέλουμε ένα χρονοδιάγραμμα, κύριε Υπουργέ, για να ξέρουμε. Υπάρχουν θέματα με τη μελέτη, αλλά αυτά δεν αφορούν τον κόσμο. Έπρεπε να τα έχετε σκεφτεί εσείς νωρίτερα, πριν ξεκινήσετε τις υποσχέσεις και τα πλάνα. Πρέπει να ξέρει ο κόσμος τι θα γίνει και πότε. Να ξέρουν οι επαγγελματίες, οι κάτοικοι, οι παραθεριστές, όλη η περιοχή η οποία στηρίζει. Είναι εναλλακτικός δρόμος για τα ασθενοφόρα, για τα πυροσβεστικά από την Αττική προς την Πελοπόννησο και είναι και εναλλακτικός δρόμος της εθνικής οδού που κλείνει τακτικά. Είναι ένας νευραλγικός δρόμος. Είναι πάρα πολύ κρίσιμος. Θέλουμε, λοιπόν, χρονοδιάγραμμα για να ξέρει ο κόσμος πότε θα γίνει και τι, για να αναλάβει και αυτός τις κινήσεις του και να ξέρει ποια η ασφάλειά του και ποιες είναι οι δυνατότητες που έχει.

Και πείτε μας το μακροπρόθεσμο κομμάτι στο οποίο αναφερθήκατε, ποτέ και αυτό θα γίνει, σε ποια λογική θα γίνει, διότι είχαμε διερευνήσει και εμείς πολλές λύσεις, περνώντας μέσα από το βουνό ή κάνοντας σήραγγες κ.λπ.. Πείτε μας συγκεκριμένα και πρακτικά τι πλάνο υπάρχει, διότι η ανησυχία, η αγωνία και προβληματισμός στην περιοχή είναι τεράστιες, κύριε Υπουργέ, γι’ αυτό το μεταφέρω. Θέλουμε αυτές τις απαντήσεις προς όφελος όλων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο για τα επόμενα τρία λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, νομίζω ότι συμφωνούμε στο ότι πρέπει να δοθεί μία μόνιμη και οριστική λύση -αυτό δεν το αμφισβητεί κανείς-, διότι έχουμε βραχοπτώσεις και κατολισθήσεις οι οποίες είναι επικίνδυνες.

Τα τελευταία έργα που έγιναν από την τοπική αυτοδιοίκηση δεν ήταν αρκετά για να προλάβουν την τελευταία κατολίσθηση, που συνέβη στις 27 Μαρτίου 2024. μετά το γεγονός αυτό ήρθε το Δημοτικό Συμβούλιο του Δήμου Μεγαρέων, επιδεικνύοντας εξαιρετική επιμέλεια και αποφάσισε ομοφώνως την απαγόρευση κυκλοφορίας στο σημείο του δρόμου αυτού, δηλαδή το κλείσιμο της οδού από Αλεποχώρι προς Σχίνο.

Ο δρόμος έκλεισε στις 8 Απριλίου του 2024 με τοποθέτηση τσιμεντένιων εμποδίων και στις δύο πλευρές του δρόμου εκατέρωθεν του σημείου κατολίσθησης και σχετικών πινακίδων μέσω των οποίων οι πολίτες πληροφορούνται ότι ο δρόμος είναι κλειστός στα Μέγαρα, στο Αλεποχώρι και στον Σχίνο. Παρ’ όλα αυτά άγνωστοι σήμερα επιχειρούν παρανόμως τη διάνοιξη του δρόμου και ο δήμος επανέρχεται με εκ νέου αποκλεισμό της οδού.

Όπως ανέφερα και στην πρωτολογία μου, έχει ξεκινήσει ήδη από το 2020 μια μελέτη για να δώσει την απαιτούμενη οριστική λύση και να κατοχυρώσει την ασφάλεια των διερχομένων από τον δρόμο αυτό, η οποία -όπως σας είπα- δεν ολοκληρώθηκε. Μετά τις πρόσφατες βραχοπτώσεις του Μαρτίου του 2024, καθώς και λόγω των φυσικών φαινομένων -όπως πυρκαγιές, έντονες βροχοπτώσεις που συνέβησαν στην περιοχή-, τα αρχικά δεδομένα βάσει των οποίων ξεκίνησε η εκπόνηση της μελέτης έχουν μεταβληθεί και αυτό σημειώστε το.

Άρα, λοιπόν, έχουμε μια μελέτη αρχική και κάποια δεδομένα στη μελέτη τα οποία έχουν μεταβληθεί. Ο μελετητής, όμως, κλήθηκε για αυτοψία στην περιοχή για να αξιολογήσει την υφιστάμενη κατάσταση και να προτείνει τα αναγκαία μέτρα που πρέπει να ληφθούν. Κατέθεσε αναλυτική πρόταση μέτρων ειδικά για τα σημεία -θέσεις 1 και 2 είναι στη διάθεσή σας να σας δείξω ποια ακριβώς είναι τα σημεία αυτά στο δρόμο- τα οποία κρίνονται ως ιδιαίτερα επικίνδυνα και οι εργασίες εκτιμήθηκαν στο ποσό του 1.190.000 πλέον ΦΠΑ και λοιπών εξόδων.

Καθώς, όμως, όπως καθημερινά αποδεικνύουμε, τα τελευταία πέντε χρόνια της Κυβέρνησης Μητσοτάκη θέλουμε να αντιμετωπίζουμε ολιστικά όλα τα προβλήματα, που ταλαιπωρούν τους συμπολίτες μας και να δώσουμε οριστικές και αποτελεσματικές λύσεις, σας ενημερώνω ότι σε λίγες μέρες από σήμερα, και μετά από επικοινωνία που είχα με τον περιφερειάρχη Αττικής και τον περιφερειάρχη Πελοποννήσου, επίκειται η υπογραφή νέας διαπεριφερειακής προγραμματικής σύμβασης για την οριστική πλέον αποκατάσταση της ασφάλειας του δρόμου.

Επιπλέον, εντός των ημερών θα βρεθώ στο σημείο εκείνο μαζί με τον περιφερειάρχη Αττικής και με τον περιφερειάρχη Πελοποννήσου, καθώς και με τον δήμαρχο Μεγαρέων, για να δούμε και από κοντά την κατάσταση.

Επομένως, κύριε συνάδελφε, μετράμε αντίστροφα για την εφαρμογή μιας οριστικής και αποτελεσματικής λύσης, η οποία θα διευκολύνει τις μετακινήσεις οχημάτων και πεζών, με αδιασάλευτους όρους ασφαλείας. Επιπροσθέτως, σας αναφέρω ότι σε ό,τι αφορά την ετήσια χρηματοδότηση των ΟΤΑ από τους ΚΑΠ για την κάλυψη επενδυτικών και λειτουργικών δαπανών τους, για το 2024 έχει προβλεφθεί να κατανεμηθεί στην Περιφέρεια Αττικής ποσό που προσεγγίζει τα 6,5 εκατομμύρια ευρώ και στην Περιφέρεια Πελοποννήσου ποσό που προσεγγίζει τα 6,6 εκατομμύρια ευρώ.

Επιπλέον στο Τομεακό Πρόγραμμα Ανάπτυξης του Υπουργείου Εσωτερικών 2021-2025, στον Άξονα 2.4: «Πρόληψη και διαχείριση κινδύνων», εκδόθηκε πρόσκληση με τίτλο: «Πρόγραμμα Φυσικών Καταστροφών για τους ΟΤΑ Α και Β βαθμού» και μεταξύ των δυνητικών δικαιούχων για χρηματοδότηση είναι και η Περιφέρεια Αττικής με αντικείμενο την κάλυψη δαπανών πολιτικής προστασίας για την πρόληψη και αντιμετώπιση φυσικών καταστροφών και ισχυρών καιρικών φαινομένων των ετών 2022 και 2023, με πρόταση χρηματοδότησης ύψους 3,5 εκατομμυρίων ευρώ.

Κλείνοντας, κύριε συνάδελφε, θέλω να τονίσω και να υπενθυμίσω τη σημασία που δίνει η Κυβέρνησή μας στη συνεργασία της κεντρικής κυβέρνησης με την τοπική αυτοδιοίκηση, τους περιφερειάρχες, τους δημάρχους και ότι είναι πάντα εμπράκτως παρούσα για να συμβάλλει αποτελεσματικά όπου χρειάζεται για την ευημερία των συμπολιτών μας.

Άρα, λοιπόν, μετράμε αντίστροφα για να μπορέσουμε να δώσουμε αυτή τη μόνιμη και οριστική λύση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Μπαίνουμε στην επόμενη ερώτηση που είναι τρίτη με αριθμό 1208/1-7-2024 επίκαιρη ερώτηση πρώτου κύκλου της Βουλευτού Λέσβου της Κοινοβουλευτικής Ομάδας. «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Δικαιοσύνης με θέμα: «Για την απαράδεκτη καθυστέρηση και αποσιώπηση στοιχείων της έρευνας στην υπόθεση του εγκλήματος των Τεμπών».

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Κύριε Υπουργέ, στο πόρισμα που κατέθεσε το ΚΚΕ μετά την εσπευσμένη ολοκλήρωση των εργασιών της εξεταστικής επιτροπής για τη διερεύνηση του εγκλήματος των Τεμπών κατέληγε στο συμπέρασμα ότι δίπλα σε αυτό καθαυτό το έγκλημα υπάρχει παράλληλα και ένα δεύτερο, αυτό της εξόφθαλμης προσπάθειας συγκάλυψής του. Και σε αυτό το έγκλημα, βεβαίως, πρώτα έδωσε τον τόνο ο ίδιος ο Πρωθυπουργός μιλώντας από την πρώτη στιγμή για ανθρώπινα λάθη, δείχνοντας βεβαίως και την κατεύθυνση που θα ακολουθούσε η κυβερνητική πλειοψηφία στην εξεταστική επιτροπή, με αποκορύφωμα το κλείσιμο άρον-άρον των εργασιών της, χωρίς να εξεταστούν μια σειρά κρίσιμοι μάρτυρες, χωρίς να διερευνηθούν κρίσιμα ζητήματα, όπως για παράδειγμα αυτό της έκρηξης και της πυρκαγιάς, της απαράδεκτης και ουσιαστικής εκτεταμένης αλλοίωσης του τόπου του εγκλήματος και μια σειρά άλλα, που φαίνεται ότι θα μπορούσαν να λειτουργήσουν βοηθητικά και προς τις ανακριτικές αρχές για την έγκαιρη και πλήρη συλλογή του αποδεικτικού υλικού.

Αυτό επιβεβαιώνουν οι πρόσφατες εξελίξεις με την αναζήτηση από τις ανακριτικές αρχές, δεκαέξι μήνες μετά το έγκλημα, του επίμαχου κοντέινερ, από το οποίο, ενδεχομένως, θα μπορούσε -αν είχε εγκαίρως εξεταστεί, χημικά από μεταλλειολόγους κ.λπ., όπως τώρα υπάρχουν σχετικά αιτήματα- να είχε αντληθεί εγκαίρως κρίσιμο αποδεικτικό υλικό που θα βοηθούσε στα συμπεράσματα της έρευνας.

Υπάρχουν εξελίξεις που έρχονται ως συνέχεια σε μια σειρά διαδικασίες που έχουν δημιουργήσει αναπάντητα ερωτήματα, όπως η καταστροφή κρίσιμου τηλεοπτικού υλικού, η προβληματική ανάκτηση ηχητικών καταγραφών, ο αποκλεισμός από τη μεριά της Κυβέρνησης στην αρχική επιτροπή πραγματογνωμόνων, την Επιτροπή Γεραπετρίτη, του ζητήματος της έκρηξης που προκάλεσε τον θάνατο περισσοτέρων εκ των θυμάτων. Έλειπε αυτό το στοιχείο από το αντικείμενο των ερευνών της επιτροπής.

Και βεβαίως όλα αυτά έρχονται να προστεθούν στην πρώτη και μεγαλύτερη ευθύνη της Κυβέρνησης και της κυβερνητικής πλειοψηφίας για το πώς αξιοποιώντας τον απαράδεκτο νόμο περί ευθύνης υπουργών δεν αφήνει στην πραγματικότητα να αποδοθούν στο σύνολό τους οι ποινικές -και πολιτικές βεβαίως- ευθύνες που είναι πολλές και βαρύτατες, όπως έχουν αναλυτικά καταγράφηκε στο πόρισμα του ΚΚΕ συγκεκριμένες ποινικές ευθύνες για μια σειρά υπουργών, τη στιγμή μάλιστα που προετοιμάζονται «νέα Τέμπη» αφού δεν έχει παρθεί κανένα ουσιαστικό μέτρο για την ασφάλιση του σιδηροδρόμου, που συνεχίζει να λογίζεται ως μη επιλέξιμο κόστος από την πολιτική των κυβερνήσεων, αλλά και της Ευρωπαϊκής Ένωσης.

Σας ρωτάμε, λοιπόν, πώς τοποθετείται η Κυβέρνηση για τις απαράδεκτες και σημαντικές παραλείψεις στη διαδικασία συλλογής και διερεύνησης των αποδεικτικών υλικών σχετιζόμενη με το έγκλημα των Τεμπών και κυρίως τι μέτρα θα πάρει η Κυβέρνηση για να προχωρήσει σε βάθος η διερεύνηση όλων των πτυχών του εγκλήματος, χωρίς εμπόδια και καθυστερήσεις, και για να αποδοθούν το σύνολο των ποινικών και πολιτικών ευθυνών βεβαίως σε όλους τους ενόχους.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Δικαιοσύνης, ο κ. Ιωάννης Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κυρία Πρόεδρε.

Κυρία συνάδελφε, επισημαίνω ότι πρόκειται για μία σε εξέλιξη ποινική διαδικασία. Και, όπως πολύ καλά γνωρίζετε, η ολομέλεια των προέδρων εφετών και των εφετών του Εφετείου Λάρισας λίγες μέρες μετά το τραγικό συμβάν αποφάσισε ομόφωνα, σύμφωνα με τη διάταξη του άρθρου 28 του Κώδικα Πολιτικής Δικονομίας, να αναθέσει την κύρια ανάκριση της υπόθεσης σε εφέτη ανακριτή τον οποίον όρισε ομόφωνα, ορίζοντας επίσης ομόφωνα στην ίδια απόφασή της και την αναπληρώτριά του.

Ο ορισμός δύο έμπειρων δικαστικών λειτουργών, δύο εφετών ανακριτών, κρίθηκε αναγκαίος λόγω της πολυπλοκότητας της έρευνας, αλλά και επειδή η υπόθεση παρουσίαζε και παρουσιάζει αρκετές δύσκολες και πολύπλοκες παραμέτρους. Την ανώτατη εποπτεία στην ανάκριση, σύμφωνα και με το άρθρο 30 του Κώδικα Ποινικής Δικονομίας, γνωρίζετε ότι την έχει ο εισαγγελέας Εφετών Λάρισας.

Μέχρι σήμερα η δικαιοσύνη ερευνά ανεξάρτητα και απρόσκοπτα και εξετάζει κάθε αίτημα το οποίο υποβάλλουν οι συνήγοροι των θυμάτων και των οικογενειών τους.

Αν και είμαι βέβαιος ότι τα γνωρίζετε όλα αυτά, όπως επίσης γνωρίζετε πως η ανάκριση για την υπόθεση των Τεμπών βρίσκεται σε εξέλιξη και είναι μυστική, κάνετε λόγο στην κοινοβουλευτική ερώτηση την οποία σήμερα αναπτύσσετε στη Βουλή για εγκληματικά πλημμελή διαδικασία της έρευνας, για κρίσιμα αποδεικτικά που έχουν συνειδητά αποσιωπηθεί, αφήνοντας την Κυβέρνηση βαθύτατα εκτεθειμένη.

Αυτή σας η αναφορά μού δίνει το δικαίωμα να πω ότι η ερώτησή σας, έτσι όπως την αναπτύξατε και προφορικά, δεν είναι απλώς επιπόλαιη, αλλά δείχνει και έλλειψη σεβασμού, πρωτίστως προς τα θύματα και τις οικογένειές τους, καθώς επιχειρείτε να αξιοποιήσετε μικροκομματικά τον ανθρώπινο πόνο και το αίτημά τους για γρήγορη απονομή της δικαιοσύνης.

Δείχνει έλλειψη σεβασμού προς το έργο των εισαγγελικών και ανακριτικών αρχών, αλλά και των πραγματογνωμόνων και των συνηγόρων των διαδίκων, που πασχίζουν καθημερινά και συνεργάζονται για την ταχύτερη και πληρέστερη ολοκλήρωση της ανάκρισης. Διότι με την ερώτησή σας και τα θέματα τα οποία θέτετε ουσιαστικά το δικό τους έργο απαξιώνετε και αυτούς προσβάλλετε, κάνοντας λόγο για εγκληματικές καθυστερήσεις και συνειδητή αποσιώπηση στοιχείων.

Βεβαίως, δείχνετε έλλειψη σεβασμού στη συνταγματική αρχή της διάκρισης των εξουσιών, καθώς ζητάτε από την Κυβέρνηση να εμπλακεί σε πράξεις, που αφορούν αποκλειστικά στη δικαιοσύνη και να παράσχει πληροφορίες για την κύρια ανάκριση που βρίσκεται σε εξέλιξη, η οποία είναι, όπως είπα, μυστική και διεξάγεται από ανώτερους δικαστές.

Βεβαίως, η Κυβέρνηση, χωρίς να παρεμβαίνει στα θέματα τα οποία αφορούν στη δικαιοσύνη και στα ζητήματα της ανάκρισης, έκανε τρεις σημαντικές οριζόντιες παρεμβάσεις.

Η πρώτη παρέμβαση -θα την αναπτύξω και στη δευτερολογία μου- αφορά τη δυνατότητα που παρασχέθηκε με την πρόσφατη διάταξη του άρθρου 44 του ν.5046/2024, στην οποία δόθηκε η δυνατότητα, για επικίνδυνες παρεμβάσεις στην οδική ασφάλεια, άρσης του απορρήτου των επικοινωνιών από τις εισαγγελικές και ανακριτικές αρχές, προκειμένου να μπορούν οι ανακριτές να ακούσουν τις συνομιλίες που μέχρι εκείνη τη στιγμή, λόγω του ότι δεν υπήρχε σχετική νομοθετική πρόβλεψη, δεν είχαν τη δυνατότητα να το κάνουν.

Δεύτερη παρέμβαση ήταν με τη διάταξη του άρθρου 95 του ν.5090 του 2024, όπου τροποποιήθηκε το άρθρο 309 παράγραφος 1 του Κώδικα Ποινικής Δικονομίας, που επιτρέπει πλέον για τα εγκλήματα που αναφέρονται στο δέκατο τρίτο και δέκατο τέταρτο κεφάλαιο του Ποινικού Κώδικα -μεταξύ άλλων και τα εγκλήματα τα οποία αφορούν στη διατάραξη των συγκοινωνιών στην υπόθεση των Τεμπών- ο εισαγγελέας και ο πρόεδρος εφετών να μπορούν ομόφωνα να αποφασίσουν να μην ακολουθηθεί η ενδιάμεση διαδικασία των συμβουλίων, αλλά να παραπεμφθεί η υπόθεση προς κρίση στο ακροατήριο.

Το τρίτο, για το οποίο θα πω περισσότερα στη δευτερολογία μου, είναι το ότι προετοιμάζεται μία αίθουσα στη Λάρισα, η οποία θα μπορεί να φιλοξενήσει τη δίκη σε πρώτο και δεύτερο βαθμό.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κομνηνάκα, έχετε τον λόγο για τα επόμενα τρία λεπτά.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, αν κάποιον θα έπρεπε να εγκαλέσετε σε κάθε περίπτωση για έλλειψη σεβασμού προς τα θύματα και τις οικογένειές τους δεν θα ήταν άλλος από την ίδια την κυβερνητική πλειοψηφία για το πώς χειρίστηκε πρώτα και κύρια τη διαδικασία στην εξεταστική επιτροπή. Γιατί δεν μπορείτε να απεκδύετε από πάνω σας την ευθύνη για τα αποτελέσματά της, τη βιαστική ολοκλήρωσή της και βεβαίως για μια σειρά άλλα ζητήματα που η Κυβέρνηση δεν μπορεί να συνεχίσει να κρύβεται πίσω από τη δικαιοσύνη, που βεβαίως κάνει τη δουλειά της

Πέρα, όμως, από την αρχική δήλωση του Πρωθυπουργού για τα ανθρώπινα λάθη, που έδωσε, αν θέλετε, και τον τόνο για το πώς θέλετε να εξελιχθεί το αφήγημα για την έρευνα, υπάρχουν μια σειρά πράξεις και παραλείψεις που βεβαίως έχουν καθοριστική συμβολή κυβερνητικών στελεχών και για το πώς βοήθησαν ή όχι τις ανακριτικές αρχές, οι οποίες βεβαίως θα έπρεπε ανεξάρτητα να κάνουν τη δουλειά τους. Για παράδειγμα, ζητήματα που έχουν να κάνουν με την εντολή για βιαστική αλλοίωση του τόπου του εγκλήματος, το γνωστό μπάζωμα. Ή -γιατί από την Κυβέρνηση καθορίστηκε το αντικείμενο της έρευνας της επιτροπής Γεραπετρίτη- για το τι τέθηκε ως αντικείμενο ερευνών, για το πόσο εγκαίρως βοηθήσατε, τέλος πάντων, να ληφθούν μια σειρά στοιχείων στα οποία αναφέρθηκα και στην πρωτολογία μου, όπως βιντεοληπτικό υλικό, ηχητικές καταγραφές κ.λπ..

Κυρίως, αυτό για το οποίο έχει την πρώτη και κύρια ευθύνη η Κυβέρνηση και δεν μπορεί να κρύβεται πίσω από αυτή είναι το γεγονός ότι αξιοποιεί τον απαράδεκτο νόμο περί ευθύνης Υπουργών, εμποδίζοντας στην πραγματικότητα να αποδοθούν οι ευθύνες και να γίνει έρευνα, όπως πρέπει, για τους αρμόδιους εμπλεκόμενους Υπουργούς, που δεν μπορεί πραγματικά κανένας εχέφρων νους σήμερα να λέει ότι δεν έχουν ευθύνες για ένα τόσο μεγάλο έγκλημα.

Τι είναι αυτό που κυρίως φοβάστε στην απόδοση ευθυνών και επιχειρείτε με καθυστερήσεις ή με όποιο τρόπο παρενέβησαν μέχρι σήμερα τα πολιτικά -ξαναλέω- στελέχη στην εξέλιξη των ερευνών, στο πώς συνέδραμαν στη δικαιοσύνη για να κάνει τη δουλειά της;

Φοβάστε ότι θα αναδειχθεί ότι το «πάμε και όπου βγει» στον σιδηρόδρομο συνεχίζεται, ετοιμάζοντας τα επόμενα Τέμπη. Αυτό ανέδειξαν τα περιστατικά που από τύχη δεν οδήγησαν σε νέα θύματα όπως, για παράδειγμα, τα Χριστούγεννα στις Αχαρνές ή λίγες μέρες πριν στη Θεσσαλονίκη, όπου αποτράπηκε στο παρά ένα σύγκρουση επιβατικού με εμπορικό τρένο που μετέφερε μάλιστα πυρομαχικά για την Ουκρανία.

Βεβαίως, όσο προσπαθείτε να κρύβεστε πίσω από την ανεξαρτησία της δικαιοσύνης και τις εν εξελίξει έρευνες για να κρύψετε τις πραγματικές αιτίες πίσω από το έγκλημα στα Τέμπη, κυρίως το κάνετε γιατί θέλετε να κρύψετε ποιος είναι ο κύριος υπεύθυνος, που είναι η πίστη στη λογική του κόστους - οφέλους που δεν ιεραρχεί την ανθρώπινη ζωή πάνω από τα κέρδη, η πίστη στη λογική που λέει ότι η ασφάλεια είναι μη επιλέξιμο κόστος και επιτρέπει σήμερα σε ολόκληρη την Ευρωπαϊκή Ένωση να υπάρχουν μόνο διάφορες ασφαλείς νησίδες σε όλο το σιδηροδρομικό δίκτυο, που επέτρεπε τα τρένα να κινούνται χωρίς μέσα ασφαλείας, χωρίς προσωπικό. Δηλαδή, όλες αυτές τις συνθήκες που προδιέγραψαν το έγκλημα στα Τέμπη και που μέχρι σήμερα πραγματικά παραμένουν ανέγγιχτες, προετοιμάζοντας τα επόμενα εγκλήματα.

Γι’ αυτό, λοιπόν, το αίτημα προς την Κυβέρνηση είναι να πάρει όλα τα απαραίτητα μέτρα για να μην επαναληφθούν καθυστερήσεις ή παρεμβάσεις τέτοιες που να εμποδίζουν τη δικαιοσύνη να ολοκληρώσει το έργο της. Θα μπορούσαμε να μιλάμε μέρες, αν συζητούσαμε για το πώς εξελίχθηκε η εξεταστική επιτροπή και τι ευθύνες υπάρχουν στην κυβερνητική πλειοψηφία γι’ αυτό. Το αίτημα, λοιπόν, είναι να πάρετε μέτρα για να μπορέσει πραγματικά ανεπηρέαστη η δικαιοσύνη να ολοκληρώσει γρήγορα, και σε βάθος όμως, το έργο της.

Διότι το αίτημα των συγγενών είναι να ολοκληρωθούν ουσιαστικά οι έρευνες που γίνονται από τη δικαιοσύνη, γιατί το να αποδοθεί δικαιοσύνη είναι αίτημα των οικογενειών των θυμάτων, αλλά είναι και αίτημα και του ίδιου του λαού, όλων όσοι διαδήλωσαν με κυρίαρχο το σύνθημα «ή τα κέρδη τους ή οι ζωές τους» για να μην επαναληφθεί ένα τέτοιο έγκλημα.

Και είμαστε σίγουροι ότι όσο η Κυβέρνηση δεν βρίσκει τον δρόμο για να οδηγήσει τους υπεύθυνους στο να αποδοθούν οι ευθύνες τους, θα είναι ο ίδιος ο λαϊκός παράγοντας αυτός που θα αποτελέσει τη θρυαλλίδα για να εμποδίσει και τη συγκάλυψη και το κουκούλωμα και κυρίως για να μπορέσει πραγματικά αυτό το έγκλημα να τιμωρηθεί όπως πρέπει και να μη ζήσουμε ξανά νέα Τέμπη. Σε αυτό σας εγγυόμαστε, κύριε Υπουργέ, ότι το ΚΚΕ θα το βρίσκετε μπροστά σας στο πλευρό αυτού του λαού, που πραγματικά παλεύει μαζί με τους συγγενείς για να αποδοθούν στο ακέραιο οι ευθύνες.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Δικαιοσύνης κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ειλικρινά, κυρία συνάδελφε, διέκρινα μια πολύ μεγάλη σύγχυση στα όσα είπατε στη δευτερολογία σας.

Ξεχνώντας αυτά τα οποία ρωτάτε με την ερώτησή σας, που είναι ζητήματα της ποινικής διαδικασίας, αναφερθήκατε -όπως συμβαίνει πάντα με το Κομμουνιστικό Κόμμα Ελλάδας- στο σύνολο της κυβερνητικής πολιτικής και όλα προσπαθείτε να τα αποδώσετε στο μεγάλο κεφάλαιο και στο κίνητρο του κέρδους.

Για να επανέλθουμε στην πραγματικότητα, προσπαθήσατε επίσης να δημιουργήσετε σύγχυση σε ό,τι αφορά τα όσα εξέτασε η εξεταστική επιτροπή με την κύρια ανάκριση η οποία βρίσκεται -όπως σας είπα- σε εξέλιξη και είναι μυστική. Οι εισαγγελείς και οι ανακριτές κάνουν πρωτογενή έρευνα για να διαπιστωθούν τα αίτια του δυστυχήματος και να αναδειχθούν ποινικές ευθύνες, έτσι ώστε να παραπεμφθούν προς κρίση από την ελληνική δικαιοσύνη οι υπαίτιοι. Σε αυτό βρισκόμαστε αυτή τη στιγμή. Καμμία προσπάθεια παρεμπόδισης του έργου των ανακριτικών ή εισαγγελικών αρχών δεν προέκυψε, ούτε ασφαλώς επιχειρήθηκε από την Κυβέρνηση, ούτε κάτι τέτοιο αναδεικνύεται από τις μέχρι σήμερα έρευνες που κάνει η δικαιοσύνη.

**ΜΑΡΙΑ ΚΟΜΝΗΝΑΚΑ:** Η αλλοίωση του εγκλήματος ερευνάται.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία συνάδελφε, με συγχωρείτε, αυτά όλα είναι πολιτικές τοποθετήσεις που ασφαλώς έχετε δικαίωμα εσείς στη Βουλή στο πλαίσιο του κοινοβουλευτικού ελέγχου να κάνετε. Πλην όμως κανείς, ούτε καν οι συνήγοροι των διαδίκων και της πολιτικής αγωγής έχουν μέχρι σήμερα ισχυριστεί ότι προέκυψε πρόβλημα και μάλιστα πρόβλημα, το οποίο προέβαλε η Κυβέρνηση στο έργο των ανακριτικών και εισαγγελικών αρχών.

Και απορώ, πώς τα λέτε με τόση ευκολία όλα αυτά; Πώς έρχεστε εδώ και το χαρακτηρίζετε έγκλημα; Και μάλιστα έχετε δικάσει. Το μόνο που απομένει είναι να τιμωρήσετε με ποινές που εσείς θα αποφασίσετε, αυτούς που έχετε ήδη καταδικάσει.

**ΜΑΡΙΑ ΚΟΜΝΗΝΑΚΑ:** Ο λαός τους έχει καταδικάσει.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πώς εσείς ξέρετε τι προκύπτει από την ανάκριση; Πώς ξέρετε ποιες ενδείξεις υπάρχουν έναντι ποιων; Υπάρχουν άνθρωποι αυτή τη στιγμή που βρίσκονται σε καθεστώς προσωρινής κράτησης. Το αγνοείτε αυτό;

Σε ό,τι αφορά τώρα τις ποινικές ευθύνες των πολιτικών προσώπων και των Υπουργών, κάποιος δεν είναι υπαίτιος, με συγχωρείτε, σε μια ευνομούμενη πολιτεία, πολλώ δε μάλλον στην Ελληνική Δημοκρατία, όταν το θέλει η Αντιπολίτευση. Πρέπει να ακολουθηθεί μια διαδικασία, η οποία διαδικασία περιγράφεται στο Σύνταγμα της χώρας και στους νόμους του κράτους.

Εδώ και μήνες έχει ολοκληρωθεί το έργο της εξεταστικής επιτροπής. Για χρονικό διάστημα μεγαλύτερο του μήνα όλες οι δικογραφίες έχουν έρθει στη Βουλή. Υπήρξε πρόταση από την Αντιπολίτευση, έτσι ώστε να δούμε ποιες ποινικές ευθύνες υποτίθεται αποδίδονται στα πολιτικά πρόσωπα, πώς αυτές στοιχειοθετούνται, σε ποια άρθρα του ποινικού νόμου προσκρούουν;

**ΜΑΡΙΑ ΚΟΜΝΗΝΑΚΑ:** Τα περιγράψαμε στο πόρισμά μας, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όλα αυτά λοιπόν, αν δεν τα έχετε κάνει, δεν μπορεί να έρχεστε, δεν νομιμοποιείστε ηθικά και πολιτικά να λέτε ότι η Κυβέρνηση βάζει προσκόμματα στη δικαιοσύνη όταν σε όλους τους τόνους και απ’ όλα τα υπεύθυνα χείλη έχουμε πει ότι στο δυστύχημα των Τεμπών πρόθεση μας, όπως και ολόκληρου του ελληνικού λαού, είναι να διαφωτιστεί σε όλες του τις πλευρές, αλλά αυτό θα γίνει με έναν τρόπο υπεύθυνο, θεσμικά ορθό και με τις εγγυήσεις που προβλέπονται από τον ποινικό νόμο και το Σύνταγμά μας.

Και μια τελευταία λέξη, κυρία Πρόεδρε. Πριν πω για την αίθουσα το οποίο το θεωρώ σημαντικό, πρέπει να σας πω ότι όπως γίνεται σε όλες τις περιπτώσεις κοινοβουλευτικού ελέγχου, στέλνετε σε όλους σε όλους τους φορείς που έχουν λόγο για να απαντήσουν, να εισφέρουν πληροφορίες για το αντικείμενο του κοινοβουλευτικού ελέγχου. Εστάλη, λοιπόν, η κοινοβουλευτική ερώτηση και στην Εισαγγελία του Αρείου Πάγου η οποία απάντησε με το με αριθμό πρωτοκόλλου 4711/2-7-2024 έγγραφό της, το οποίο θα καταθέσω στα Πρακτικά.

Συγκεκριμένα αναφέρει ότι: «Σε συνέχεια του ανωτέρω σχετικού σας γνωρίζουμε ότι η διαδικασία της συλλογής και διερεύνησης των αποδεικτικών στοιχείων σχετιζόμενων με το έγκλημα των Τεμπών, δεν αφορά την Κυβέρνηση αλλά αποκλειστικά και μόνο τη δικαιοσύνη. Ο αρμόδιος Ανακριτής Λάρισας ήδη προχωρά σε διερεύνηση σε βάθος όλων των πτυχών του εγκλήματος για την απόδοση ποινικών ευθυνών».

Αυτή είναι η απάντηση. Είναι σε περίληψη όσα κι εγώ σας εξέθεσα, κυρία συνάδελφε, της Εισαγγελέως του Αρείου Πάγου.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Υφυπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ολοκληρώνω, κυρία Πρόεδρε.

Και πρέπει να σας πω ότι με πρόσφατη απόφασή του ΤΑΧΔΙΚ έγινε αποδοχή της παραχώρησης του χώρου από το Πανεπιστήμιο Θεσσαλίας για την αίθουσα η οποία θα χρησιμοποιηθεί για τη διεξαγωγή της δίκης των Τεμπών. Η αίθουσα αυτή είναι κατάλληλη, καθώς περιλαμβάνει την αίθουσα διαλέξεων, αίθουσα συσκέψεων, αίθουσα τεχνικού του ήχου και της μαγνητοφώνησης, τον χώρο Τύπου συνηγόρων και ασφάλειας, καθώς και δύο παράπλευρες αίθουσες, με σκοπό να καλυφθούν οι ανάγκες λειτουργίας των χώρων.

Κατά συνέπεια, ό,τι μπορεί στο πλαίσιο των αρμοδιοτήτων της να κάνει η Κυβέρνηση, να είστε βέβαιοι ότι το κάνει, διότι πρόθεση όλων μας -όπως είπα και επαναλαμβάνω με έμφαση- είναι να διαλευκανθεί αυτό το τραγικό γεγονός σε όλες του τις πτυχές.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δεύτερη με αριθμό 1186/26-6-2024 επίκαιρη ερώτηση πρώτου κύκλου της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Πώς θα αντιμετωπιστεί η πρακτική των επαναλαμβανόμενων playlist στα ραδιόφωνα της χώρας;»

Θα απαντήσει ο Υφυπουργός Πολιτισμού κ. Φωτήλας.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κυρία Υπουργέ, πριν από τρεις μήνες συζητούσαμε στη Βουλή ένα νομοσχέδιο για την ενίσχυση του ελληνικού τραγουδιού. Τότε η κυρία Υπουργός παρουσίασε το νομοθέτημα ως μάννα εξ ουρανού πραγματικά και ζητούσε από εμάς να το ψηφίσουμε όλοι μαζί. Εμείς της απαντούσαμε βέβαια τότε ότι πρέπει να μας φέρει στοιχεία, σε σχέση με το πώς διανέμεται ο ραδιοφωνικός χρόνος, ώστε να δούμε τι παίζουν τα ραδιόφωνα ως μουσική, πόση ελληνική μουσική παίζουν και πώς προβάλλονται οι Έλληνες καλλιτέχνες και πώς προβάλλονται και οι νέοι Έλληνες καλλιτέχνες επίσης, οι νέοι δημιουργοί.

Θέσαμε το ίδιο θέμα και στους φορείς συλλογικής διαχείρισης που ήρθαν στην ακρόαση των φορέων του νομοσχεδίου και τότε η Ένωση Δικαιούχων Έργων Μουσικής μας είχε πει ότι για την συντριπτική πλειοψηφία των Ελλήνων δημιουργών οι αμοιβές από την αναπαραγωγή της μουσικής τους είναι ελάχιστες έως και ανύπαρκτες. Η Ένωση Δημιουργών Έργων Μουσικής σήμερα καταθέτει μια έρευνα στη δημοσιότητα -που σίγουρα θα την έχετε διαβάσει- που τεκμηριώνει ότι στην ουσία τα ελληνικά ραδιόφωνα στην πλειοψηφία τους παίζουν πανομοιότυπες λίστες τραγουδιών σε διαρκείς επαναλήψεις, τη λεγόμενη και γνωστή σε όλους μας, λούπα δηλαδή.

Έχουμε μάλιστα τίτλους τραγουδιών που παίχτηκαν το 2022 δεκαπέντε χιλιάδες φορές, ενώ υπάρχει ραδιόφωνο που δεν έχει παίξει ούτε ένα τραγούδι τη μέρα.

Αντίθετα, στο δημόσιο ραδιόφωνο -σύμφωνα με τα ίδια στατιστικά- ογδόντα ένα τραγούδια της μέρας είναι από νέους δημιουργούς.

Εμείς αντιλαμβανόμαστε ότι οι ιδιωτικοί ραδιοφωνικοί σταθμοί θέλουν να παίξουν τις επιτυχίες, αλλά αναμένουμε από την Κυβέρνηση μια πολιτική για τη μουσική που θα αντισταθμίζει στον βαθμό του εφικτού βέβαια πάντα, αυτή την τάση μέσω κινήτρων και μέσω παρεμβάσεων στήριξης των νέων δημιουργών.

Ήταν αυτά τα οποία είχαμε προτείνει τότε και κατά τη συζήτηση του συγκεκριμένου νομοσχεδίου.

Με δεδομένο, λοιπόν, ότι νομοθετήσατε -έχει μερικούς μήνες- και τελειώσατε αυτό που θεωρούσατε υποχρέωση απέναντι στο ελληνικό τραγούδι, θα θέλαμε να ακούσουμε τους σχεδιασμούς σας για την ενίσχυση του πλουραλισμού στο ραδιόφωνο. Να υπογραμμίσω ότι ο πλουραλισμός στο ραδιόφωνο είναι κρίσιμος, για να μπορεί να υπάρχει ελληνική μουσική, όπως γίνεται και στα υπόλοιπα κράτη της Ευρώπης. Εάν οι νέοι δημιουργοί και οι νέες δημιουργίες δεν παίζονται, τότε θα σταματήσει να υπάρχει καλλιτεχνική δημιουργία.

Αυτά προς το παρόν και σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Σας ευχαριστώ, κυρία Πρόεδρε.

Κατ’ αρχάς, να σας ευχηθώ χρόνια πολλά και καλά, γεμάτα υγεία, ευτυχία και προσωπικές επιτυχίες, καθόσον χθες είχατε την ονομαστική σας εορτή, αν δεν κάνω λάθος.

**ΚΥΡΙΑΚΗ ΜΑΛΑΜΑ:** Ευχαριστώ πολύ.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Να είστε καλά.

Δεύτερον, να σας ευχαριστήσω για την ερώτηση και να πω για την ιστορία ότι είναι η πρώτη επίκαιρη ερώτηση που καλούμαι να απαντήσω από αυτόν τον νέο ρόλο που ενδύομαι και που υπηρετώ και είμαι πολύ χαρούμενος γι’ αυτό. Φαντάζομαι, θα ακολουθήσουν και άλλες. Με χαρά να τις απαντήσω και αυτές.

Η προστασία και η ενίσχυση τόσο του ελληνόφωνου τραγουδιού -που προφανώς, δεν είναι το άμεσο ερώτημα της ερώτησής σας, αλλά εμμέσως πλην σαφώς εμπεριέχεται το ελληνόφωνο τραγούδι μέσα στην ερώτησή σας- αλλά όσο και η προστασία και η ενίσχυση των νέων ηχογραφημάτων από Έλληνες νέους δημιουργούς και καλλιτέχνες είναι κάτι το οποίο έχει πραγματικά απασχολήσει αυτή την Κυβέρνηση και το έχει βάλει και ψηλά στην ατζέντα.

Προς αυτή την κατεύθυνση νομοθετήσαμε πρόσφατα, όπως πολύ σωστά, είπατε, τον ν.5103/2024, ο οποίος ισχύει από τον Απρίλιο τούτου του έτους, προς την κατεύθυνση, ώστε να προστατεύσουμε και να ενισχύσουμε κατ’ αρχάς με συγκεκριμένες διατάξεις το ελληνόφωνο τραγούδι, με μια σειρά από μέτρα που θα τα πούμε πιο συγκεκριμένα στη δευτερολογία -θα έχω τη δυνατότητα να σας τα πω- αλλά και με μία σειρά από μέτρα που έρχονται να αναδείξουν, να προστατεύσουν και να ενισχύσουν τα νέα δημιουργήματα των Ελλήνων καλλιτεχνών, των νέων καλλιτεχνών. Και νέα ηχογραφήματα -να πούμε για να ακούγεται και να ξέρουμε περί τίνος μιλάμε- είναι τα μουσικά έργα που η πρώτη κυκλοφορία ή παρουσίαση ή διάθεση στο κοινό έλαβε χώρα έως ένα έτος πριν από τη ραδιοφωνική μετάδοσή τους.

Με μια σειρά, λοιπόν, από μέτρα ερχόμαστε κατ’ αρχάς να υποχρεώσουμε μια σειρά από φορείς, όπως είναι τα μέσα μαζικής μεταφοράς, τα αεροδρόμια, τα λιμάνια, τα καζίνο, τα ξενοδοχεία, τα τουριστικά καταλύματα. Όλοι αυτοί, λοιπόν, πλέον με τον ν.5103/2024 έχουν την υποχρέωση, εφόσον εκτελούν δημόσια μουσική, το 40% τουλάχιστον του ρεπερτορίου το οποίο εκτελούν να είναι ελληνόφωνο. Κι αυτό δεν είναι κίνητρο, είναι υποχρέωση. Εφόσον δεν το κάνουν, τότε τους δίνεται πάντα με εισήγηση του Οργανισμού Πνευματικής Ιδιοκτησίας η δυνατότητα να προσαρμοστούν, να συμμορφωθούν προς αυτή τη διάταξη. Αν δεν το κάνουν και σε δεύτερο χρόνο -νομίζω, πως είναι δύο μήνες ο χρόνος που τους δίνεται η δυνατότητα-, τότε πλέον έρχεται η ώρα των κυρώσεων. Και όταν μιλάμε για κυρώσεις, μιλάμε πάντα για χρηματικές κυρώσεις, πρόστιμα τα οποία μπορούν να ξεκινήσουν από τα 1.000 ευρώ και να καταλήξουν έως τα 10.000 ευρώ αναλόγως της περίπτωσης και πάντα αναλόγως των στοιχείων που έχουμε από το ΕΣΡ αλλά και από τον Οργανισμό Πνευματικής Ιδιοκτησίας.

Συνεπώς βλέπουμε ότι ήδη η πρόθεση έχει φανεί και ήδη υπάρχει το νομοθέτημα και ήδη υποχρεούνται μία σειρά από φορείς να προστατεύσουν το ελληνόφωνο τραγούδι.

Στη δευτερολογία θα έχουμε τη δυνατότητα να πούμε συγκεκριμένα και πιο άμεσα για το ερώτημά σας πώς προστατεύεται, πώς αναδεικνύεται και πώς ενισχύεται από τους ιδιωτικούς ραδιοφωνικούς σταθμούς να παίζουν περισσότερο ελληνικό τραγούδι αλλά και περισσότερα νέα δημιουργήματα, όπως ακριβώς τα υιοθετήσαμε και τα οριοθετεί και ο νόμος.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μάλαμα, έχετε τον λόγο για τη δευτερολογία σας.

**ΚΥΡΙΑΚΗ ΜΑΛΑΜΑ:** Κύριε Υπουργέ, όταν έφερε η κ. Μενδώνη το νομοθέτημα για το ελληνικό τραγούδι, εμείς ζητήσαμε να έρθουν εκπρόσωποι των ραδιοφώνων στη Βουλή, για να τοποθετηθούν επί των διατάξεων. Δυστυχώς τότε η κυρία Υπουργός προτίμησε να προχωρήσει σε μία fast track διαδικασία ακρόασης φορέων. Δεν ακούσαμε τα ραδιόφωνα. Σήμερα η ουσία της συζήτησης αυτής είναι να δούμε μαζί με τα ραδιόφωνα και μαζί με τους ανθρώπους του ελληνικού τραγουδιού πώς μπορεί αυτή η εικόνα να βελτιωθεί όσο γίνεται περισσότερο.

Είχαμε μιλήσει τότε για κίνητρα στα ραδιόφωνα, ώστε να παίζουν πιο πολλούς νέους δημιουργούς. Είπαμε, για παράδειγμα, ότι πρέπει εντός των κινήτρων για ποσόστωση του ελληνικού τραγουδιού στα ραδιόφωνα να υπάρχει και ένα πλαφόν νέων δημιουργών. Είπαν, επίσης, οι φορείς των καλλιτεχνών ότι θα πρέπει να δημιουργηθεί ένας φορέας για τη στήριξη της ελληνικής μουσικής με δεδομένο ότι είναι ο μόνος κλάδος του σύγχρονου πολιτισμού που δεν έχει τέτοιον φορέα. Στην ίδια κατεύθυνση υπάρχει και διεθνής και ευρωπαϊκή εμπειρία σε σχέση με τη διαχείριση του ραδιοφωνικού χρόνου. Πρέπει να τη μελετήσουμε αυτή την εμπειρία. Είναι σημαντική και θα μας βοηθήσει πάρα πολύ.

Επίσης, μπορούμε να μελετήσουμε και την πρόταση της Ένωσης Δικαιούχων Έργων Μουσικής, ώστε να δούμε πώς συνδέεται, πώς συσχετίζεται με συγκεκριμένα νούμερα και στοιχεία ο πλουραλισμός και η ακροαματικότητα. Δηλαδή, πέφτει ή ανεβαίνει η ακροαματικότητα ενός σταθμού, όταν παίζει τα ίδια και τα ίδια; Ή αντίστοιχα πέφτει ή ανεβαίνει η ακροαματικότητα, όταν επιλέγονται νέα ακούσματα; Υπάρχουν αυτά τα στοιχεία και θα πρέπει να τα δούμε και να τα μελετήσουμε.

Άρα, λοιπόν -και κλείνω με αυτό- αναμένουμε από το Υπουργείο Πολιτισμού τους σχεδιασμούς του για την ενίσχυση του πλουραλισμού στην ελληνική μουσική στο ραδιόφωνο, προφανώς με τη συμμετοχή όλων, με μια ευρεία συζήτηση, με μια μελέτη και με μια εποικοδομητική διάθεση, έστω κι αν είναι και κριτική.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Σας ευχαριστώ, κυρία Πρόεδρε.

Κατ’ αρχάς, είδαμε στην πρωτολογία τούς τρόπους με τους οποίους τα ξενοδοχεία, τα τουριστικά καταλύματα, τα εμπορικά κέντρα, τα καζίνο, τα μέσα μαζικής μεταφοράς, τα αεροδρόμια, τα λιμάνια υποχρεούνται πλέον με αυτό το νομοθέτημα, θέλουν-δεν θέλουν, εφόσον παίζουν δημόσια μουσική, τουλάχιστον κατά 40% αυτή να είναι ελληνόφωνη. Αυτό δεν είναι διαπραγματεύσιμο. Είναι υποχρέωσή τους να το κάνουν.

Πάμε τώρα να δούμε τι έχουμε κάνει και ποια ακριβώς κίνητρα, όπως και εσείς πολύ σωστά είπατε, δίνουμε στους ιδιωτικούς ραδιοφωνικούς σταθμούς. Διότι μόνο κίνητρα, βεβαίως, αντιλαμβανόμαστε όλοι, μπορούμε να δώσουμε στους ιδιωτικούς ραδιοφωνικούς σταθμούς. Δεν μπορούμε να τους υποχρεώσουμε τι και πώς θα το παίξουν, αλλά είναι πολύ σπουδαίο να δούμε πώς θα βρούμε κίνητρα, ώστε εμμέσως να τους βάλουμε σε αυτή την κατεύθυνση.

Νομοθετήσαμε, λοιπόν, και στον ν.5103/2024 στο άρθρο 7 στην παράγραφο 1 λέμε ότι οι ραδιοφωνικοί σταθμοί οι οποίοι εκπέμπουν και μεταδίδουν μερικώς ξενόγλωσσο μουσικό ρεπερτόριο, εφόσον αυξήσουν κατά τουλάχιστον 15% την ελληνική τους μουσική, θα αυξηθεί ο χρόνος της διαφήμισής τους. Είναι ένα αμιγώς οικονομικό κίνητρο καθόλου αμελητέο. Στην παράγραφο 2 είπαμε πως, σε ό,τι αφορά τους ραδιοφωνικούς σταθμούς οι οποίοι παίζουν αμιγώς ξενόγλωσσο ρεπερτόριο κατά τουλάχιστον 95%, και σε αυτούς δίνουμε ιδιαίτερο κίνητρο, ώστε, αν περάσουν σε ποσοστό τουλάχιστον 15,1% μέχρι 25%, δηλαδή αυξήσουν από το 5% που είναι στο 15% το ελληνικό τους ρεπερτόριο, τότε αυξάνεται κατά 40% ο χρόνος που έχουν για διαφήμιση. Αντιλαμβάνεστε ότι είναι πολύ σοβαρό αυτό γι’ αυτούς.

Επίσης, σε αυτούς οι οποίοι περνάνε το 40,1% στο ελληνόγλωσσο, από το 5% το φτάνουν στο 40%, δίνουμε 50% μεγαλύτερο χρόνο διαφήμισης, προκειμένου να αυξήσουν τα έσοδά τους.

Τέλος, για να φτάσουμε και στο προκείμενο, ακριβώς δηλαδή σε αυτό το οποίο αναφέρετε στην ερώτηση σας, υπάρχει η παράγραφος 3 στο ίδιο άρθρο, όπου σε ό,τι έχει να κάνει με τους σταθμούς οι οποίοι παίζουν αμιγώς ελληνόφωνο τραγούδι, δηλαδή τουλάχιστον 95% ελληνόφωνο τραγούδι, δίνονται ισχυρά κίνητρα εφόσον μέσα σε αυτό το τραγούδι εντάξουν νέα δημιουργήματα, όπως τα προσδιορίσαμε νωρίτερα, όπως τα προσδιορίζει ο νόμος. Δηλαδή, εφόσον αυξήσουν κατά 10% τα νέα δημιουργήματα, τότε αυξάνεται κατά 10% η δυνατότητα του διαφημιστικού τους χρόνου. Εφόσον αυξήσουν 15,1% και παραπάνω τον χρόνο που μεταδίδουν νέα δημιουργήματα, τότε ο διαφημιστικός τους χρόνος αυξάνεται κατά 30% και πάει συνεχόμενα.

Συνεπώς βλέπετε ότι δεν έχει περάσει απαρατήρητο το πώς θα καταφέρουμε να ενισχύσουμε τους νέους δημιουργούς, πέραν γενικότερα του ελληνόφωνου τραγουδιού. Αυτό, αν θυμάμαι καλά, δεν το ψηφίσατε όμως.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε παρακαλώ, διότι οι χρόνοι είναι αμείλικτοι και υπάρχει καθυστέρηση.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Ολοκληρώνω.

Και νομίζω ότι δεν μπορεί κανείς να αμφισβητήσει ότι πράγματι αυτές οι διατάξεις κινούνται προς τη σωστή κατεύθυνση. Όμως, η αλήθεια είναι ότι δεν πρέπει να περιοριστούμε σε αυτές τις διατάξεις. Μπορούμε να κάνουμε και άλλα πράγματα, να ενισχύσουμε ακόμα περισσότερο και το ελληνόφωνο εν γένει τραγούδι, αλλά και τα σύγχρονα, τα νέα δημιουργήματα των νέων Ελλήνων καλλιτεχνών και δημιουργών. Μία ιδέα…

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, κύριε Φωτήλα, σε επόμενη συζήτηση.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Ένα λεπτό, ολοκληρώνω, κυρία Πρόεδρε, σας παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Το λεπτό είναι το πρόβλημα.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Ένα λεπτό.

Λέω, λοιπόν, ότι μία ιδέα θα μπορούσε να είναι η δημιουργία ενός φεστιβάλ-διαγωνισμού μόνο από νέους καλλιτέχνες με την αιγίδα του Υπουργείου Πολιτισμού και πάντα με τη συνεργασία της ΕΔΕΜ και της ΑΥΤΟΔΙΑΧΕΙΡΙΣΗΣ, για να μη μείνει κανένας παραπονούμενος, αλλά και άλλες ιδέες.

Η πόρτα μου, κυρία Μάλαμα, είναι πάντα ανοιχτή και πάντα στο πλευρό των καλλιτεχνών γιατί, όπως έχω πει, η τέχνη και ο πολιτισμός έχουν και πρέπει να έχουν αχρωματοψία. Σε αυτή την κατεύθυνση κινούμαι και είμαι πάρα πολύ διαθέσιμος και θα ήθελα πάρα πολύ να συζητήσουμε κιόλας, είτε θεσμικά είτε και προσωπικά ακόμα, για τις ιδέες που έχετε, προκειμένου να ενισχύσουμε περαιτέρω το ελληνόφωνο και ακόμα περισσότερο τα σύγχρονα, τα νέα δημιουργήματα των Ελλήνων καλλιτεχνών και δημιουργών.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Περνάμε στην επόμενη ερώτηση, που είναι η τρίτη με αριθμό 1180/25-6-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Αδικαιολόγητη εξαίρεση των Δήμων Αλεξανδρούπολης - Σαμοθράκης από την εκδήλωση ενδιαφέροντος προκειμένου για χορήγηση οικονομικής ενίσχυσης σε επιχειρήσεις με οικονομικές απώλειες στον Νομό Έβρου, που επλήγησαν από τις καταστροφικές πυρκαγιές Αυγούστου - Σεπτεμβρίου 2023».

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, θα σας μιλήσω κυριολεκτικά, όχι μεταφορικά και θα σας πω ότι, πέραν όλων των υπολοίπων, το μαράζωμα του Έβρου, τη δημογραφική κατάρρευση του Έβρου, που σε δέκα-δεκαπέντε χρόνια προηγούμενα που πέρασαν έχουμε χάσει είκοσι χιλιάδες πληθυσμού, έχουμε χάσει πληθυσμιακά δηλαδή έναν Δήμο Σουφλίου και έναν Δήμο Σαμοθράκης, ενώ τουναντίον η Αδριανούπολη δίπλα έχει φτάσει διακόσιες χιλιάδες και αναπτύσσεται, συν όλα αυτά που σας ανέφερα, ήρθαν και οι περσινές, καταστροφικές πυρκαγιές στις 19 Αυγούστου, που κράτησαν δεκαεπτά ημέρες και κατέστρεψαν ό,τι είχε απομείνει, ό,τι σχέδιο ανάπτυξης αν υπήρχε από την Κυβέρνηση, που δεν υπήρχε κατά την άποψή μου. Όχι μόνο την άποψή μου, όπου και να πάτε στον Έβρο, αυτό θα σας πουν. Και πλέον τρέχουν και δεν φτάνουν οι Εβρίτες.

Και ενώ ακούμε από επίσημα χείλη του κυρίου Πρωθυπουργού πως ό,τι ισχύσει στη Θεσσαλία θα ισχύσει και στον Έβρο και ενώ υπάρχουν και οι Επιτροπές Ανασυγκρότησης που λαμβάνετε μέρος και έρχεστε και έχετε επισκεφθεί την περιοχή πολλές φορές, βλέπουμε ότι έχετε εκδώσει μια υπουργική απόφαση κοινή με το Υπουργείο Οικονομικών, την υπ’ αριθμόν 35299 για οικονομική ενίσχυση των επαγγελματιών, των επιχειρήσεων στον Έβρο. Και ξεχωρίσατε και καταβάλλετε αυτήν την επιχορήγηση στη Δημοτική Ενότητα Φερών και στον Δήμο Σουφλίου, όχι στην Αλεξανδρούπολη, όχι στη Σαμοθράκη, που στην Αλεξανδρούπολη, που είναι και η Δημοτική Ενότητα Τραϊανούπουλης και η Αλεξανδρούπολη ο πυρήνας, έχει κηρυχθεί σε κατάσταση έκτακτης ανάγκης. Μάλιστα, η Κυβέρνηση έχει καταβάλει σε αγρότες, κτηνοτρόφους κάτι ψίχουλα γι’ αυτόν τον λόγο, γιατί υπέστησαν φοβερές ζημίες.

Θέλω να ακούσω από εσάς ποιο το σκεπτικό να μην προσθέσετε, να μη βάλετε σε αυτήν την εκδήλωση ενδιαφέροντος τον Δήμο Αλεξανδρούπολης, τη Δημοτική Ενότητα Τραϊανούπολης, που εκεί είναι το μεγαλύτερο πρόβλημα. Όχι ότι κακώς κάνατε που βάλατε τη Δημοτική Ενότητα Φερών και Σουφλίου, πολύ καλά κάνατε, αλλά θέλω να ακούσω από εσάς και να ακούσει και ο εβρίτικος λαός για ποιον λόγο δεν συμπεριλάβετε τον Δήμο Αλεξανδρούπολης και τον Δήμο Σαμοθράκης, όπου τρεις μέρες λόγω των πυρκαγιών δεν υπήρχε ρεύμα…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** …δεν λειτουργούσαν POS, ούτε είχαν να φορτίσουν τα κινητά τους άνθρωποι και έφευγαν άρον-άρον, κάνανε ακυρώσεις και υπέστησαν μεγάλες ζημιές όλες οι επιχειρήσεις.

Θέλω, λοιπόν, να μου πείτε και ερωτάσθε για ποιον λόγο δεν συμπεριλάβατε τον Δήμο Αλεξανδρούπολης και τον Δήμο Σαμοθράκης και αν προτίθεστε με νομοθετική παρέμβαση να το πράξετε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Τον λόγο έχει ο κ. Τριαντόπουλος. Θα παρακαλούσα για τη συνέπεια στον χρόνο, στο τρίλεπτο να σταθούμε, κύριε Τριαντόπουλε, το λέω προκαταβολικά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Θα προσπαθήσω, κυρία Πρόεδρε, αλλιώς θα πάρω και από τη δευτερολογία μου άμα είναι, δεν έχω κανένα πρόβλημα.

Μου δίνετε λοιπόν, κύριε συνάδελφε, την ευκαιρία να αναφερθώ στο ειδικό σχήμα που διαμορφώσαμε για τη στήριξη των επιχειρήσεων που σχετίζονται με την τουριστική δραστηριότητα σε περιοχές της Περιφερειακής Ενότητας Έβρου, περιοχές που, όπως και εσείς είπατε, επλήγησαν από τις μεγάλες και καταστροφικές πυρκαγιές το καλοκαίρι του 2023. Ένα ειδικό σχήμα που σχεδιάσαμε σε συνεργασία με το Υπουργείο Εθνικής Οικονομίας και Οικονομικών, αλλά και την υποστήριξη της Ανεξάρτητης Αρχής Δημοσίων Εσόδων, της ΑΑΔΕ.

Πρόκειται για ένα σχήμα που υλοποιείται σε δύο φάσεις. Η πρώτη φάση ξεκίνησε να υλοποιείται από την 1η Μαΐου, όπου άνοιξε η πλατφόρμα «myBusinessSupport». Μέσω της πλατφόρμας οι ενδιαφερόμενες επιχειρήσεις του Δήμου Σουφλίου και της Δημοτικής Ενότητας Φερών του Δήμου Αλεξανδρουπόλεως είχαν τη δυνατότητα να υποβάλουν αίτηση εκδήλωσης ενδιαφέροντος μέχρι πριν από λίγες ημέρες, μέχρι την 21η Ιουνίου. Tώρα ακολουθεί η δεύτερη φάση. Ακολουθούν οι σχετικοί υπολογισμοί και ο καθορισμός των όρων και προϋποθέσεων τις επόμενες ημέρες. Μόλις ολοκληρωθούν, ανοίγει εκ νέου η πλατφόρμα, ώστε οι δικαιούχοι να αποδεχθούν την ενίσχυση η οποία θα προκύψει.

Τώρα, όσον αφορά το ζήτημα που θίγετε για την ένταξη στο σχήμα αυτό των αντίστοιχων επιχειρήσεων του Δήμου Αλεξανδρούπολης και του Δήμου Σαμοθράκης, είναι ένα θέμα που έχουμε συζητήσει στο πλαίσιο της Κυβερνητικής Επιτροπής Κρατικής Αρωγής κατόπιν σχετικής επιστολής του Συνδέσμου Ξενοδόχων Θράκης. Θέλω να υπογραμμίσω πως οι περιοχές που εντάχθηκαν στο σχήμα είναι αυτές στις οποίες εντοπίζεται το μεγαλύτερο πρόβλημα, σύμφωνα και με το σχετικό θεσμικό πλαίσιο. Είναι η Δαδιά, είναι το Σουφλί, αλλά είναι και οι Φέρες, όπου οι συνθήκες είναι τελείως διαφορετικές από το κέντρο της Αλεξανδρούπολης. Τόσο οι επιπτώσεις, άμεσες ή έμμεσες, είναι διαφορετικές όσο και η δυναμική και οι ρυθμοί με τους οποίους ανακάμπτουν μετά από μία δύσκολη κατάσταση είναι εντελώς διαφορετικοί. Επομένως, έγινε ιεράρχηση και προτεραιοποίηση.

Το ζήτημα της Σαμοθράκης είναι διαφορετικό. Η Σαμοθράκη δεν είχε κηρυχθεί σε κατάσταση έκτακτης ανάγκης και δεν είχε υποστεί άμεσες ζημιές από τις πυρκαγιές, είχε όμως έμμεσες επιπτώσεις. Είναι γεγονός ότι το νησί είχε ζητήματα με την ηλεκτροδότηση, καθώς και με την ακτοπλοϊκή σύνδεση. Επομένως, η Σαμοθράκη επηρεάστηκε από τις πυρκαγιές έμμεσα και όχι άμεσα, όπως προέβλεπε μέχρι πρότινος το σχετικό θεσμικό πλαίσιο. Γι’ αυτόν ακριβώς τον λόγο η Κυβερνητική Επιτροπή Κρατικής Αρωγής ζήτησε τη διερεύνηση του συγκεκριμένου θέματος. Ζητήθηκαν στοιχεία από την ΑΑΔΕ, αναφορικά με τον αριθμό και τη δραστηριότητα των επιχειρήσεων της περιμέτρου του σχήματος που δραστηριοποιούνται στο νησί. Σύμφωνα με τα στοιχεία της ΑΑΔΕ, οι επιχειρήσεις είναι εκατόν τριάντα επτά.

Για το θέμα αυτό έχουν γίνει αρκετές συζητήσεις με τους Βουλευτές της Νέας Δημοκρατίας του νομού, με τον κ. Χρήστο Δερμεντζόπουλο, με τον κ. Σταύρο Κελέτση, με τον κ. Τάσο Δημοσχάκη. Και οι τρεις συνάδελφοι ενδιαφέρθηκαν σημαντικά από την πρώτη στιγμή γι’ αυτό το ζήτημα και στο πλαίσιο της αναζήτησης λύσης του εν λόγω ζητήματος φέραμε τροπολογία πριν από λίγες ημέρες στη Βουλή, τροπολογία που ψηφίστηκε στο νομοσχέδιο του Υπουργείου Κλιματικής Κρίσης και Πολιτικής Προστασίας την προηγούμενη Δευτέρα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, κρατήστε μου και από τη δευτερολογία.

Τροπολογία με αναφορά στη Σαμοθράκη, την οποία στήριξε και ο Βουλευτής Έβρου της Νέας Δημοκρατίας κ. Δημοσχάκης. Είναι η τροπολογία που αφορά το άρθρο 6γ΄ του νόμου 4797/2021 για τη χορήγηση ενίσχυσης με τη μορφή επιχορήγησης για τη συγκεκριμένη περίμετρο των επιχειρήσεων και δικαιούχων.

Πλέον στο πεδίο εφαρμογής του άρθρου εντάσσονται και περιοχές που έχουν πληγεί έμμεσα από φυσικές καταστροφές σε όμορες περιοχές, συμπληρωματικά με τις άμεσες που ήταν μέχρι πρότινος. Και πρόκειται για μια τροπολογία που, δυστυχώς, δεν την υπερψηφίσατε, κύριε συνάδελφε. Δεν ψηφίσατε, δεν στηρίξατε την τροπολογία που επιτρέπει τη στήριξη περιπτώσεων όπως της Σαμοθράκης. Κάνατε ερωτήσεις, αλλά όταν έρχεται η κρίσιμη στιγμή, γυρνάτε την πλάτη.

Εμείς, όπως σας είπα και πριν, είναι ένα από τα θέματα που αξιολογούμε και επεξεργαζόμαστε. Ακούμε τις ανάγκες. Εστιάζουμε στα προβλήματα. Και δίνουμε λύσεις όπου χρειάζεται. Και αυτό θα συνεχίσουμε να κάνουμε και το επόμενο διάστημα σε ένα πλαίσιο συνεργασίας με τα συναρμόδια Υπουργεία και τους εμπλεκόμενους φορείς με συχνές επισκέψεις, όπως και εσείς είπατε, στην ευρύτερη περιοχή, μέχρι το πλαίσιο της κρατικής αρωγής να πλαισιώσει όλες τις ανάγκες και να ανακουφίσει τους πληγέντες.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Δηλαδή, κύριε Υπουργέ, μου λέτε ότι είχατε την έντονη επιθυμία να στηρίξετε τη Σαμοθράκη, αλλά εμείς είπαμε: «Όχι, δεν θέλουμε να στηρίξουμε τη Σαμοθράκη». Ξεπλύνατε τους Βουλευτές της Νέας Δημοκρατίας που έκαναν τα πάντα για να στηρίξουν τον Έβρο, αλλά δεν τον στηρίζουμε τον Έβρο, τον Δήμο Αλεξανδρούπολης. Αυτό μου λέτε.

Δηλαδή όταν βγάλατε την υπουργική απόφαση 35108 για τη Θεσσαλία ή την υπουργική απόφαση 35299 που μιλάμε για τον Έβρο, πέρασε από την Ολομέλεια, που έπρεπε να ψηφιστεί ή να μην ψηφιστεί από εμάς, που σίγουρα θα υπήρχε και κάτι άλλο για να μην ψηφίσουμε. Συνήθως βάζετε και κάτι άλλο. Πού τα λέτε αυτά; Υπουργική Απόφαση θα μπορούσατε να βγάλετε και να στηρίξετε τη Σαμοθράκη. Τι μου λέτε τώρα; Μου πετάτε το μπαλάκι;

Κύριε Υπουργέ, εγώ θέλω να πιάσουμε την ουσία. Δεν θέλω εδώ να αναλωνόμαστε. Εγώ θέλω να στηριχθεί ο Έβρος. Διότι δεν μπορεί να μου λέτε ότι στηρίζουμε τις Φέρες, στηρίζουμε τον Δήμο Σουφλίου, το Φυλακτό, το χωριό του παππού μου που είναι εκατόν πενήντα κάτοικοι και έχει ένα καφενείο «Ο Τριαντάφυλλος», έτσι λέγεται, που πάνε πέντε παππούδες -να τους στηρίξουμε; Να τους στηρίξουμε γιατί όχι αλλά δεν μπορούμε να μην στηρίζουμε τον κεντρικό πυρήνα του Δήμου Αλεξανδρουπόλεως ή τις Φέρες που έχει ένα ξενοδοχείο και πέντε καφενεία και η Αλεξανδρούπολη, που εκεί ήταν ο τουρισμός, εκεί ήταν όλη ζημία η μεγαλύτερη -όχι ότι οι άλλοι δεν πάθανε- εκεί υπέστησαν οι επιχειρηματίες ζημιά, οι μεταφορικές εταιρείες, τα καταλύματα, τα καταστήματα εστίασης, που υπήρχαν ακυρώσεις σωρηδόν, που έφυγαν άρον άρον οι άνθρωποι και δεν υπήρχε καν ρεύμα, όπως στη Σαμοθράκη, που θέλετε να τη βοηθήσετε, αλλά εμείς είπαμε όχι και δεν τη βοηθάτε.

Να είμαστε λίγο ειλικρινείς εδώ και να μιλάμε συγκεκριμένα. Διότι όταν λέτε ότι θα κάνουμε ό,τι κάνουμε και στη Θεσσαλία, αυτό δεν ισχύει, γιατί στη Θεσσαλία βγάλατε την υπουργική απόφαση 35108 -χωρίς να περάσει από την Ολομέλεια της Βουλής, χωρίς θα ψηφιστεί από κανέναν άλλον, δική σας υπουργική απόφαση- στην οποία μιλάτε για εκδήλωση ενδιαφέροντος, για ικανοποίηση των επιχειρηματιών, για επιχορήγηση, όπως γίνεται και στην Αλεξανδρούπολη, και βάζετε μέσα επιχειρήσεις που δραστηριοποιούνται στον τουριστικό τομέα, καταλύματα, εστίαση, τουριστικές επιχειρήσεις, στις επιχειρήσεις που δραστηριοποιούνται στις μεταφορές επιβατών, στις επιχειρήσεις που δραστηριοποιούνται στον τομέα των καταλυμάτων, στις επιχειρήσεις που δραστηριοποιούνται στην εμπορία αλιευμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στον Έβρο; Εμείς σε άλλο πηγάδι πάμε; Δεν υπάρχει στήριξη για τον Έβρο για αυτές τις επιχειρήσεις; Και όταν λέτε ότι στηρίζετε, ποιες επιχειρήσεις ακριβώς στηρίζετε; Και θέλετε να μιλήσουμε για τη Θεσσαλία, που βάλατε όλες τις δημοτικές ενότητες, και άλλους δήμους, ενώ μας ξεχωρίσατε και κρίνατε ότι οι Φέρες και το Φυλαχτό του παππού μου, με ένα καφενείο με πέντε παππούδες ότι θέλει στήριξη, ενώ τα ξενοδοχεία τα πεντάστερα ή τα τρίστερα ή στην εστίαση ή οι μεταφορικές εταιρείες στην Αλεξανδρούπολη δεν θέλουν στήριξη; Πώς το κρίνετε αυτό; Ποιος το αξιολόγησε αυτό; Πείτε μας για να το ξέρουμε και εμείς.

Επίσης, έρχεται το Υπουργείο Ανάπτυξης με την υπ’ αριθμόν 40013/22-5-2024 Απόφαση και δίνει άλλα 8 εκατομμύρια ευρώ στη Θεσσαλία. Καλά κάνετε και τα δίνετε. Αλλά να δούμε αυτοί είναι πιο…

**ΠΡΟΕΔΡΕΥΟΥΣΑ (Όλγα Γεροβασίλη):** Με αυτό να ολοκληρώσετε, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Εμείς στον Έβρο -που είπατε ότι έχουμε και καλούς Βουλευτές- τι κάνουμε; Γιατί δεν τα παίρνουμε εμείς; Άλλα 8 εκατομμύρια ευρώ από το Υπουργείο Ανάπτυξης για τις επιχειρήσεις, αλλά εμείς, πάλι, εδώ δεν είμαστε πουθενά. Πώς, λοιπόν, λειτουργείτε διαφορετικά στη Θεσσαλία και διαφορετικά στον Έβρο, που έχουμε και καλούς κυβερνητικούς Βουλευτές; Μήπως είναι πιο ικανοί της Θεσσαλίας;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τριαντόπουλε, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Ευτυχώς που ο Έβρος δεν υπέστη τη φυσική καταστροφή που υπέστη η Θεσσαλία, κύριε συνάδελφε. Νομίζω ότι αυτό δεν χρειάζεται να το συζητήσουμε.

Σας εξήγησα το θεσμικό πλαίσιο, το οποίο το γνωρίζατε γιατί στην πρωτολογία σας με ρωτήσατε αν θα προχωρήσουμε σε νομοθετική πρωτοβουλία για να διευθετήσουμε το θέμα και σας απάντησα ότι προχωρήσαμε σε νομοθετική πρωτοβουλία, την οποία το κόμμα σας δεν στήριξε και δεν υπερψήφισε. Δεν υπερψήφισε μια νομοθετική πρωτοβουλία η οποία επιτρέπει και περιοχές όπως στη Σαμοθράκη -η οποία δεν ήταν σε έκτακτη ανάγκη και δεν επλήγη άμεσα από τις πυρκαγιές, ήταν μία περιοχή που επλήγη έμμεσα λόγω του γεγονότος ότι ήταν κοντά σε μία άλλη περιοχή που επλήγη από φυσική καταστροφή- να μπει μέσα στο ειδικό σχήμα που αναφέρατε.

Αυτήν, λοιπόν, την τροπολογία δεν την στηρίξατε και γνωρίζετε ότι από την πρώτη στιγμή διαμορφώθηκε και υλοποιείται με κατεύθυνση του Πρωθυπουργού Κυριάκου Μητσοτάκη ένα σχέδιο στήριξης και αποκατάστασης με δημοσιονομική επίπτωση για την περιοχή του Έβρου που ξεπερνά τα 100 εκατομμύρια ευρώ.

Στο πλαίσιο της κρατικής αρωγής οι πληρωμές ξεπερνούν τα 10 εκατομμύρια ευρώ και ας το δούμε στον χρόνο που έχουμε -και θα μας επιτρέψει η Πρόεδρος- αναλυτικά. Κατ’ αρχάς έχουμε την πρώτη αρωγή. Έχουν πιστωθεί 217.803 ευρώ σε σαράντα έναν δικαιούχους ως πρώτη αρωγή έναντι στεγαστικής συνδρομής, 272.000 ευρώ σε εβδομήντα πέντε δικαιούχους ως πρώτη αρωγή έναντι κρατικής αρωγής προς πληγείσες επιχειρήσεις, κτηνοτρόφους και μη κερδοσκοπικού χαρακτήρα φορείς.

Έχουμε και την προκαταβολή του 50% της κρατικής αρωγής, η οποία έχει καταβληθεί σε όλους τους δικαιούχους, με ποσό που ξεπερνά τα 2 εκατομμύρια ευρώ.

Επίσης προχωρήσαμε και στη δημοσίευση της σχετικής υπουργικής απόφασης για τη χορήγηση της τελικής επιχορήγησης, το τελευταίο ποσό δηλαδή, των πληγεισών επιχειρήσεων συνολικού προϋπολογισμού 821.675 ευρώ για πενήντα οκτώ δικαιούχους και πρόκειται να εκδοθεί ξεχωριστή Κοινή Υπουργική Απόφαση για τους πληγέντες αγρότες και κτηνοτρόφους.

Αναφορικά με τις ζημιές στο φυτικό κεφάλαιο έχει ολοκληρωθεί και η χορήγηση της ενίσχυσης με τη μορφή προκαταβολής για την αποζημίωση των αγροτικών εκμεταλλεύσεων και των κατόχων αγροτικών εκμεταλλεύσεων που επλήγησαν από τις περσινές πυρκαγιές. Ειδικότερα στην περιοχή κατεβλήθησαν 7.383.468 ευρώ σε πεντακόσιους πενήντα επτά παραγωγούς του Νομού Έβρου.

Παράλληλα με την κρατική αρωγή τρέχει και το «Evros pass». Πρόκειται για μία άυλη ψηφιακή κάρτα που περιλαμβάνει οικονομική ενίσχυση ως κίνητρο στους πολίτες, για να επισκεφτούν την περιοχή του Έβρου. Πρόκειται για πέντε χιλιάδες άυλες ψηφιακές κάρτες των 200 ευρώ, το υψηλότερο ποσό ενίσχυσης σε σχέση και με τις άλλες περιοχές του προγράμματος, για όλο το δεύτερο εξάμηνο του 2024.

Προχωρούν φυσικά και κανονικά και οι διεργασίες του σχεδίου ανασυγκρότησης και ανάπτυξης της περιοχής του Έβρου. Και αυτό διότι μας ενδιαφέρει η επόμενη μέρα μετά από μια φυσική καταστροφή. Μας ενδιαφέρει η ανάπτυξη του Έβρου. Μας ενδιαφέρει η ενδυνάμωση του Έβρου. Μας ενδιαφέρει έμπρακτα το αποτέλεσμα, η άνθηση και η ενίσχυση μίας υπέροχης, αλλά και πολύ περήφανης περιοχής.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ανακοινώνεται προς το Σώμα ότι οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών, Υποδομών και Μεταφορών, Δικαιοσύνης και Ψηφιακής Διακυβέρνησης κατέθεσαν στις 5-7-2024 σχέδιο νόμου με τίτλο «Ενσωμάτωση του άρθρου 1 της Οδηγίας της Ευρωπαϊκής Ένωσης 20191151 κατά το μέρος που αφορά τους αποκλεισμένους διευθυντές και άλλες επείγουσες διατάξεις».

Παραπέμπεται στην αρμόδια διαρκή επιτροπή.

Ακολουθεί η πρώτη με αριθμό 4426/231/19-4-2024 ερώτηση και αίτηση κατάθεσης εγγράφων του κύκλου αναφορών-ερωτήσεων του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς την Υπουργό Εργασίας και Κοινωνικής Ασφάλισης με θέμα: «Η δυσλειτουργία του Κέντρου Προώθησης της Απασχόλησης Δ.ΥΠ.Α. Καρπενησίου ΚΠΑ2 υπονομεύει την ενίσχυση της απασχόλησης, την καταπολέμηση της ανεργίας, τη διασύνδεση της αγοράς εργασίας με τις επιχειρήσεις και την εύρυθμη λειτουργία αυτών».

Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, όπως πολύ καλά γνωρίζετε, ο ρόλος της ΔΥΠΑ, του πρώην ΟΑΕΔ δηλαδή, μεταξύ άλλων θα έπρεπε να είναι η ενίσχυση της απασχόλησης, η καταπολέμηση της ανεργίας, η μέριμνα για τους ανέργους μέσω παροχών κοινωνικής προστασίας, η συνδρομή στην αναζήτηση θέσεων εργασίας και βεβαίως η παρακολούθηση της αγοράς εργασίας και η διασύνδεσή της με τις επιχειρήσεις μέσω προγραμμάτων τα οποία προωθούν την απασχόληση.

Η Ευρυτανία συνιστά μια απομονωμένη, μια απομακρυσμένη περιοχή η οποία ταλανίζεται από σειρά προβλημάτων. Σύμφωνα με τα επίσημα αποτελέσματα της ΕΛΣΤΑΤ από την απογραφή του 2021 ενώ η Περιφέρεια Στερεάς Ελλάδας σημείωσε μείωση στον πληθυσμό της κατά 7%, στην Ευρυτανία σημειώθηκε μείωση που αγγίζει το 13%. Είναι άξιο αναφοράς το γεγονός ότι η Ευρυτανία συνιστά τον νομό με τον πιο γερασμένο πληθυσμό σε ολόκληρη την Ευρωπαϊκή Ένωση. Όλα αυτά τα στοιχεία, ενώ καταδεικνύουν μια επιτακτική ανάγκη στήριξης της εργασίας και των επιχειρήσεων από την πλευρά της πολιτείας, του συγκεκριμένου νομού, της Κυβέρνησης αλλά και του Υπουργείου Εργασίας, δεν συμβαίνει κάτι τέτοιο καθώς οι δυσλειτουργίες που παρουσιάζονται στον συγκεκριμένο φορέα, στον πρώην ΟΑΕΔ, δηλαδή, έχουν ως αποτέλεσμα την οικονομική ζημία των επιχειρήσεων, την απροθυμία των επιχειρήσεων να συμμετάσχουν σε επιδοτούμενα προγράμματα και βεβαίως τη δυσαρέσκεια των εργαζομένων.

Χαρακτηριστικά αναφέρω δημοσίευμα, το οποίο θα καταθέσω και στα Πρακτικά, από τοπική εφημερίδα, τα «ΕΥΡΥΤΑΝΙΚΑ ΝΕΑ» όπου στο πρωτοσέλιδό τους αναφέρουν «Τι συμβαίνει με τον ΟΑΕΔ Καρπενησίου; Χάνονται δεκάδες θέσεις εργασίας». Είναι από τον Φλεβάρη του 2024. Το δημοσίευμα μιλά για δυσλειτουργία της υπηρεσίας τα τρία τελευταία χρόνια περιγράφοντας την κατάσταση ως δραματική καθώς επιχειρήσεις μετέχουν σε προγράμματα προώθησης της απασχόλησης που επιδοτούν το μισθολογικό όσο και το ασφαλιστικό κόστος, καταβάλλουν τα χρήματα χωρίς να γίνεται η αποπληρωμή αυτών σε εύλογο χρονικό διάστημα με αποτέλεσμα να υπάρχουν ζητήματα και στη ρευστότητα και στη λειτουργία των επιχειρήσεων.

Τα ερωτήματα, λοιπόν, έχουν ως εξής. Με τις μεγάλες καθυστερήσεις στον χρόνο αποπληρωμής των προγραμμάτων επιτυγχάνονται οι στόχοι και οι σκοποί της ΔΥΠΑ σε σχέση με τις ενεργητικές πολιτικές απασχόλησης; Στην αποπληρωμή των προγραμμάτων τηρείται σειρά με βάση τον αριθμό πρωτοκόλλου αιτήματος αποπληρωμής ανά επιχείρηση και πρόγραμμα; Αν όχι να μας διευκρινίσετε τον τρόπο με τον οποίο η υπηρεσία προχωρά στην αποπληρωμή. Και όπως είπε και η Πρόεδρος έχω ζητήσει την κατάθεση των εγγράφων σύμφωνα με τα οποία θα προκύψουν αναλυτικοί πίνακες στους οποίους θα αναγράφεται η ημερομηνία αίτησης για κάθε επιχείρηση για ένταξη, η ημερομηνία έναρξης του προγράμματος, η ημερομηνία της αίτησης αποπληρωμής του κάθε διμήνου για την κάθε επιχείρηση και η ημερομηνία που εν τέλει πραγματοποιήθηκε η πληρωμή.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, κύριε Καραγκούνη, έχετε τρία λεπτά.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Αξιότιμε, κύριε συνάδελφε, πραγματικά θέλω να σας ευχαριστήσω για την ερώτηση που κάνατε. Μιας και είναι η πρώτη φορά που απαντώ με την ιδιότητα του Υφυπουργού θέλω πραγματικά να σας μεταφέρω και την ειλικρινή και την πραγματική θέληση και βούληση τόσο εμού όσο και της Υπουργού να είμαστε εδώ να απαντάμε στις ερωτήσεις σας και βεβαίως, όπου πρέπει να βρούμε λύσεις να προχωρούμε σε λύσεις αφού βεβαίως κι εσείς αναδεικνύετε ζητήματα.

Θέλω πρώτα από όλα να ξεκαθαρίσουμε ποια είναι η διαδικασία αποπληρωμής των σχετικών προγραμμάτων η οποία βέβαια περιγράφεται αναλυτικά στις κοινές υπουργικές αποφάσεις, τις δημόσιες προσκλήσεις και στα εγχειρίδια του κάθε προγράμματος. Η κάθε επιχείρηση υποβάλλει στο αρμόδιο κέντρο απασχόλησης αίτημα αποπληρωμής συνοδευόμενο από τα απαραίτητα δικαιολογητικά. Η αίτηση λαμβάνει αριθμό πρωτοκόλλου και τηρείται σειρά προτεραιότητας. Φυσικά, εδώ πρέπει να σημειώσω, κύριε συνάδελφε ότι η αποπληρωμή των προγραμμάτων δεν εξαρτάται μόνο από την ημερομηνία υποβολής αίτησης αποπληρωμής αλλά κυρίως και -το καταλαβαίνουμε- από την πληρότητα των σχετικών δικαιολογητικών που συμπληρώνουν τον φάκελο αποπληρωμής. Σε κάποιες περιπτώσεις μπορεί να υπάρχουν καθυστερήσεις λόγω μη πληρότητας των δικαιολογητικών που καταθέτουν οι εργοδότες ή εξαιτίας δικαιολογητικών που οι εργοδότες αιτούνται από άλλες υπηρεσίες.

Να έρθω απευθείας στα ερωτήματα που μου θέτετε και έχουν να κάνουν και με την εύρυθμη λειτουργία του Κέντρου Προώθησης και Απασχόλησης Καρπενησίου. Μας ρωτάτε να καταθέσουμε στοιχεία για τα προγράμματα δημιουργίας νέων θέσεων απασχόλησης του κέντρου προώθησης απασχόλησης στο Καρπενήσι. Καταθέτω τους σχετικούς πίνακες στους οποίους αναγράφεται η ημερομηνία αίτησης κάθε επιχείρησης για ένταξη, η ημερομηνία έναρξης του προγράμματος, η ημερομηνία της αίτησης αποπληρωμής του κάθε διμήνου για την κάθε επιχείρηση και η ημερομηνία που πραγματοποιήθηκε η πληρωμή για τα προγράμματα ενεργητικών πολιτικών τα οποία υλοποιήθηκαν σε εθνικό επίπεδο και αφορούν το Κέντρο Προώθησης και Απασχόλησης Καρπενησίου. Επισημαίνω ότι ζήτησα να απαλειφθούν οι επωνυμίες για λόγους προστασίας των προσωπικών δεδομένων αλλά σε κάθε περίπτωση αν θέλετε κάτι ειδικότερο προφανώς θα ενημερωθείτε.

(Στο σημείο αυτό ο Υφυπουργός Εργασίας και Κοινωνικής Ασφάλισης κ. Κώστας Καραγκούνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεκριμένα, όσον αφορά το Πρόγραμμα Επιχορήγησης Επιχειρήσεων για την απασχόληση οχτώ χιλιάδων ανέργων ηλικίας 18 έως 29, συμμετείχαν τριάντα μία επιχειρήσεις, έχουν αποπληρωθεί είκοσι οκτώ, ενώ τρεις επιχειρήσεις έχουν αποπληρωθεί εν μέρει καθώς τέθηκαν θέματα προς διευκρίνιση.

Δεύτερον, όσον αφορά το Πρόγραμμα Επιχορήγησης Επιχειρήσεων για την πρόσληψη οχτώ χιλιάδων τριακοσίων ανέργων, ηλικίας τριάντα ετών και άνω, συμμετείχαν είκοσι επιχειρήσεις, έχουν αποπληρωθεί όλες για τα δίμηνα που απασχόλησαν. Όσον αφορά το πρόγραμμα επιχορήγησης επιχειρήσεων για την απασχόληση τρεισήμισι χιλιάδων ανέργων πτυχιούχων ΑΕΙ ηλικίας είκοσι δύο έως είκοσι εννιά ετών, συμμετείχαν δεκατρείς επιχειρήσεις, έχουν αποπληρωθεί για όλα τα δίμηνα που απασχόλησαν οι δέκα εξ αυτών, τρεις έχουν αποπληρωθεί εν μέρει διότι εκκρεμούν να καταθέσουν διευκρινήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κυρία Πρόεδρε, απλά θα ήθελα να δώσω πλήρη την απάντηση στο συνάδελφο.

Όσον αφορά το πρόγραμμα επιχορήγησης επιχειρήσεων για την απασχόληση εννέα χιλιάδων διακοσίων δικαιούχων επιταγής επανένταξης στην αγορά εργασίας, συμμετείχαν πενήντα τέσσερις επιχειρήσεις και η αποπληρωμή τους βρίσκεται στο στάδιο εκκαθάρισης, δηλαδή είναι στην περιφερειακή διεύθυνση, ελέγχονται τα δικαιολογητικά και προχωρούν οι πληρωμές. Το πρόγραμμα επιχορήγησης επιχειρήσεων χιλίων ατόμων σε μειονεκτική θέση, μετείχαν επτά επιχειρήσεις και έχουν αποπληρωθεί για όλα τα δίμηνα που απασχολήσαν οι έξι εξ αυτών, ενώ μια επιχείρηση εκκρεμεί να καταθέσει διευκρινίσεις.

Για το πρόγραμμα επιχορήγησης επιχειρήσεων με απασχόληση τριάντα ετών σε μετάβαση -δηλαδή περιφέρειες σε μετάβαση- εβδομήντα πέντε επιχειρήσεις έχουν αποπληρωθεί όλες για την περίοδο του Απριλίου του ‘24. Το πρόγραμμα εξελίσσεται και προχωρούν λοιπές αποπληρωμές.

Τέλος, κοινωνικός τουρισμός ’21 – ’22 ,’22 – ’23 και ’24 υποβλήθηκαν εκατόν εβδομήντα μία αιτήσεις, η διαδικασία έχει ολοκληρωθεί για εκατόν εξήντα έξι εξ αυτών, δηλαδή έχει ολοκληρωθεί κατά ποσοστό 97%.

Σχετικά με τη συμπληρωματική παροχή μητρότητας…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Τελειώνω, απλά, κυρία Πρόεδρε, καταλαβαίνετε ότι είναι πάρα πολλές οι πληροφορίες…

**ΠΡΟΕΔΡΕΥΟΥΣΑ (Όλγα Γεροβασίλη):** Στη δευτερολογία σας.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ένα λεπτό, κυρία Πρόεδρε και τελειώνω.

Σημειώνω ότι από τις αιτήσεις εγκρίθηκαν εννιακόσιες σαράντα επτά εκ των οποίων οκτακόσιες έξι, δηλαδή 85%, εξετάσθηκαν από την υπηρεσία εντός διμήνου από την ημερομηνία υποβολής.

Τώρα, για δήθεν απροθυμία των επιχειρήσεων στο Καρπενήσι να δεχθούν τα επιδοτούμενα προγράμματα, την απάντηση, νομίζω, κύριε συνάδελφε, σας την έδωσα ήδη με τα στοιχεία που κατέθεσα. Οι επιχειρήσεις του Καρπενησίου από το 2021 έως και σήμερα συμμετέχουν σταθερά στα προγράμματα της ΔΥΠΑ και ακόμη και στις περιπτώσεις που παρουσιάστηκαν καθυστερήσεις στην αποπληρωμή, διατήρησαν κανονικά τις συμβάσεις εργασίας με τους οφειλόμενους εργαζόμενους και έχουν αποπληρωθεί για όλα τα δίμηνα που τους απασχόλησαν.

Για το ζήτημα της υπαλληλικής σύνθεσης, θα επανέλθω μετά για να σας πω και για τα ζητήματα της στελέχωσης.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ.

Κύριε Υπουργέ, το γεγονός της απροθυμίας και των προβλημάτων δεν το ανέδειξα εγώ, το ανέδειξαν σειρά δημοσιευμάτων. Σας επικαλέστηκα ένα δημοσίευμα τοπικού Τύπου. Υπάρχει σειρά δημοσιευμάτων τοπικού Τύπου.

Από εκεί και πέρα, επειδή όπως πολύ καλά γνωρίζετε, ο Νομός Φθιώτιδας είναι όμορος του Νομού Ευρυτανίας και η Ευρυτανία είναι ένας νομός με πολύ μικρό αριθμό πληθυσμού, θα πρέπει να γνωρίζετε, κύριε Υπουργέ, ότι μετά την κατάθεση της ερώτησης ξεκίνησαν να γίνονται αποπληρωμές. Και είμαι βέβαιος ότι θα προκύψει και από τα στοιχεία που θα καταθέσετε. Γιατί μέχρι και πριν από ένα μήνα είχαν παγώσει όλα. Και όταν αναφέρουν τα δημοσιεύματα για καθυστερήσεις δύο ετών, αυτή ήταν και η πραγματικότητα και είμαι βέβαιος ότι θα προκύψει και από τα έγγραφα τα οποία θα καταθέσετε.

Εγώ χαίρομαι που προχώρησε αυτή η διαδικασία αλλά δεν είναι δυνατόν να κρέμονται επιχειρήσεις και εργαζόμενοι από το αν θα έρθει ένα θέμα στη Βουλή, θα ταρακουνηθεί ο κάθε προϊστάμενος, ο κάθε διευθυντής και ο κάθε οργανισμός.

Η εύρυθμη λειτουργία ενός οργανισμού τόσο κρίσιμου και τόσο καίριου δεν μπορεί να γίνεται κατ’ αυτόν τον τρόπο. Γνωρίζω πάρα πολύ καλά ότι το τελευταίο χρονικό διάστημα, τον τελευταίο μόλις ένα μήνα μετά την κατάθεση της ερώτησης, μετά τη δημοσιοποίηση σε σειρά μέσων, όχι μόνο της Ευρυτανίας αλλά όλης της Περιφέρειας Στερεάς Ελλάδος, έγιναν οι αντίστοιχες κινήσεις και ξεκίνησαν οι αποπληρωμές και φτάσαμε στο επίπεδο που αναφέρατε και σήμερα.

Από εκεί και πέρα, είμαι βέβαιος ότι θα καταθέσετε και τα υπόλοιπα στοιχεία που έχουν να κάνουν με την ειδική παροχή μητρότητας και το εποχικό επίδομα.

Και τονίζω και πάλι, ότι η Ευρυτανία είναι ένας νομός με ιδιαίτερα χαρακτηριστικά. Δεν είναι δυνατόν οι επιχειρήσεις να προσφεύγουν ακόμη και στον Συνήγορο του Πολίτη. Αν γινόντουσαν σύννομες, σύντομα οι πληρωμές δεν θα είχαμε αυτό το φαινόμενο προσφυγής στο Συνήγορο του Πολίτη, καθώς υπάρχουν επιχειρήσεις που αναγκάστηκαν να οδηγηθούν σε αυτήν την διαδικασία. Και εκτός αυτού, θα γνωρίζετε ότι από τον σύλλογο των υπαλλήλων και από την πλευρά της Φθιώτιδας έχει ζητηθεί πολλές φορές προς την διεύθυνση της ΔΥΠΑ, του πρώην ΟΑΕΔ, να συμβάλουν προκειμένου να ξεκολλήσουν σειρά φακέλων. Σε κάθε σύσκεψη που γινόταν τον τελευταίο ένα-ενάμιση χρόνο, οι υπάλληλοι της Φθιώτιδας είχαν αυτή τη διάθεση και είναι καταγεγραμμένο σε όλες τις συναντήσεις, είτε με την περιφερειακή είτε με τη διοίκηση του ΟΑΕΔ.

Δεν είχε γίνει το προηγούμενο χρονικό διάστημα δεκτή η εθελούσια προσφορά των υπαλλήλων. Μετά την κατάθεση της ερώτησης ευτυχώς κάτι ξεκίνησε να γίνεται.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραγκούνη, έχετε τον λόγο.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):**

Εγώ είπα ότι είναι σημαντικό να έχουμε αυτή τη συνεργασία και πάντα αναδεικνύονται ζητήματα, αλλά επιτρέψτε μου να έχω τελείως διαφορετική άποψη, διότι είπατε ότι μετά την ερώτηση σας –που βεβαίως είναι καλόπιστη και καλά την κάνατε- ξεκίνησαν οι πληρωμές. Σας διαβάζω πότε έχουν γίνει πληρωμές: Για το πρώτο πρόγραμμα το 2021, το 2021 στις 6-6-2022, 3-8-2022. Για το δεύτερο στις 7-6-2021, στις 6-7-2022. Να μην τις αναφέρουν όλες. Έχουν γίνει όλες στις χρονολογίες που έχουν δοθεί τα δικαιολογητικά, έχουν δοθεί οι διευκρινήσεις και προχώρησε ο φάκελος. Είναι όλα το 2021 και το 2022. Δηλαδή οι πληρωμές δεν έγιναν τώρα, δεν ξεκίνησαν οι πληρωμές πριν από έναν μήνα ή πριν από δέκα μέρες. Αν δείτε τα στοιχεία -καλόπιστα να τα συζητήσουμε- έχουν γίνει στον χρόνο που έπρεπε να γίνουν.

Τώρα θέλω γρήγορα, γιατί αυτό ούτως ή άλλως αποδεικνύεται εξ εγγράφων που λέμε και εμείς νομικοί, να πω ότι είναι πολύ σημαντικό το ζήτημα της στελέχωσης και πάντα καλόπιστα τα ακούω.

Εδώ θέλω να υπομνήσω κάτι. Έδωσα πριν αναλυτικά τα στοιχεία που αφορούν την πορεία των προγραμμάτων και πότε έχουν αποπληρωθεί και τις ημερομηνίες που έχουν πληρωθεί. Δεν θέλω να κρύψω ότι, πράγματι, παρουσιάζονται δυσχέρειες πολλές φορές και στο κατάστημα του Καρπενησίου και προφανώς δεν έχουν καμμία υπαιτιότητα οι υπάλληλοι, με την έννοια ότι υπήρχε υπάλληλος που κατέχει οργανική θέση και βρισκόταν σε αναρρωτική άδεια αναγκαστικά για μακρό χρονικό διάστημα.

Τώρα, τι κάναμε για να αντιμετωπίσουμε το πρόβλημα αυτό; Εξεδόθησαν δύο προσκλήσεις εσωτερικής μετακίνησης προς όμορους νομούς για τις οποίες δεν υπήρξε καμμία αίτηση υπαλλήλου. Σήμερα που μιλάμε υπηρετούν πέντε τακτικοί υπάλληλοι, ενώ αναμένεται να επιστρέψει ακόμη μία υπάλληλος που βρίσκεται σε άδεια μητρότητας.

Εγώ, όπως είπα και πριν, καλοπροαίρετα θα δεχτώ την ερώτησή σας. Καλό είναι να επισημαίνουμε τις αδυναμίες που πάντα ακούμε και τις διορθώνουμε. Θεωρώ ότι πλέον το κατάστημα Καρπενησίου λειτουργεί ακόμα πιο καλά. Τα ποσοστά αποπληρωμών είναι υψηλότατα. Σας είπα και τα νούμερα, τους αριθμούς. Η εμπιστοσύνη των επιχειρήσεων εκ των πραγμάτων επιβεβαιώνεται ότι είναι συνεχής και σταθερή και γενικά όπου παρατηρούνται καθυστερήσεις, εδώ είμαστε να τις αντιμετωπίζουμε και να ενισχύσουμε τα κέντρα προώθησης απασχόλησης και να δίνουμε λύσεις.

Άκουσα και την κριτική που κάνατε από πλευράς σας, χωρίς βεβαίως να αμφισβητώ και τις προθέσεις σας και το πραγματικό σας ενδιαφέρον για την Ευρυτανία. Άλλωστε κι εμένα η απώτερη καταγωγή μου είναι από αυτόν τον νομό. Επειδή, λοιπόν, κάνετε την κριτική σας για τα προγράμματα και τις πολιτικές απασχόλησης ζήτησα ένα πρόσθετο στοιχείο που θα καταθέσω, για να μας ενημερώσει η ΔΥΠΑ πόσοι ωφελήθηκαν την τελευταία πενταετία από το 2019 ως το 2024 στον Νομό Ευρυτανίας. Είναι, πράγματι, ένας ορεινός νομός και θα συμφωνήσω μαζί σας ότι χρειάζεται την προσοχή όλων μας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Η απάντηση, λοιπόν, της υπηρεσίας είναι ότι είχαμε πεντακόσιες εξήντα δύο προσλήψεις μέσω προγραμμάτων απασχόλησης την τελευταία πενταετία. Ξέρετε πόσοι ήταν οι ωφελούμενοι των προγραμμάτων απασχόλησης το 2015 - 2019; Μόλις εξήντα πέντε. Δεν σας κάνω κριτική απλά σας παραθέτω την πραγματικότητα. Οι φίλοι μας στην Ευρυτανία γνωρίζουν ποια κυβέρνηση ασχολείται με το πρόβλημα. Γιατί, πράγματι, υπάρχουν αδυναμίες. Πράγματι είναι, όπως είπατε και εσείς, ένας ορεινός νομός που χρειάζεται την προσοχή μας. Ήδη πεντακόσιοι εξήντα δύο έχουν ωφεληθεί από τα προγράμματά μας σε σχέση με εσάς που, δυστυχώς, δεν είχατε δείξει την ανάλογη προσοχή και ενδιαφέρον.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ, για τη συνέπεια στον χρόνο.

Και εξηγούμαι από την αρχή, για να μην παρεξηγούμαι. Δεν ξέρω για ποιον λόγο αλλά υπάρχει μεγάλη καθυστέρηση. Από τις δεκαοκτώ επίκαιρες ερωτήσεις έχουν συζητηθεί μόνο επτά. Υπολείπονται άλλες έντεκα. Και ο χρόνος των έντεκα είναι πέραν των τριών ωρών με κανονικές συνθήκες. Εξηγούμαι για να μην παρεξηγούμαι ότι θα τηρήσω τον χρόνο τόσο για τους συναδέλφους Βουλευτές όσο και για τους κυρίους Υπουργούς. Δεν θα υπάρξει ανοχή. Με συγχωρείτε πάρα πολύ αλλά δεν γίνεται αλλιώς πώς.

Στις επόμενες επίκαιρες ερωτήσεις θα απαντήσει ο Υπουργός Περιβάλλοντος και Ενέργειας ο κ. Θεόδωρος Σκυλακάκης. Και ξεκινάμε με την πρώτη με αριθμό 1194/27-6-2024 επίκαιρη ερώτηση πρώτου κύκλου της Βουλευτού Καστοριάς της Κοινοβουλευτικής Ομάδας «Νέα Δημοκρατία» κ. Μαρίας Αντωνίου προς τον Υπουργό Περιβάλλοντος και Ενέργειας, με θέμα: «Κατάρτιση σχεδίου δράσης για την αντιμετώπιση του φαινομένου της εμφάνισης αρκούδων σε περιοχές του αστικού ιστού στην Περιφερειακή Ενότητα Καστοριάς».

Ορίστε, κυρία Αντωνίου, έχετε τον λόγο για να αναπτύξετε το θέμα για δύο λεπτά.

**ΜΑΡΙΑ ΑΝΤΩΝΙΟΥ:** Ευχαριστώ πάρα πολύ, κύριε Πρόεδρε.

Ευχαριστώ τον Υπουργό για την αμεσότητα για ένα πολύ επίκαιρο ζήτημα που απασχολεί την Περιφερειακή Ενότητα Καστοριάς.

Κύριε Υπουργέ, το τελευταίο χρονικό διάστημα έχουν καταγραφεί και με μεγάλη συχνότητα φαινόμενα εμφάνισης αρκούδων σε αστικές περιοχές, ιδιαίτερα πυκνοκατοικημένες, προκαλώντας σε ορισμένες περιπτώσεις σοβαρά ατυχήματα και με κίνδυνο ακόμα και της ζωής των κατοίκων. Οι εμφανίσεις, λοιπόν, αυτών των αρκούδων έχουν σημειωθεί σε πεδινές περιοχές τόσο μέσα στην πόλη της Καστοριάς όσο και σε άλλες πολλές τοπικές κοινότητες της περιοχής, όπως η Κορησός, το Δισπηλιό, η Μεσοποταμιά, το Άργος Ορεστικό.

Καταγράφονται τόσο εντός κατοικιών στους αύλειους χώρους, όπου βρίσκονται δέντρα με καρποφόρα, ελκυστικά για τροφή για τα συγκεκριμένα ζώα, όσο και στο οδικό δίκτυο προκαλώντας τροχαία ατυχήματα.

Το φαινόμενο αυτό έχει πάρει ανησυχητικές διαστάσεις, κύριε Υπουργέ, αφού οι εμφανίσεις των μεγαλόσωμων ζώων έχουν γίνει τόσο συχνές και ευτυχώς δεν έχει συμβεί κάποιο ακόμα σοβαρότερο ατύχημα με ανεπιθύμητα αποτελέσματα.

Το ερώτημα, λοιπόν, και μεταφέρω την αγωνία της μονοεδρικής Καστοριάς και των πολιτών της Καστοριάς, κύριε Υπουργέ, είναι ποιο είναι αυτό το σχέδιο που έχετε εκπονήσει, έχετε καταρτίσει αναφορικά πρώτον, με την προστασία τόσο των κατοίκων και των περιουσιών αλλά όσο και των παραγωγικών ομάδων που πλήττονται από τις εν λόγω επιθέσεις, την αποφυγή πιθανών ατυχημάτων που μπορεί να προκληθούν με απρόβλεπτες συνέπειες και κινδύνους ιδίως για τους ίδιους τους κατοίκους της περιοχής της Περιφερειακής Ενότητας Καστοριάς. Δεύτερον, αν σκέφτεστε να προβείτε σε μέτρα προστασίας των κατοίκων από τα ανωτέρω φαινόμενα καθώς και σε καταβολή ίσως αποζημιώσεων για καταστροφές που προκαλούνται.

Ένα δεύτερο κομμάτι του ερωτήματος αφορά το αν υπάρχει κάποιο πρόγραμμα δράσης για την αντιμετώπιση του φαινομένου του υπερπληθυσμού των αρκούδων. Πώς θα γίνει ο προσδιορισμός του αριθμού των αρκούδων που υπάρχουν στην περιοχή, γιατί διαφαίνεται ότι υπάρχει ένας υπερπληθυσμός.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αντωνίου για τη συνέπεια στο χρόνο.

Ορίστε, κύριε Υπουργέ, έχετε το λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή, κυρία συνάδελφε, κατ’ αρχάς να πούμε μερικά θεμελιώδη για ενημέρωση του Σώματος. Η καφέ αρκούδα είναι ένα απόλυτα προστατευόμενο είδος και από την εθνική και από την κοινοτική νομοθεσία. Συνολικά ο πληθυσμός της εκτιμάται από τους αρμόδιους, τον ΟΦΥΠΕΚΑ, περίπου στα επτακόσια πενήντα έως οκτακόσια ζώα συνολικά που έχουν ενδιαίτημα σε περίπου είκοσι χιλιάδες τετραγωνικά χιλιόμετρα.

Περισσότερο από υπερπληθυσμό, όρος τον οποίο δεν αποδέχεται ο ΟΦΥΠΕΚΑ, έχουμε τοπικές μετακινήσεις και εμφάνιση τοπικών φαινομένων. Πήρα τα στοιχεία για να σας διευκολύνω και να διευκολύνω τη συζήτηση για το τι είχαμε από την αρχή του χρόνου στη δυτική Μακεδονία. Από την Επιθεώρηση Δασών Δυτικής Μακεδονίας είναι αυτά.

Από τα τριάντα δύο περιστατικά που καταγράφηκαν, έντεκα με ζημιές και είκοσι ένα με εμφανίσεις, τα δεκατρία ήταν στο Δισπηλιό, που σημαίνει ότι δεν έχουμε ένα συνολικό πρόβλημα υπερπληθυσμού αλλά έχουμε ένα τοπικό πρόβλημα το οποίο πρέπει να αντιμετωπίσουμε. Άλλα πέντε ήταν στην Κορησό. Μετά ήταν σποραδικές εμφανίσεις. Πήρα, επίσης, και τα συμβάντα σε ατυχήματα. Τα τελευταία εννιά χρόνια έχουμε δεκαέξι ατυχήματα. Δύο, όμως, αρκετά σοβαρά έγιναν το τελευταίο διάστημα που αποτελούν και την αφορμή για την ερώτηση.

Η προσπάθεια την οποία πρέπει να κάνουμε κατ’ αρχάς, κατά τη γνώμη μου, με βάση αυτά τα στοιχεία πρέπει να αφορά τη συγκεκριμένη περιοχή. Θα δώσω οδηγίες στη Δασική Υπηρεσία και στον ΟΦΥΠΕΚΑ να επικεντρώσουμε δράσεις σε αυτή την περιοχή που παρουσιάζεται το πρόβλημα.

Διότι, δεν θα πάμε σε είκοσι χιλιάδες τετραγωνικά χιλιόμετρα. Όλη η Ελλάδα έχει εκατόν τριάντα τέσσερις χιλιάδες, αν θυμάμαι καλά, τετραγωνικά. Θα πρέπει να πάμε εκεί που έχουμε το θέμα. Υπάρχουν -και θα πω και στη δευτερολογία- εργαλεία, υπάρχει η σχετική επιστημονική επιτροπή, οι τοπικές ομάδες. Απλώς πρέπει να επικεντρωθούμε και να λύσουμε τοπικά το θέμα.

Για τα υπόλοιπα, θα σεβαστώ τον Πρόεδρο και θα σταματήσω εδώ για να τα πω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, για την οικονομία στο χρόνο.

Τον λόγο έχει η κ. Αντωνίου για τρία λεπτά για τη δευτερολογία της.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Υπουργέ, για τα στοιχεία. Ήδη ως ειδικότητα δασολόγου, περιβαλλοντολόγου που έχω σπουδάσει όντως και εγώ από έρευνες που έχουν κατατεθεί από τις αρμόδιες μη κυβερνητικές οργανώσεις που ασχολούνται με την προστασία της άγριας πανίδας και πολλώ δε μάλλον και της αρκούδας τα τελευταία τριάντα χρόνια, είναι αυτός ο πληθυσμός. Αλλά υπάρχει το φαινόμενο ότι πλέον μπαίνουμε σε μια λογική αύξησης. Παρατηρούμε δηλαδή, ενώ βλέπαμε παλαιότερα ένα, δυο μικρά, τώρα να εμφανίζονται τρία, τέσσερα. Καταλαβαίνετε, λοιπόν, και η προσπάθεια που γίνεται από όλες τις ομάδες σύμφωνα με την ΚΥΑ του 2014, τις ομάδες δράσης, πως είναι προς τη σωστή κατεύθυνση.

Παρ’ όλα αυτά όπως πολύ σωστά είπατε, υπάρχει ένα τοπικό φαινόμενο το οποίο απασχολεί και όλη αυτήν την προηγούμενη περίοδο, τους δύο μήνες πάρα πολύ την περιοχή. Μου έχουν καταθέσει επιστολές και ερωτήσεις που έχουν γίνει από τον Αντιπεριφερειάρχη Καστοριάς, από τον Δήμαρχο Καστοριάς. Μάλιστα τις προηγούμενες δεκαπέντε μέρες έκανα και σύσκεψη στη Διεύθυνση Δασών, κάλεσα όλους τους τοπικούς φορείς, οργανώσεις όπως την «ΚΑΛΛΙΣΤΩ», προκειμένου να δούμε πώς μπορούμε να αντιμετωπίσουμε αυτό το φαινόμενο που ουσιαστικά φοβίζει τους κατοίκους -και πόσω δε μάλλον τώρα το καλοκαίρι που καταλαβαίνετε ότι οι γονείς έχουν τα μικρά παιδιά ελεύθερα στις παιδικές χαρές της περιοχής-, δηλαδή να περάσει ένα μεγαλόσωμο ζώο όπως είναι το συγκεκριμένο δίπλα από αυτά τα παιδιά τα οποία δεν έχουν την εκπαίδευση πώς να αντιμετωπίσουν αυτά τα φαινόμενα, γιατί τα μικρά παιδιά δεν έχουν εκπαιδευτεί στο να μην πειράζουν. Αν πειράξεις αυτό το μεγαλόσωμο ζώο μπορεί να αντιδράσει διαφορετικά. Καταλαβαίνουμε, λοιπόν, και την αγωνία αυτών των ανθρώπων που ενώ οδηγούν ξαφνικά πετάγεται ένα μεγαλόσωμο ζώο και παθαίνουν ένα τεράστιο πρόβλημα και έχει τραυματιστεί και το μεγαλόσωμο ζώο αλλά και το αυτοκίνητο το οποίο καταστρέφεται από το μεγαλόσωμο ζώο.

Όλη αυτά τα δεδομένα μάς έχουν οδηγήσει στο να ασχοληθούμε περαιτέρω η τοπική κοινωνία εκεί στην περιοχή μας με το συγκεκριμένο φαινόμενο. Έχουν πλειάδες δημοσιεύματα στον τοπικό τύπο. Να μη σας αναφέρω, έχω πάρα πολλά που μπορώ να σας καταθέσω. Γι’ αυτό και ζητάμε τη συνδρομή του Υπουργείου σε τοπικό επίπεδο, όπως πολύ σωστά αναφέρετε, διότι όντως ο πληθυσμός έχει αυξηθεί σε περίπου επτακόσια πενήντα με οκτακόσια ζώα. Φαίνεται και από την εμφάνιση του συγκεκριμένου ζώου και σε πιο πεδινές περιοχές, όπως στον Όλυμπο, σιγά-σιγά, σταδιακά. Καταλαβαίνουμε, λοιπόν, ότι πρέπει να δούμε πώς μπορούμε να διαχειριστούμε αυτή την κατάσταση προς όφελος και φυσικά των πολιτών και μη φόβου των πολιτών, αλλά και από την άλλη να προστατεύσουμε και αυτά τα μεγαλόσωμα ζώα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αντωνίου για τη συνέπεια στον χρόνο.

Κύριε Υπουργέ, ο λόγος σε εσάς για την δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ολοκληρώσω, λέγοντας ότι το κλειδί για την αντιμετώπιση κατά κύριο λόγο -πέραν της τοπικής δράσης, την οποία θα την προχωρήσουμε πιο έντονα και θα δώσω σχετικές οδηγίες και αν χρειαστεί και κάποια μικρά κονδύλια για να αντιμετωπίσουμε το τοπικό θέμα- είναι πρώτον, η ενημέρωση. Έχει κάνει η δασική υπηρεσία μια δουλειά αλλά χρειάζεται πολύ περισσότερο και η τοπική αυτοδιοίκηση να δουλέψει για την σχέση του ανθρώπου με τα ζώα αυτά που είναι μεγαλόσωμα. Υπάρχει ανάγκη να υπάρχει πολλή προσοχή στη διαχείριση των νεκρών ζώων από τους κτηνοτρόφους, να μην αφήνουμε τροφή είτε με τη μορφή νεκρών ζώων είτε με άλλες μορφές που προσελκύει αυτά τα ζώα στις περιοχές κοντά στον άνθρωπο. Και από εκεί και πέρα θα βγει σε λίγο η ειδική περιβαλλοντική μελέτη, ΕΠΜ, για τη δυτική Μακεδονία θα έχει σχέδιο διαχείρισης του είδους, το οποίο και θα εφαρμόσουμε.

Υπάρχει και η δουλειά που κάνει ειδική επιστημονική επιτροπή και το κλειδί από όλα αυτά είναι η ενημέρωση. Η σχέση του ανθρώπου με αυτά τα ζώα, όλα τα μεγαλόσωμα ζώα, αφορά και τον λύκο που τον έχουμε στην Πάρνηθα και αλλού είναι μια δύσκολη σχέση, δεν είναι μια εύκολη σχέση. Αν δεν έχεις ενημέρωση και αν κάνεις ένα λάθος και αρχίζει και κατεβαίνει μια αρκούδα, θα δεις πολύ σημαντικές καταστροφές, γιατί είναι ένα ζώο μεγάλο και κάνει ζημιά. Θα δώσουμε έμφαση σ’ αυτό και ελπίζω να είμαστε αποτελεσματικοί για να λύσουμε το τοπικό πρόβλημα που υπάρχει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ, γιατί με διευκολύνετε.

Προχωράμε στις επόμενες δύο επίκαιρες ερωτήσεις:

Στην πρώτη, με αριθμό 1200/28-6-2024, επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Νέα Δημοκρατία» κ. Χρήστου Μπουκώρου προς τον Υπουργό Περιβάλλοντος και Ενέργειαςμε θέμα: «Αγνοεί, η εγκριτική απόφαση της Ρυθμιστικής Αρχής Αποβλήτων Ενέργειας και Υδάτων, σχετικά με την εγκατάσταση πλωτού σταθμού υγροποιημένου φυσικού αερίου στον Παγασητικό, την άποψη της τοπικής κοινωνίας, της αυτοδιοίκησης και των επιστημονικών φορέων».

Και στην έβδομη, με αριθμό 1199/28-6-2024, επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειαςμε θέμα: «Θετικά γνωμοδοτεί η Κυβέρνηση για το LNG στον Παγασητικό παρά τις αντιδράσεις σύσσωμης της τοπικής κοινωνίας και επιστημονικών φορέων».

Επειδή αναφέρονται στο ίδιο θέμα θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής η οποία συγκεκριμένα και επί λέξει λέει το εξής: «Επίκαιρες ερωτήσεις που αναφέρονται στο ίδιο θέμα συζητούνται ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο της ομιλίας τους».

Δίνω τον λόγο πρώτα στον κ. Μπουκώρο για την πρωτολογία του για δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, ξέρετε ότι η περιοχή μας έχει πληγεί από σημαντικές φυσικές καταστροφές. Ευτυχώς όλες οι μετρήσεις -και έχουν γίνει δεκάδες τον τελευταίο καιρό- δείχνουν ότι η ποιότητα των νερών του Παγασητικού δεν έχει επηρεαστεί. Παρ’ όλα αυτά, η επιχειρηματική τάξη και ο κόσμος που ζει γύρω από τον Παγασητικό πληρώνουν τις συνέπειες μιας έντονης δυσφήμησης.

Θα μου πείτε τώρα, τι σχέση έχει αυτό με το LNG και με τον πλωτό σταθμό υγροποιημένου αερίου; Ο κόσμος, κύριε Υπουργέ, και η κοινή γνώμη δεν εξετάζουν σε βάθος και πολλές φορές δεν έχουν και τα δεδομένα για να εξετάσουν σε βάθος. Είναι ακόμα μια ιστορία, η οποία τρομάζει την τοπική κοινωνία.

Ήρθε, λοιπόν, με την απόφαση Ε134, η Ρυθμιστική Αρχή Ενέργειας Αποβλήτων και Υδάτων του Υπουργείου σας να γνωμοδοτήσει θετικά στη νέα χωροθέτηση της πλωτής εξέδρας υγροποιημένου φυσικού αερίου. Αυτό είναι κάτι στο οποίο αντιδρά σύσσωμη η τοπική κοινωνία. Το βλέπετε και από το κοινό περιεχόμενο της ερώτησης με τον συνάδελφο της Αντιπολίτευσης. Έχουν αντιδράσει όλοι οι επιστημονικοί φορείς της Μαγνησίας χωρίς καμμία εξαίρεση.

Παρ’ όλα αυτά, οι υπηρεσίες σας συνεχίζουν να γνωμοδοτούν θετικά δημιουργώντας κοινωνική ένταση και αναστάτωση σε μεγάλο βαθμό σε μια περιοχή που έχει πληγεί. Βεβαίως, θα μου πείτε κινούνται υπηρεσιακά και κάνουν τις γνωμοδοτήσεις τους. Με έχετε διαβεβαιώσει πολλές φορές εσείς προφορικά ότι δεν πρόκειται να γίνει ο συγκεκριμένος σταθμός, γιατί δεν τον χρειάζεται η χώρα.

Όμως, μια προφορική διαβεβαίωση, κύριε Υπουργέ, δεν καθησυχάζει τους πολίτες της Μαγνησίας. Θέλουμε ισχυρότερες διαβεβαιώσεις εδώ στο πλαίσιο του κοινοβουλευτικού ελέγχου και εν πάση περιπτώσει μια συνεννόηση με τις υπηρεσίες σας, ώστε να μη δημιουργούν αναστάτωση σε μια κοινωνία που έχει χτυπηθεί.

Θα επανέλθω με περισσότερα στοιχεία στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Μπουκώρο για τη συνέπεια στον χρόνο.

Τον λόγο τώρα έχει για τη δική του πρωτολογία ο κ. Μεϊκόπουλος για δύο λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, στις 31 Αυγούστου 2023 η Ρυθμιστική Αρχή Αποβλήτων, Ενέργειας και Υδάτων σε συνεδρίαση και με απόφαση που πήρε αξιολόγησε θετικά τη δημιουργία πλωτής μονάδας υγροποιημένου φυσικού αερίου LNG στη θέση Κριθαριά στον Παγασητικό Κόλπο.

Κατόπιν αυτής της απόφασης, στο πλαίσιο επίκαιρης ερώτησης που συζητήθηκε τον Νοέμβριο του 2023, η αρμόδια Υφυπουργός κ. Σδούκου ανέφερε ότι η Διεύθυνση Περιβαλλοντικής Αδειοδότησης του Υπουργείου είναι αυτή που θα αποφασίσει αν τελικά θα γίνει η επένδυση ή όχι. Παρέπεμψε δηλαδή, με άλλα λόγια, το θέμα στους υπηρεσιακούς παράγοντες. Εδώ, λοιπόν, γίνεται ενδιαφέρον.

Στο αιτιολογικό της παραπάνω απόφασης που αναρτήθηκε στη «ΔΙΑΥΓΕΙΑ» εννέα μήνες μετά στις 28 Μαΐου του 2024 διαβάσαμε ότι και η ΡΑΑΕΥ, επιχειρώντας να γνωμοδοτήσει για την αλλαγή της αρχικής χωροθέτησης στην περιοχή Πευκάκια, απευθύνθηκε στη Διεύθυνση Περιβαλλοντικής Αδειοδότησης του Υπουργείου.

Στην απαντητική της επιστολή η διεύθυνση επισημαίνει ότι από τον αρχικό έλεγχο της μελέτης περιβαλλοντικών επιπτώσεων που υπέβαλε η «MEDITERRANEAN GAS» δεν προκύπτουν στοιχεία που να συνεπάγονται μέγιστα περιβαλλοντικά προβλήματα.

Σε ό,τι αφορά τώρα τα ζητήματα ασφαλείας και την απόσυρση της εγκατάστασης από κατοικημένες περιοχές, που παραβιάζει τις συνθήκες Seveso III, επισημαίνει ότι παρ’ ότι σημαντικοί οι κίνδυνοι αυτοί, διαφαίνονται κατ’ αρχήν αντιμετωπίσιμοι με τα κατάλληλα μέτρα.

Κύριε Υπουργέ, εδώ έχετε την ευκαιρία να απαντήσετε με πλήρη διαφάνεια και ειλικρίνεια. Σας έχουμε μεταφέρει πολλές φορές ότι η τοπική κοινωνία της Μαγνησίας αγωνιά και ταυτόχρονα βρίσκεται σε πλήρη σύγχυση. Κάθε φορά που ζητούμε επίσημες απαντήσεις από την ηγεσία του Υπουργείου Περιβάλλοντος για τo LNG στον Παγασητικό μας παραπέμπετε στους υπηρεσιακούς παράγοντες. Συζητούμε για τις προθέσεις της εταιρείας, αλλά δεν συζητάμε για τις προθέσεις της Κυβέρνησης. Τις προθέσεις της εταιρείας τις ξέρουμε, είναι γνωστές.

Επίσης, η τοπική εκπροσώπηση της Νέας Δημοκρατίας –με διαφοροποιήσεις, αφού είναι άκρως θετική η στάση του κ. Μπουκώρου, συμμερίζεται την ανησυχία της τοπικής κοινωνίας-, καθησυχάζει συνολικά, πλην του κ. Μπουκώρου, ότι δεν υπάρχει προοπτική εγκατάστασης του σταθμού.

Ταυτόχρονα, τα στάδια αδειοδότησης του συγκεκριμένου σταθμού προχωρούν υπηρεσιακά και υπογείως κανονικά, βρίσκονται σε τροχιά υλοποίησης. Προ ολίγων ημερών μάλιστα -εδώ έχετε μια ευκαιρία να διαψεύσετε ή να επιβεβαιώσετε…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Στη δευτερολογία σας τα υπόλοιπα.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Μισό λεπτό, κύριε Πρόεδρε.

Σύμφωνα με τοπικό δημοσίευμα εφημερίδας, ο κύριος δήμαρχος διαβεβαίωνε ότι κατόπιν δικής σας εισηγήσεως δεν θα γινόταν αυτή η πλωτή εξέδρα. Τι ισχύει, λοιπόν;

**ΠΡΟΕΔΡΕΥΩΝ (Αθανάσιος Μπούρας):** Αφήστε να απαντήσει ο Υπουργός.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Θα το αποτρέψετε ή θα συνεχιστεί η επένδυση κανονικά;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, ευχαριστώ για το ερώτημα. Θα ξεκινήσουμε λίγο από την απόφαση της ΡΑΑΕΥ. Κατ’ αρχάς, η ΡΑΑΕΥ δεν είναι δική μου υπηρεσία, είναι ανεξάρτητη αρχή. Αυτό, για να είμαστε ακριβείς. Η δική μας υπηρεσία πράγματι έναν χρόνο πριν είπε ότι δεν βλέπει τα μέγιστα περιβαλλοντικά προβλήματα. Αυτό όμως σε καμμία περίπτωση δεν προδικάζει την απόφαση της υπηρεσίας, η οποία, όπως γνωρίζετε, κατ’ αρχήν λαμβάνεται σε επίπεδο υπηρεσιακό και έτσι προβλέπουν οι σχετικοί θεσμοί.

Η δική μου άποψη ως αρμόδιου Υπουργού είναι ότι η συγκεκριμένη επένδυση έρχεται σε μία περίοδο που η χώρα έχει υπερκαλύψει τις ανάγκες της σε LNG μέσω της Ρεβυθούσας και του σταθμού της Αλεξανδρούπολης. Συνεπώς, δεν αφορά την ενεργειακή ασφάλεια της χώρας. Αφορά ενδεχομένως ενδιαφέροντα τροφοδοσίας εκτός χώρας.

Η εκτίμησή μου είναι ότι αυτή η επένδυση δεν έχει προοπτικές υλοποίησης σε επίπεδο οικονομικής και πολιτικής βιωσιμότητας στη φάση αυτή. Το τι θα γίνει και με την περιβαλλοντική μελέτη θα περιμένουμε για λίγο διάστημα και θα το διαπιστώσουμε και αυτό, για να ολοκληρώσουμε αυτό το θέμα το οποίο έχει πράγματι απασχολήσει το τελευταίο διάστημα και νομίζω ότι δεν θα συνεχίσει να απασχολεί επί πολύ την τοπική κοινωνία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Μπουκώρο, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, εκλαμβάνω την τελευταία φράση της τοποθέτησής σας ως εκτίμηση ότι δεν πρόκειται περιβαλλοντικά να αδειοδοτηθεί αυτή η επενδυτική πρόταση. Θέλω να πιστεύω ότι συζητάτε με τις υπηρεσίες σας, οι οποίες θα εγκρίνουν ή θα απορρίψουν τις περιβαλλοντικές μελέτες και για μικρό διάστημα μπορεί να περιμένει η τοπική κοινωνία. Εμάς δεν μας ενδιαφέρει αν μια επένδυση είναι βιώσιμη. Μπορεί κάποιοι να έχουν αποφασίσει να χάσουν τα χρήματά τους και η ΡΑΑΕΥ μπορεί να είναι ανεξάρτητη αρχή, αλλά νομίζω ότι δεν τα είδε ολοκληρωμένα τα στοιχεία. Αν αυτοί οι συγκεκριμένοι επενδυτές σχεδιάζουν να πουλάνε υγροποιημένο φυσικό αέριο σε χώρες των Βαλκανίων, θα πρέπει να κάνουν και χερσαία εγκατάσταση. Το ζήτημα της φωτορύπανσης, που είναι μείζον σε τέτοιες περιπτώσεις, η ΡΑΑΕΥ ούτε καν το είδε. Ελπίζω, εμπιστεύομαι αυτό που είπατε ότι οι δικές σας υπηρεσίες, οι οποίες αδειοδοτούν περιβαλλοντικά, εγκρίνουν ή απορρίπτουν περιβαλλοντικές μελέτες, θα είναι πιο αυστηρές και θα δουν όλα τα ζητήματα και θα πάψει με τις αποφάσεις της και τις αποφάσεις της πολιτικής ηγεσίας του Υπουργείου να ανησυχεί η τοπική κοινωνία, η οποία ανησυχεί βάσιμα, γιατί στη γνωμοδότηση της ανεξάρτητης αρχής μάς είπαν ότι οι κίνδυνοι μπορεί να αποφευχθούν. Οι κίνδυνοι σε αυτές τις επενδύσεις μία φορά γίνονται, μία έκρηξη γίνεται και «θερίζει» ολόκληρη την περιοχή και προκαλεί δεκάδες ατυχήματα. Έχουν γίνει πάνω από τριάντα ατυχήματα παγκοσμίως από τη δεκαετία του ’70. Αυτά είναι δημοσιευμένα, κύριε Υπουργέ. Εκεί να ξέρετε ότι μιλάμε για έναν κλειστό κόλπο, τον Παγασητικό, ένα ευαίσθητο οικοσύστημα και επιπλέον η καινούργια χωροθέτηση γειτνιάζει με κατοικημένες περιοχές νόμιμων κατοικιών, οι οποίες αδειοδοτήθηκαν σε παραλιακές περιοχές της Μαγνησίας. Εκατοντάδες, αν όχι χιλιάδες οικογένειες δεν μπορούν να βλέπουν ένα τέτοιο κατασκεύασμα.

Εγώ δεν το προχωράω παρακάτω. Στέκομαι σε αυτό που είπατε και περιμένουμε να περάσει αυτό το μικρό διάστημα για να δούμε τις αποφάσεις των υπηρεσιών του Υπουργείου Περιβάλλοντος και να καθησυχαστεί οριστικά η κοινωνία, η οποία στη Μαγνησία δικαιολογημένα ανησυχεί γι’ αυτό το θέμα. Μη ξεχνάμε ότι πρόκειται για μια περιοχή τουριστικής ανάπτυξης, όπως είπα και στην πρωτολογία μου, η οποία έχει πληγεί. Σύσσωμοι οι επιστημονικοί φορείς και η τοπική κοινωνία είναι αντίθετοι σε μια τέτοια χωροθέτηση και ξέρετε ότι όλα αυτά πάνω απ’ όλα απαιτούν και διαβούλευση και στη διαβούλευση έτσι κι αλλιώς δεν θα είχε καμμία τύχη να λάβει καμμία συναίνεση από την τοπική κοινωνία μία τέτοια πρόταση.

Κλείνοντας, κύριε Υπουργέ, εγώ κρατάω μόνο την τελευταία φράση και το λέω αυτό όχι για να απαξιώσω τα υπόλοιπα -γιατί τα έχουμε πει πολλές φορές κατ’ ιδίαν τα υπόλοιπα- ότι σε λίγο καιρό το θέμα αυτό θα έχει λήξει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, για τη συνέπεια στον χρόνο.

Κύριε Μεϊκόπουλε, ο λόγος σε εσάς για τη δευτερολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, προσέξτε κάτι. Εκλαμβάνουμε τα λεγόμενά σας στην απάντησή σας σήμερα στην επίκαιρη ερώτηση ως τη μέγιστη θεσμική δέσμευση εκ μέρους του Υπουργείου Περιβάλλοντος σε σχέση με τον χαρακτήρα, αλλά και τον προορισμό της επένδυσης αυτής. Εμείς καταλαβαίνουμε ότι απορρίπτετε το σκεπτικό, αλλά και τη χρησιμότητα αυτής. Χαιρετίζουμε, λοιπόν, τη δέσμευση αυτή, η οποία επαναλαμβάνω ότι έγινε από το Βήμα της Βουλής.

Η αλήθεια είναι, όμως, κύριε Υπουργέ, ότι αδυνατούμε να κατανοήσουμε για ποιον λόγο χρειάστηκαν τόσα χρόνια, τόσα μπρος-πίσω με τοπικούς Βουλευτές της Συμπολίτευσης να κάνουν δηλώσεις οι οποίες έρχονταν σε πλήρη αντίθεση με τις αποφάσεις των υπηρεσιακών παραγόντων του Υπουργείου Περιβάλλοντος και την ηγεσία να νίπτει τας χείρας της κάθε φορά, με μια τοπική κοινωνία, ιδίως στις περιοχές πέριξ της σχεδιαζόμενης επένδυσης, να είναι «στα κάγκελα». Δεν κατανοούμε ένα πολύ απλό πράγμα, γιατί μπήκαν στη ζυγαριά η ενεργειακή επάρκεια από τη μία και από την άλλη το περιβάλλον και η ασφάλεια της ζωής των κατοίκων, σα να πρέπει να είναι έννοιες αντιπαραθετικές.

Οφείλω να πω το εξής, κύριε Υπουργέ: Ο αγώνας προκειμένου να μην εγκατασταθεί ο σταθμός LNG εντός του Παγασητικού Κόλπου δόθηκε πρωτίστως από τους πολίτες, από τις περιβαλλοντικές συλλογικότητες, από το σύνολο των επιστημονικών φορέων της Μαγνησίας που εναντιώθηκαν με τρόπο επιστημονικά τεκμηριωμένο και συντονισμένο στην επένδυση αυτή.

Θέλω να προσθέσω στο σημείο αυτό ότι και η τοπική αυτοδιοίκηση και των δύο βαθμών και ειδικά η Περιφέρεια της Θεσσαλίας έχει γνωμοδοτήσει δύο φορές ομόφωνα αρνητικά ενάντια στη σχεδιαζόμενη επένδυση και αυτόν ακριβώς τον αγώνα νομίζω ότι δεν δικαιούται να τον καρπωθεί κανένας άλλος.

Εμείς ως Αξιωματική Αντιπολίτευση, κύριε Υπουργέ, κάναμε την αυτονόητη δουλειά μας, παρακολουθώντας στενά κάθε εξέλιξη και παρεμβαίνοντας σε κάθε στάδιο με όλα τα κοινοβουλευτικά μέσα που είχαμε στη διάθεσή μας.

Τέλος, δεν κατανοώ –και θέλω να το επισημάνω αυτό, κύριε Πρόεδρε- για ποιον λόγο έπρεπε η ανακοίνωση αυτή που κάνατε σήμερα να γίνει στο πλαίσιο της συζήτησης επίκαιρων ερωτήσεων, συζητώντας μάλιστα την ίδια μέρα δύο επίκαιρες ερωτήσεις με το ίδιο περιεχόμενο. Δεν είχατε την πολιτική βούληση να βγάλετε μια ανακοίνωση ως Υπουργείο Περιβάλλοντος, όταν βλέπατε ότι μια ολόκληρη τοπική κοινωνία με τις εκφράσεις της ήταν «στα κάγκελα»; Αυτό δεν το καταλάβαμε.

Το ζήτημα της επένδυσης LNG εντός του Παγασητικού είχε μετατραπεί εδώ και χρόνια σε μείζον ζήτημα για τη Μαγνησία. Δεν χρειαζόταν κατά τη γνώμη μου αυτή η «ενορχήστρωση», κύριε Υπουργέ. Αρκούσε να δοθούν οριστικές και σαφείς απαντήσεις στους κατοίκους μιας περιοχής που παλεύει ακόμα να κλείσει τις πληγές της.

Περιμένουμε, λοιπόν, κι εμείς από εσάς την τελική διαβεβαίωση σε σχέση με την επένδυση αυτή, για να κλείσει οριστικά και με θετικό τρόπο αυτό το μεγάλο ζήτημα, η μεγάλη πληγή για τη Μαγνησία.

Σας ευχαριστώ πάρα πολύ.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πολύ σύντομα, κύριε Πρόεδρε.

Κοιτάξτε, κύριοι συνάδελφοι. Η λειτουργία του Υπουργείου πρέπει να είναι πάντα θεσμική. Αυτό είναι που προστατεύει όλους μας, προστατεύει και εσάς, προστατεύει και εμάς, προστατεύει και τις τοπικές κοινωνίες. Συνεπώς, αν υπάρχει μία υπηρεσιακή εισήγηση, μέχρις ότου αυτή η υπηρεσιακή εισήγηση γίνει, το Υπουργείο θα αναμένει την υπηρεσιακή εισήγηση. Αυτό δεν σημαίνει ότι δεν λειτουργούμε πολιτικά, αλλά πρέπει να προστατεύουμε και τη θεσμική λειτουργία μας, διότι δεν υπάρχει μία επένδυση στη χώρα. Υπάρχουν πάρα πολλές επενδύσεις. Υπάρχουν επενδύσεις που χρονικά γίνονται ανεπίκαιρες. Είναι τελείως διαφορετικό να είσαι σε δεινή θέση σε επίπεδο εφοδιασμού φυσικού αερίου και να έχεις τεράστιες δαπάνες τις οποίες κάνεις για λόγους ενεργειακής ασφάλειας και τελείως διαφορετικό να έχεις εγκατεστημένα -και ελπίζω να λειτουργήσει σε λίγες εβδομάδες- δύο FSRU και να έχεις εξασφαλισμένη ενεργειακή ασφάλεια.

Σε κάθε περίπτωση, όσα είπα τα είπα με πάρα πολλή περίσκεψη και προσοχή και όπως έχετε παρατηρήσει, σπανίως αλλάζω άποψη σε τέτοιου είδους θέματα και δεν νομίζω ότι αυτή θα είναι μία από αυτές τις περιπτώσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ, κύριε Υπουργέ, για την οικονομία στον χρόνο.

Θα συζητηθεί η πέμπτη με αριθμό 1198/28-6-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Υπερκορεσμός ΑΠΕ στον Δήμο Αγρινίου».

Κύριε Ζαμπάρα, έχετε τον λόγο για την πρωτολογία σας για δύο λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ πολύ, κύριε Πρόεδρε.

Κύριε Υπουργέ, έρχομαι σήμερα με μία επίκαιρη ερώτηση για ένα πολύ σημαντικό ζήτημα που αφορά την ανάπτυξη των ΑΠΕ, τον «κατακλυσμό» των ΑΠΕ στην περιοχή της Αιτωλοακαρνανίας. Μιλάμε επί της ουσίας, κύριε Υπουργέ, για υπερκορεσμό σε μια περιοχή απίστευτου φυσικού περιβάλλοντος, όπως είναι η περιοχή που δείχνω στον χάρτη που θα καταθέσω στα Πρακτικά -και θα πρέπει κι εσείς, κύριε Υπουργέ, να το έχετε υπ’ όψιν σας αυτό- με πάρα πολλά φωτοβολταϊκά, πλωτά φωτοβολταϊκά σε λίμνες, με «γαζωμένα» βουνά από ανεμογεννήτριες, με έξι αντλησιοταμιεύσεις και με μια σειρά ανάπτυξης των ΑΠΕ που επί της ουσίας δημιουργεί ένα καθεστώς μιας «βαριάς βιομηχανίας» ΑΠΕ -θα έλεγα- σε μια περιοχή δύο όμορων νομών, του Νομού Αιτωλοακαρνανίας και του Νομού Ευρυτανίας.

Κύριε Υπουργέ, με τον τρόπο που επιχειρείτε να το κάνετε αυτό, δημιουργείτε πολλά περισσότερα προβλήματα απ’ ό,τι λύνετε. Είναι μια περιοχή που υπάρχει έντονη δραστηριότητα, υπάρχει κτηνοτροφία, υπάρχει μελισσοκομία, υπάρχει αγροτική παραγωγή, υπάρχουν νέοι άνθρωποι που ασχολούνται με το επιχειρείν κι όλο αυτό το οικοσύστημα, το πλούσιο οικοσύστημα, επί της ουσίας θα καταστραφεί.

Θα καταθέσω επίσης στα Πρακτικά και μια πολύ εμπεριστατωμένη ενημέρωση, ένα υπόμνημα σαράντα έξι τοπικών συμβουλίων και συλλόγων που έχουν εκφράσει πολύ σοβαρές ενστάσεις και καταγγελίες σε σχέση με όλα αυτά που γίνονται στην περιοχή. Καταγγέλλουν επίσης τον τρόπο με τον οποίο αδειοδοτείτε.

Μιλάνε για κατάτμηση των έργων. Μιλάνε για ασυμβατότητα με το σχέδιο διαχείρισης λεκανών απορροής της δυτικής Ελλάδας, σε αντίθεση με το περιφερειακό χωροταξικό πλαίσιο της Περιφέρειας της Δυτικής Ελλάδας, την παράλειψη στοιχείων διάνοιξης δρόμων, την παραβίαση του γενικού πολεοδομικού σχεδιασμού και διάφορα άλλα. Την ίδια στιγμή…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ. Στη δευτερολογία σας θα πείτε τα υπόλοιπα. Έμεινε πολύ πίσω η διαδικασία. Ολοκληρώστε, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Να θέσω το ερώτημα, κύριε Πρόεδρε, στον Υπουργό. Δεν έχω θέσει το ερώτημα.

Την ίδια στιγμή, κύριε Υπουργέ, που υπάρχουν αποφάσεις δημοτικών συμβουλίων κατά της εγκατάστασης και των πλωτών φωτοβολταϊκών και των υπολοίπων έργων στην περιοχή.

Άρα το ερώτημα είναι συγκεκριμένο -σας το κατέθεσα και στην ερώτηση, θα επανέλθω και στη δευτερολογία- αν θα προχωρήσετε άμεσα στη διερεύνηση των σοβαρών καταγγελιών των πολιτών σε σχέση με τις ΑΠΕ στην περιοχή αυτή και αν θα προχωρήσετε στην ολοκλήρωση των χωροταξικών και θαλάσσιων σχεδίων που επί της ουσίας δεν υπάρχουν. Γιατί, κύριε Υπουργέ, όλη η ιστορία, αυτό που κάνετε βασίζετε…

**ΠΡΟΕΔΡΕΥΩΝ (Αθανάσιος Μπούρας):** Κύριε Ζαμπάρα, με συγχωρείτε, δεν έχετε άλλο τον λόγο.

Ορίστε, κύριε Υπουργέ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Όχι, μη με παρακαλείτε, γιατί το είπα από την αρχή. Εξηγήθηκα για να μην παρεξηγούμαι. Στην δευτερολογία σας θα τα πείτε.

Είπα ότι θα είμαι και προς τους συναδέλφους και προς τους Υπουργούς το ίδιο. Εσείς πήγατε στα τέσσερα λεπτά, διπλασιάσατε τον χρόνο.

Κύριε Υπουργέ, δώστε την απάντησή σας στην ερώτηση του κ. Ζαμπάρα, σε τρία λεπτά, παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε,εδώ πέρα θέτετε ξανά και ξανά αυτό το ερώτημα: αν είναι συμβατή η ανάπτυξη των ανανεώσιμων πηγών ενέργειας με άλλες δραστηριότητες.

Αυτό ξέρετε δεν απαντάται με ευχές του ενός ή του άλλου, απαντάται επιστημονικά, μέσα από μια θεσμοθετημένη διαδικασία. Τα έργα ανανεώσιμων πηγών ενέργειας -όπως ξέρετε- είναι έργα ευρύτερου δημοσίου συμφέροντος κατά την ευρωπαϊκή νομοθεσία, από το 2022. Το πόσο μπορούν να παρεμβαίνουν σε άλλες δραστηριότητες προκύπτει από τις συγκεκριμένες μελέτες τις περιβαλλοντικές και άλλες, τις οποίες είναι υποχρεωμένοι να περάσουν. Περιπτώσεις κατάτμησης, όποτε μου έχουν έρθει, τις έχω αντιμετωπίσει εξαιρετικά αρνητικά για τους επενδυτές.

Παράδειγμα. Ένας είχε πολλαπλή κατάτμηση σε ένα έργο και οτιδήποτε πέραν του ενός, το οποίο μπορούσε να περάσει, το έστειλα αδιάβαστο, διότι πράγματι υπήρχε κατάτμηση. Αλλά, κατά τα άλλα, θα πρέπει να ακολουθούμε τη θεσμοθετημένη διαδικασία.

Τώρα, στον Δήμο Αγρινίου, έχουμε σε λειτουργία δύο φωτοβολταϊκούς σταθμούς 5 MW και με βεβαίωση παραγωγού επτά φωτοβολταϊκούς σταθμούς συνολικής ισχύος 351 MW και από αυτούς οι έξι, 121, είναι στις τεχνητές λίμνες.

Γιατί τα λέω αυτά; Διότι αυτά θα πρέπει να τα δούμε σε σχέση με την έκταση του δήμου. Υπάρχει αυτή τη στιγμή ο υφιστάμενος χωροταξικός σχεδιασμός που ισχύει, είναι από το 2008 δεν έχει αλλάξει, θα έρθει και ο καινούργιος χωροταξικός σχεδιασμός για τις ΑΠΕ -σε πολύ σύντομο χρονικό διάστημα θα τεθεί σε διαβούλευση- αλλά με βάση τον υφιστάμενο χωροταξικό σχεδιασμό, αυτού του είδους το μέγεθος με τίποτε δεν μπορεί να αιτιολογεί κορεσμό.

Σε σχέση τώρα, με την περιβαλλοντική αδειοδότηση, αυτό που έχουμε κάνει με μία υπουργική απόφαση που βγήκε πριν από λίγες μέρες, είναι ότι κάναμε αυστηρότερη την κατάταξη συγκεκριμένων έργων -αυτή είχε απορριφθεί παλιότερα από το Σ.τ.Ε.- και με τη νέα απόφαση οι φωτοβολταϊκοί σταθμοί παραγωγής ηλεκτρικής ενέργειας με ισχύ μεγαλύτερη των 50 MW πάνε στην κατηγορία α1 και αν είναι σε «NATURA» είναι 35 MW. Συνεπώς, έχουμε την αυστηρότερη διαδικασία σε σχέση με το παρελθόν και θα τα αξιολογούμε κάθε ένα, ανάλογα με τη συγκεκριμένη περιβαλλοντική τους επίπτωση. Αυτή πρέπει να είναι η ορθολογική διάσταση, συν με βάση το ευρύτερο χωροταξικό πλαίσιο που εκάστοτε ισχύει, ανάλογα και με τη φέρουσα ικανότητα.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας.

Ορίστε, κύριε Ζαμπάρα, έχετε τον λόγο για τη δευτερολογία σας για τρία λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σέβομαι τη διαδικασία, αλλά υπάρχει ανάγκη να πούμε και κάποια πράγματα που νομίζω ότι έχουν σημασία.

Κύριε Υπουργέ, μιλήσατε για φέρουσα ικανότητα, είπατε τη λέξη φέρουσα ικανότητα. Μπορείτε να μου πείτε, βλέποντας αυτόν τον χάρτη εδώ, εάν η φέρουσα ικανότητα υπερβαίνει κατά πολύ την υφιστάμενη κατάσταση; Δηλαδή, μιλάμε όχι για υπερκορεσμό, όχι για κατακλυσμό και μάλιστα, με τρία στοιχεία που δεν μπόρεσα να πω στην πρωτολογία μου, χωρίς κανέναν ειδικό χωροταξικό σχεδιασμό για τις ΑΠΕ χωρίς καμμία διαβούλευση με τις τοπικές κοινωνίες και για χάρη πολύ συγκεκριμένων συμφερόντων. Για χάρη, κύριε Υπουργέ, πολύ λίγων εταιρειών που θα λυμαίνονται την περιοχή. Θα ωφεληθεί ο πολίτης; Προκύπτει ένα ερώτημα. Δεν θα ωφεληθεί ο πολίτης. Ούτε φθηνότερο ρεύμα θα έχει ο πολίτης, κύριε Υπουργέ, απ’ αυτήν εδώ την κατάσταση, ούτε το περιβάλλον προστατεύεται με τον τρόπο που ενεργείτε και με τον τρόπο που υλοποιούνται αυτά τα έργα.

Γιατί το λέω αυτό; Γιατί μπορεί το αφήγημα, κύριε Υπουργέ, πολύ εύκολα και παρελκυστικά μπορεί να πάει στο «είναι ανανεώσιμες πηγές ενέργειας, είναι πράσινη ανάπτυξη, στα πλαίσια της πράσινης μετάβασης». Δεν είναι έτσι, κύριε Υπουργέ, δεν είναι έτσι! Αυτό δεν είναι πράσινη ανάπτυξη. Αυτό είναι μαύρη και άραχνη. Γιατί πολύ απλά, κύριε Υπουργέ, αν θέλετε να τονώσετε πραγματικά την πράσινη ανάπτυξη, θα είχατε δώσει όρους σύνδεσης στην ίδια περιοχή, στο Δήμο Αγρινίου, στην ενεργειακή κοινότητα του δήμου. Δύο χρόνια περιμένει όρους σύνδεσης και δεν έχετε δώσει. Δεν έχετε πάει, δηλαδή, σε μικρά αποκεντρωμένα μοντέλα των ΟΤΑ, των ΤΟΕΒ, των ΓΟΕΒ, των ευάλωτων νοικοκυριών, των ΔΕΗΑ και προτιμάτε το μοντέλο που θα κυριαρχήσει στην περιοχή μου, στην περιοχή της Αιτωλοακαρνανίας και της Ευρυτανίας, να είναι αυτό. Αυτό δεν μπορούν να το δεχτούν οι πολίτες, κύριε Υπουργέ. Αυτόν τον υπερκορεσμό, τον κατακλυσμό, αυτή τη λαίλαπα, ξαναλέω.

Αν έρθετε πιο κοντά -θα σας τον φέρω μετά τον χάρτη- θα δείτε ανεμογεννήτριες, πλωτά φωτοβολταϊκά, αντλησοταμιεύσεις, ο κακός χαμός! Αυτό, όχι απλά ξεπερνά τη φέρουσα ικανότητα του συστήματος, αλλά την υπερβαίνει κατά πολύ. Θα την πληρώσει o πολίτης που θα αναγκαστεί να εγκαταλείψει την περιοχή του και να φύγει, καθώς και τα νέα παιδιά που κρατιούνται με νύχια και με δόντια στον τόπο τους, κύριε Υπουργέ, αλλά δεν θα μπορέσουν να κάτσουν με αυτή την κατάσταση μόλις υλοποιηθεί. Αντί, λοιπόν, να μπει σε μια σειρά το πράγμα, αλλά όχι με αυτόν τον τρόπο, να μπει με ενεργειακές κοινότητες μη κερδοσκοπικού χαρακτήρα που δεν τις θέλετε -των δήμων, της περιφέρειας- προτιμάτε τα μεγάλα φαραωνικά έργα προς όφελος συγκεκριμένων μεγάλων συμφερόντων.

(Στο σημείο αυτό ο Βουλευτής κ. Ζαμπάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Ζαμπάρα.

Τον λόγο έχει ο Υπουργός για τη δευτερολογία του.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κοιτάξτε, υπάρχει εδώ πέρα μία τάση υπερβολής. Θεωρούμε ότι η πράσινη ενέργεια, θα είναι πράσινη εάν είναι του κ. Ζαμπάρα οι φίλοι ή οι φίλοι του κ. Παπαδόπουλου και δεν θα είναι πράσινη αν είναι κάποιοι άλλοι. Ένα φωτοβολταϊκό είναι φωτοβολταϊκό και αν είναι πράσινο σε μια συγκεκριμένη περιοχή είναι πράσινο, ανεξαρτήτως σε ποιον ανήκει.

Σε σχέση με τις ενεργειακές κοινότητες, κάνουμε κάτι πολύ ευρύτερο από αυτό που λέτε και πολύ πιο αποτελεσματικό. Ερχόμαστε και με τον «Απόλλωνα» και καλύπτουμε το σύνολο των ευάλωτων, διότι αυτός είναι ο στόχος -υποθέτω- εκτός αν θέλουμε να έχουμε τίποτε άλλους και να μην είναι οι ευάλωτοι ο στόχος μας. Επίσης, καλύπτουμε και τους ΤΟΕΒ και ΓΟΕΒ για πολύ μεγάλο κομμάτι της ενέργειάς τους, παρά το γεγονός ότι υπάρχουν, όπως ξέρετε, σε πολλές περιοχές και θέματα χρεών των ΤΟΕΔ και ΓΟΕΒ και να δω πώς θα κάνουν τις επενδύσεις αυτοί που έχουν χρέη. Για πείτε μου! Έχετε εφεύρει εσείς κανέναν τρόπο, κάποιος ο οποίος είναι χρεωμένος να κάνει επενδύσεις; Πώς θα τις κάνει;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Όρους σύνδεσης, γιατί δεν δώσατε;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Καλύπτουμε τα χρέη τους, τους κάνουμε ρύθμιση των χρεών και κάνουμε, μια που λέτε για όρους σύνδεσης, θα υπάρξουν οι όροι σύνδεσης, διότι έρχεται η Γ΄ κατηγορία μαζί με τη Β΄ και θα ξεκινήσουμε να δίνουμε μαζικά όρους σύνδεσης και σε ενεργειακές κοινότητες. Προσέξτε, όμως, με Net-Metering θα πάρουν τους όρους σύνδεσης. Συνεπώς, θα πρέπει να επενδύσουν με όρους κανονικούς.

Σε σχέση τώρα με την τελική δυσκολία που έχει όλη αυτή η υπόθεση. Έχουμε αρχίσει να θεωρούμε ότι οι ανανεώσιμες πηγές πλέον σε διάφορα τοπικά κινήματα και αλλού, δεν είναι περιβαλλοντικά φιλικές. Δηλαδή, όταν έρχεται μια δραστηριότητα που χρησιμοποιεί ορυκτά καύσιμα, κανείς δεν διαμαρτύρεται.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν λέμε αυτό, κύριε Υπουργέ!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτό συμβαίνει.

Και αυτή η εχθρότητα προς τις ανανεώσιμες πηγές, την οποία βλέπω ότι εκφράζει σήμερα το κόμμα της Αξιωματικής Αντιπολίτευσης που δεν λαμβάνει υπ’ όψιν ότι δεν έχουν καύσιμο, συνεπώς, δεν μεταφέρουμε πετρέλαιο ανά τη χώρα, δεν μεταφέρουμε βενζίνη, δεν υπάρχει όλη αυτή η επιβάρυνση -γραμμές ηλεκτρικές υπάρχουμε μονάχα- και ταυτόχρονα, ενώ υπάρχει αυτή η εχθρότητα προς τις ανανεώσιμες πηγές, θέλουμε να έχουμε και φθηνή ενέργεια και θέλουμε και να είναι παρούσες παντού, αλλά πουθενά, ε, δεν γίνεται να είναι οι ανανεώσιμες πηγές παρούσες παντού και να μας δίνουν φθηνή ενέργεια και πουθενά να μη γίνονται αποδεκτές.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Συμφωνείτε με αυτό, κύριε Υπουργέ!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Στη μία περιοχή για λόγους τουριστικούς, στην άλλη περιοχή για λόγους αγροτοκτηνοτροφικούς, στην τρίτη περιοχή για λόγους άλλους, στην τέταρτη τεχνητές λίμνες γιατί είναι τεχνητές λίμνες. Πρέπει να πάρουμε μία απόφαση εάν τις θέλουμε ή δεν τις θέλουμε. εάν θέλουμε να κάνουμε την ενεργειακή μετάβαση ή δεν τη θέλουμε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Με τον τρόπο αυτό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αλλιώς, πρέπει να έχουμε και μία πρακτική εναλλακτική. Διότι, έτσι όπως εγώ τα ακούω σε αυτήν εδώ την Αίθουσα, δεν έχω δει κανέναν να έρχεται στην περιοχή του και να λέει «ευχαριστώ πολύ, φέρτε μου ανανεώσιμες πηγές».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ολοκλήρωσα, κύριε Πρόεδρε. Ευχαριστώ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σας προτείνουμε τρόπους και δεν το δέχεστε, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Στις επόμενες δύο επίκαιρες ερωτήσεις θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος.

Θα ξαναπώ και σε αυτό το σημείο, όπως το λέω σε κάθε αλλαγή Υπουργού, παράκληση θερμή να τηρηθούν επακριβώς οι χρόνοι, τόσο των συναδέλφων όσο και του κυρίου Υπουργού. Για μεν τους συναδέλφους ως προς την πρωτολογία ο χρόνος είναι δύο λεπτά και για τη δευτερολογία τους τρία λεπτά. Για τον Υπουργό οι χρόνοι είναι τρία λεπτά για την πρωτολογία του και τρία λεπτά για τη δευτερολογία. Παράκληση θερμή να τηρηθούν οι χρόνοι, γιατί έχουμε ξεφύγει χρονικά σήμερα αρκετά.

Προχωρούμε στη συζήτηση της δεύτερης με αριθμό 1197/28-6-2024 επίκαιρης ερώτησης δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Υποδομών και Μεταφορών,με θέμα: «Υπερδιπλάσια έκταση του δάσους του Σέιχ Σου θα υλοτομηθεί σε σχέση με αυτή που εγκρίθηκε αρχικά με την Απόφαση Έγκρισης Περιβαλλοντικών Όρων».

Κύριε Γιαννούλη, έχετε τον λόγο για την πρωτολογία σας για δύο λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Επειδή αυτή η ερώτηση έχει μια χρονική ταλαιπωρία, τώρα πρέπει να τροποποιήσουμε το περιεχόμενο προς τον κ. Ταχιάο.

Κύριε Υφυπουργέ, δεν είναι μόνο υπερδιπλάσιο, αλλά δεν ξέρουμε πλέον το μέγεθος. Και ξεκινώ από την αρχή. Ο χρόνος, κύριε Υπουργέ, δεν γυρίζει πίσω. Όταν το 2019 υπήρξε αντίδραση για την κατασκευή του flyover, η απάντηση ήταν ως συνήθως: «Είναι ένα έργο που θα βοηθήσει την πόλη». Ήρθε η πραγματικότητα, με τα κυκλοφοριακά προβλήματα, χωρίς επαρκή τεκμηρίωση, χωρίς μελέτες, χωρίς, χωρίς, χωρίς κ.λπ. -πιστεύω ότι σας τα μεταφέρουν, γνωρίζετε ποια είναι η καθημερινή εικόνα στην πόλη-, περιμένοντας ακόμα και το μετρό -κοντά είναι ο Νοέμβριος του 2024, να δούμε τι θα γίνει- και βέβαια την αποκατάσταση ενός συνολικού σχεδίου για τις συγκοινωνίες.

Ο flyover, όμως, είναι εκεί. Μία παράμετρος, που λόγω της γενικής και καθολικής αντίδρασης στο έργο δεν μπορούμε να παραβλέψουμε, είναι ότι δεν μπορεί να διέπεται από τέτοια προχειρότητα και ερασιτεχνισμό το ζήτημα της υλοτόμησης, της κοπής δέντρων και των εκτάσεων που διατίθενται για ένα έργο, που έχει και νομικές διαστάσεις και βρίσκεται ακόμη υπό την κρίση του ανωτάτου δικαστηρίου.

Αυτό ισχύει γενικά. Ειδικά, όμως, υπάρχει και ένα έντονο στοιχείο δόλου ή, για να το πω πιο απλά, κουτοπονηριάς. Είθισται οι μελέτες να τίθενται σε διαβούλευση, πριν ολοκληρωθούν και πριν εκδοθούν οι οριστικές αποφάσεις. Εσείς πώς καταφέρατε να το αντιστρέψετε, να εκδίδεται η εκτελεστική απόφαση, να τροποποιείται η αρχική περιβαλλοντική μελέτη, να υλοποιείται το έργο, να πηγαίνει εκπρόσωπος του δημοσίου και του Υπουργείου να ζητά αναβολή, λόγω αυτής της εξέλιξης, και αυτό που συμβαίνει να είναι ότι τα στρέμματα προς υλοτόμηση πολλαπλασιάζονται;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σεβόμενος την απόφασή σας, κύριε Πρόεδρε, θα επανέλθω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ ιδιαιτέρως.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα ξεκινήσω από αυτό που είπε ο κ. Γιαννούλης. Ανέφερε ότι το flyover είναι εδώ. Λάθος! Το flyover δεν είναι εδώ. Εδώ είναι οι εργασίες για την κατασκευή του flyover και αυτό είναι κάτι άλλο. Πρέπει να καταλάβουμε ότι, όταν κάνουμε ένα έργο, είναι προφανές ότι αυτό μπορεί να προκαλέσει σε κάποιους και οχλήσεις, οι οποίες σε καμμία περίπτωση δεν μεταφράζονται σε καθολική αντίδραση.

Το γεγονός ότι υπάρχει μια γενικευμένη αναστάτωση στους χρήστες του δρόμου δεν μεταφράζεται σε καθολική αντίδραση, επειδή υπάρχουν κάποιες συγκεκριμένες ομάδες, οι οποίες είτε επιλέγουν να προσφύγουν στη δικαιοσύνη -και εκεί, όπως ξέρετε, δεν υπάρχει αυτή τη στιγμή καμμία απόφαση αναστολής των εργασιών του flyover- είτε επειδή αποφασίζουν να βγουν στους δρόμους. Αυτό το γεγονός, το ότι βγαίνουν είκοσι, τριάντα, εκατό άνθρωποι στους δρόμους, ξαφνικά να το μεταφράζουμε σε καθολική αντίδραση είναι μία ιδιαιτερότητα του ΣΥΡΙΖΑ, την οποία εγώ δεν μπορώ να αποδεχθώ.

Δέχομαι ότι υπάρχει μια γενικευμένη αναστάτωση στην πόλη. Προφανώς, υπάρχει, το έχω πει. Δεν μπορείς να κάνεις ομελέτα, όμως, χωρίς να σπάσεις αυγά. Αναγκαστικά θα συμβεί αυτό.

Επειδή μιλάτε για αντίθεση στο flyover, θα απαντήσω για το συγκεκριμένο ζήτημα στη δευτερομιλία μου. Όμως, επιτρέψτε μου να σας πω το εξής: Ποιες ήταν οι εναλλακτικές; Οι εναλλακτικές, οι οποίες τόσο πολύ συζητιούνται, ήταν είτε ένας δρόμος από πίσω από το Σέιχ Σου, ο οποίος όμως στην πορεία, έτσι όπως θα χαρασσόταν, θα πέρναγε από δασικές, «δασικότατες» μάλιστα εκτάσεις. Θα έκοβε πάρα πολλά δέντρα, πολλαπλάσια αυτών για τα οποία συζητάμε, θα περνούσε μέσα από τον πυρήνα του περιαστικού δάσους, μέσα από τα πλατάνια στο Πανόραμα. Κύριε Γιαννούλη, εσείς και εγώ ξέρουμε τη Θεσσαλονίκη και ξέρουμε για τι πράγμα μιλάμε. Ήταν, φυσικά, ένα έργο θηριώδες.

Όποιες εναλλακτικές έχουν συζητηθεί για την αποσυμφόρηση της Περιφερειακής Οδού είχαν χειρότερο περιβαλλοντικό αποτύπωμα από αυτό το οποίο έχει το flyover στην τελική του κατάληξη, διότι πρέπει να ξέρετε ότι οι αποφάσεις που έχουν ληφθεί για τις περιβαλλοντικές επιπτώσεις του έργου έχουν λάβει απολύτως υπ’ όψιν τους την ανάγκη για την αποκατάσταση των δασικών εκτάσεων, οι οποίες θα θιγούν.

Οι δασικές εκτάσεις, λοιπόν, οι οποίες θα θιγούν, στην τελική μορφή, αυτή για την οποία σήμερα συζητούμε, είναι περίπου εκατόν ογδόντα οκτώ στρέμματα. Για αυτά τα εκατόν ογδόντα στρέμματα έχω πει -και βλέπω ότι γράφεται στην ερώτησή σας, που μπορεί να είναι ετεροχρονισμένη, αλλά αυτό συνεχίζει να ισχύει- ότι σε κάθε περίπτωση αποτελούν απειροελάχιστη έκταση του δάσους. Είναι το 0,67% του δάσους, είναι πάρα πολύ μικρή έκταση και επίσης αφορούν και στα πρανή της οδού, τα οποία εκ των πραγμάτων δεν ήταν δασωμένα, αλλά ήταν χαρακτηρισμένα ως δασικές εκτάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τα δέντρα που κόβονται είναι πολύ λίγα σε σχέση με το περιβαλλοντικό αποτύπωμα του έργου, το οποίο, όπως θα σας εξηγήσω στη συνέχεια, θα αποκατασταθεί πλήρως.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον Υπουργό για τη συνέπεια στον χρόνο.

Κύριε Γιαννούλη, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, ξέρετε ότι σας εκτιμώ, αλλά να με συγχωρείτε πάρα πολύ που θα πω ότι σήμερα, πριν από λίγο, κάνατε ένα ηθικό λάθος. Το να χρεώνετε πολίτες, συλλογικότητες, ανθρώπους, που με ανιδιοτέλεια και υπέρβαση των δυνατοτήτων τους προστατεύουν το δάσος του Σέιχ Σου και να τους παρουσιάζετε ως κομματικά χειραγωγούμενους δεν πιστεύω ότι σας τιμά. Δεν είναι εκατό πολίτες ή μέλη του ΣΥΡΙΖΑ αυτοί που διαμαρτύρονται, είναι μια συγκεκριμένη πλευρά κατοίκων στα Κωνσταντινοπολίτικα, όπως λέμε. Ναι, αλλά είναι και ο Σύλλογος Φίλων του Δάσους, που θα έπρεπε να τους είμαστε όλοι ευγνώμονες, γιατί πραγματικά αγαπούν αυτό που κάνουν. Είναι, θεωρώ, πολιτικά ανέντιμο να τους βαφτίζετε ως κομματικά χειραγωγούμενους.

Τα πράγματα είναι απλά, κύριε Υπουργέ. Μπορούμε και οι δύο, έχουμε την τεχνική δεξιότητα να παραπλανήσουμε όσους μάς παρακολουθούν, μεταθέτοντας το ζήτημα από τον πυρήνα του προβλήματος.

Η πρώτη μελέτη περιβαλλοντικών επιπτώσεων στην ουσία απαγορεύει αυτό το οποίο θεραπεύεται με δεύτερη μελέτη, η οποία δεν υπήρχε στην εκκίνηση του έργου. Με απλά λόγια, δεν είναι δυνατόν πρώτα να βγαίνει η Απόφαση Έγκρισης Περιβαλλοντικών Όρων (ΑΕΠΟ) και μετά να εφευρίσκεται ότι πρέπει να γίνει διαβούλευση και αυτό να το ισχυρίζεται ενώπιον του Ανωτάτου Δικαστηρίου ο νομικός σας εκπρόσωπος, για να αναβληθεί ή να καθυστερήσει η εκδίκαση για την οριστική απόφαση για την αναστολή των εργασιών.

Και επιπλέον δεν γίνεται, ενώ αναθεωρείτε στοιχεία ζωτικής σημασίας, τεχνοκρατικά στοιχεία, δεδομένα περιβαλλοντικής ισορροπίας και επάρκειας αυτού του φαραωνικού έργου που επιλέξατε να κάνετε, την ίδια ώρα να συνεχίζετε απτόητοι, αγνοώντας ότι υπάρχει και κρίση της δικαιοσύνης σε λίγο καιρό και ότι αυτό που γίνεται έχει αυτή την «τσαπατσουλιά», τα ανορθόδοξα μπρος-πίσω, που δεν σας τιμούν και δεν τιμούν και την ελληνική δημόσια διοίκηση. Μη με κάνετε να θυμηθώ το γεγονός ότι με απροκάλυπτο τρόπο -εντελώς απροκάλυπτο, αυτό δεν συνέβαινε ούτε στις δεκαετίες του 1950 και του 1960- δώσατε μια αναιτιολόγητη παράταση με υπαιτιότητα παραδοχής του δημοσίου πέντε μήνες, που όλως τυχαίως ήταν στον πυρήνα των αυτοδιοικητικών εκλογών.

Εν πάση περιπτώσει, καταλάβετε ότι οι πολίτες θέλουν πειστικά επιχειρήματα, θέλουν την αλήθεια και θέλουν στοιχειώδη ευαισθησία σε ό,τι αφορά και το περιβάλλον και την προστασία ενός περιαστικού δάσους, που είναι ο πνεύμονας μιας πόλης, η οποία καθημερινά πληρώνει πρόστιμο -το ξαναθυμίζω- γιατί υπερβαίνει στο κέντρο της τα όρια της ατμοσφαιρικής ρύπανσης και των αιωρούμενων σωματιδίων.

Είμαστε γείτονες. Κι εσείς το αναπνέετε κι εγώ το αναπνέω στον ίδιο δρόμο που μένουμε. Μην κλείνουμε τα μάτια στην πραγματικότητα. Ας γίνουν καλύτερα τα πράγματα -και κλείνω, κύριε Πρόεδρε-, με γενναιότητα, εντιμότητα και ειλικρίνεια. Το λάθος του flyover θα το κρίνει η ιστορία. Μην το πληρώσουμε όμως πενταπλάσιο σε επιπτώσεις και στη ζωή μας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Γιαννούλη για τη συνέπεια στον χρόνο.

Ορίστε, κύριε Υπουργέ, ο λόγος σε εσάς για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, δεν είμαι αφελής για να σας χαρίσω όσους αντιδρούν στο flyover. Δεν είπα αυτό…

**ΧΡΗΣΤΟΣ ΓΙΑΝΝΟΥΛΗΣ:** Έτσι είπατε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** …και θα σας παρακαλούσα για πολλοστή φορά να μη μεταφράζετε λάθος ή να μην παρερμηνεύετε αυτά τα οποία λέω.

**ΧΡΗΣΤΟΣ ΓΙΑΝΝΟΥΛΗΣ:** Τα Πρακτικά τα λένε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είπα ότι έτσι μεταφράζει ο ΣΥΡΙΖΑ τις αντιδράσεις. Τις μεταφράζει ως καθολική, ολική αντίδραση. Δεν σας χρεώνω ή σας πιστώνω -πάρτε το όπως θέλετε- τους ανθρώπους οι οποίοι βγήκαν και φώναζαν για το flyover και βεβαίως γνωρίζω πάρα πολύ καλά ποιοι από αυτούς είναι υποκινούμενοι και πόσο υποκινούμενοι είναι. Δεν σας κρύβω ότι εμένα με ενόχλησε πάρα πολύ το γεγονός ότι όταν ήρθαν να θέσουν τις θέσεις τους ως φορείς αυτό το οποίο μας είπαν είναι οι αντιθέσεις τους στο μοντέλο του ΣΔΙΤ και όχι τα συγκεκριμένα προβλήματα. Αυτό είναι το οποίο κατά την άποψή μου χαρακτηρίζει την καθοδήγηση την πολιτική, αν θέλετε πολλές φορές από την ίδια τη φύση των ανθρώπων και από την πολιτική τοποθέτηση την οποία έχουν, αλλά σε κάθε περίπτωση αυτό είναι χαρακτηριστικό των αντιδράσεων. Πάντως δεν πιστώνεται ή δεν χρεώνεται στον ΣΥΡΙΖΑ αυτό αποκλειστικά.

Τώρα επιτρέψτε μου να πω το εξής: Αν το flyover είναι λάθος ή δεν είναι λάθος θα το δείτε όταν θα τελειώσει το έργο. Πρέπει να ξεκαθαρίσουμε το εξής. Αυτή την κουβέντα την είχα σήμερα στην Αθήνα. Όπως ξέρουμε πολύ καλά τον ίδιο δρόμο όπου ζούμε ξέρουμε και την Αθήνα. Ξέρετε ότι η Αττική Οδός είναι μία οδός η οποία έφτασε στα όριά της σε πολλά σημεία σταδιακά. Αυτό επέτρεψε αυτή η ταλαιπωρία να μπει μέσα στη ζωή των Αθηναίων, τη συνήθισαν. Οι Θεσσαλονικείς θα ζούσαν το ίδιο πράγμα το πολύ σε δύο, τρία, τέσσερα χρόνια, με την άνοδο των μετακινήσεων και την άνοδο του αριθμού των αυτοκινήτων, την αύξηση που υπάρχει συνεχώς. Προέκυψε ξαφνικά, επειδή έγιναν οι εργασίες του flyover, όχι το flyover. Το flyover θα τους γλιτώσει από την ταλαιπωρία αυτή την οποία περνάνε οι Αθηναίοι και την οποία θα τη ζήσουν όταν θα έρθει η ανάγκη να γίνουν καινούργια έργα.

Να ξεκαθαρίσω όμως για το περιβαλλοντικό αποτύπωμα, γιατί σας είπα ότι θα απαντήσω και σε αυτό. Πρέπει να πούμε, λοιπόν, ότι η υποχρέωση του έργου να κάνει νέες φυτεύσεις, σε αντιστάθμισμα των δέντρων που κόβει, δίδει έκταση κατά 138% μεγαλύτερη. Θα γίνει μια αναδάσωση διακοσίων είκοσι πέντε στρεμμάτων στον δρυμό στον Δήμο Ωραιοκάστρου. Θα γίνει μια αναδάσωση εθελοντική τριάντα πέντε στρεμμάτων εντός του περιαστικού δάσους της Θεσσαλονίκης, ενώ θα γίνει και φυτοτεχνική αποκατάσταση των ελεύθερων επιφανειών του έργου, δηλαδή ουσιαστικά των πρανών, αυτών που σας είπα σήμερα ότι δεν είναι δασωμένα.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι συνταγματικό;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κοιτάξτε, μπορεί να υπάρχει μία γενική διαφωνία του κόμματός σας απέναντι στα έργα της πόλης. Υπάρχει γενικώς, είναι μια στάση την οποία κρατάτε. Για κάποιον λόγο έχετε την εντύπωση ότι θα αποδειχθείτε ως περιβαλλοντικά φιλικοί αν λέτε «όχι» σε όλα τα έργα. Αυτό δεν σημαίνει ότι εμείς λέμε «ναι» σε όλα τα έργα κατ’ ανάγκη. Έχουμε σταθμίσει τα έργα, ξέρουμε ποια έργα είναι χρήσιμα για την πόλη και αυτά είναι τα έργα που οι κυβερνήσεις του Μητσοτάκη έχουν δρομολογήσει για τη Θεσσαλονίκη. Οι Θεσσαλονικείς θα το διαπιστώσουν πολύ γρήγορα, πολλώ δε μάλλον τον Νοέμβριο, όταν το μετρό της Θεσσαλονίκης θα παραδοθεί σε λειτουργία στην πόλη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Συνεχίζουμε με την τρίτη με αριθμό 4424/19-4-2024 ερώτηση του κύκλου των αναφορών και ερωτήσεων του Βουλευτή Φθιώτιδος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της αυτοδιοίκησης».

Ορίστε, κύριε Σαρακιώτη, έχετε τον λόγο για δύο λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, οι εικόνες της απόλυτης καταστροφής που προκάλεσε τη 12η Δεκεμβρίου του 2021 η υπερχείλιση του ποταμού Σπερχειού στην περιοχή του Κόμματος της Φθιώτιδας όπου καταστράφηκαν σπίτια, επιχειρήσεις, αγροτοκτηνοτροφικές εκμεταλλεύσεις και κινδύνευσαν και ανθρώπινες ζωές έχουν χαραχθεί ανεξίτηλα στους κατοίκους της περιοχής, οι οποίοι συνεχίζουν μέχρι και σήμερα, μετά την πάροδο τριών ετών, να ζουν υπό το καθεστώς της ανασφάλειας και της αγωνίας εν όψει τυχόν επανεμφάνισης ενός αντίστοιχου ακραίου καιρικού φαινομένου.

Γνωρίζετε πολύ καλά ότι έχουν προχωρήσει σε σειρά διαδικασιών: Από την κατάθεση τακτικής αγωγής την 1η Ιουνίου του 2023 στο Πολυμελές Πρωτοδικείο Λαμίας, έχουν καταθέσει σειρά εγγράφων όπου ζητούν ενημέρωση από την ΕΥΔΕ για επιμέρους τεχνικά ζητήματα, καθώς και το σχέδιο εφαρμογής της εκδοθείσης την 7η Απριλίου του 2023 απόφασης του Μονομελούς Πρωτοδικείου Λαμίας. Έχουν αποστείλει σειρά εγγράφων προς το Υπουργείο, χωρίς καμμία ουσιαστική απάντηση από την πλευρά σας. Έχουν προχωρήσει σε καταγγελίες προς την Εισαγγελία Πρωτοδικών Λαμίας, τις οποίες έχουν διαβιβάσει στο Υπουργείο. Έχουν φτάσει ακόμη και μέχρι την Ευρωπαία εισαγγελέα. Από την πλευρά σας δεν έχουν λάβει μέχρι και σήμερα καμμία απάντηση, παρά τις συνεχείς οχλήσεις, διαμαρτυρίες και εκδηλώσεις που έχουν λάβει χώρα κατά κύριο λόγο στη Λαμία.

Υπάρχει αναγκαιότητα άμεσης παροχής απαντήσεων προς τους κατοίκους, πολλοί εκ των οποίων έχουν εγκαταλείψει τα τελευταία χρόνια την περιοχή, εξαιτίας του φόβου παρεμφερών, παρόμοιων καιρικών φαινομένων και έχουν μετεγκατασταθεί είτε στη Λαμία είτε σε άλλες περιοχές.

Και καθώς ο κίνδυνος επανεμφάνισης μιας παρόμοιας καταστροφής δεν μπορεί να αποφευχθεί, ζητούμε απαντήσεις για τα συγκεκριμένα προληπτικά αντιπλημμυρικά έργα προς την κατεύθυνση της θωράκισης και της αποφυγής καταστροφών αντίστοιχων του παρελθόντος στα οποία έχει προβεί η Κυβέρνηση στην περιοχή του Κόμματος της Φθιώτιδας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, το θέμα του χωριού Κόμματος δεν μου είναι άγνωστο. Είναι μια περιοχή την οποία έχω επισκεφθεί δύο τουλάχιστον φορές για να έχω προσωπική αντίληψη και έχω πραγματοποιήσει και σωρεία συσκέψεων και στο Κόμμα και στον Δήμο Λαμιέων και στο Υπουργείο, με τη συμμετοχή πάντοτε -εκτός των άλλων- του συμπατριώτη σας Βουλευτή Φθιώτιδας, του Υπουργού μας κ. Σταϊκούρα.

Πρέπει να σας πω ότι, πριν απαντήσουμε σε οτιδήποτε αφορά σε τεχνικές παρεμβάσεις για τη βελτίωση της κατάστασης στην κοιλάδα του Σπερχειού, και εν προκειμένω στην περιοχή του Κόμματος, αλλά και στα κατάντη της Εθνικής Οδού τμήματα, πρέπει να καταλήξουμε στην αιτία του φαινομένου. Δεν είναι απλό.

Γράφετε στην ερώτησή σας -και έχει αξία να το δούμε- ότι το Κόμμα ως πλημμυρικό φαινόμενο ενεφανίσθη δεκαπέντε μήνες μετά τον «Ιανό» και θα σας θυμίσω ότι στον «Ιανό» δεν είχαμε πλημμυρικά φαινόμενα στο Κόμμα -που είχαμε πάρα πολύ μεγάλους όγκους νερού στην περιοχή, ουσιαστικά στα βουνά του Δομοκού, άρα και στα νερά που κατέβαζε ο Ξηριάς προς την τάφρο της Λαμίας-, όπως επίσης δεν είχαμε καθόλου πλημμυρικά φαινόμενα την περίοδο του «Ντάνιελ», που μιλάμε για πολλαπλάσιες ποσότητες νερού. Γιατί; Διότι αυτό το οποίο προκύπτει είναι ότι η πλημμύρα αυτή οφείλεται κυρίως στο γεγονός ότι στην περιοχή Αμούρι, ένα χωριό που ξέρετε ότι βρίσκεται, αν δεν κάνω λάθος, δυτικότερα του Κόμματος, υπήρξε μια θραύση των αναχωμάτων του Σπερχειού και φυσικά αυτό το νερό κινήθηκε προς το Κόμμα.

Αυτό δεν σημαίνει ότι εμείς αποκλείουμε το γεγονός ότι κάποια από τα έργα του Ε65 αλλά και του σιδηροδρόμου -διότι πρέπει να θυμάστε ότι προηγήθηκε σιδηροδρομική γραμμή παράλληλα προς τον Ε65 σε εκείνο το σημείο, η νέα σιδηροδρομική γραμμή- δεν μπορούμε να αποκλείσουμε ότι και αυτά τα έργα μπορεί εν ενί μέτρω να έχουν συμβάλει στα πλημμυρικά φαινόμενα του Κόμματος.

Αυτή τη στιγμή είμαστε σε μία αξιολόγηση του φαινομένου. Εκείνο το οποίο έχουμε καταγράψει είναι ότι πάντοτε το Κόμμα συγκέντρωνε κάποιες ποσότητες υδάτων, όχι αυτές των πλημμυρικών φαινομένων του 2021, αλλά σε κάθε περίπτωση πάντοτε υπήρχαν εκεί πλημμυρικά φαινόμενα και σίγουρα υπάρχει ένα πρόβλημα το οποίο δεν μεταφέρεται μόνο εκεί, μεταφέρεται και στα κατάντη της ΠΑΘΕ τμήματα και αυτό το οποίο συζητάμε είναι η εκτέλεση έργων τα οποία θα αποκλείσουν παρόμοια πλημμυρικά φαινόμενα στο μέλλον.

Είμαστε στη φάση που μελετάμε αυτά τα έργα, έχουν ήδη προγραμματιστεί έργα τα οποία γίνονται βάσει της σύμβασης παραχώρησης του Ε65, τα οποία θα λειτουργήσουν ανακουφιστικά προς αυτό το φαινόμενο. Σε κάθε περίπτωση όμως δεν είναι η τελική κατάληξη των αποφάσεών μας ένα προϊόν μιας επιπόλαιης αξιολόγησης ή μιας επικοινωνιακής προς τους κατοίκους του Κόμματος αντίληψης, αλλά το αποτέλεσμα μιας βαθιάς μελέτης του φαινομένου και των λόγων που το προκάλεσαν.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Σαρακιώτη, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΣΑΡΑΚΙΩΤΗΣ:** Θα ξεκινήσω από το τελευταίο. Είπατε ότι δεν θα κάνετε μια επιπόλαιη αξιολόγηση, ότι συζητάτε, μελετάτε, κ.λπ.. Τρία χρόνια έχουν περάσει, κύριε Υπουργέ. Πόσο επιπόλαιο μπορεί να είναι κάτι το οποίο θα υλοποιηθεί μετά από τρία χρόνια; Ακόμα μελετάτε, συζητάτε; Ελάχιστα χιλιόμετρα έξω από τη Λαμία, βάρκες πήγαν για να σώσουν τους κατοίκους στο Κόμμα και εσείς τρία χρόνια μετά συζητάτε ακόμα και δεν θα είναι επιπόλαιες οι κινήσεις; Στα πόσα χρόνια θα υλοποιήσετε μια δράση;

Νομίζω ότι η ερώτησή μου ήταν πολύ σαφής. Ποια είναι συγκεκριμένα τα προληπτικά αντιπλημμυρικά έργα προς την κατεύθυνση θωράκισης και αποφυγής καταστροφών; Και δεν απαντήσατε τίποτα. Κανένα έργο δεν έχετε αναφέρει. Ακόμη αξιολογείτε, συζητάτε. Επειδή αναφέρατε ότι πάντοτε το Κόμμα είχε τέτοια φαινόμενα, μαρτυρίες υπερηλίκων κατοίκων αναφέρουν ότι ποτέ στο παρελθόν δεν είχαν δει τέτοια φαινόμενα και δεν είχαν βιώσει τέτοιες καταστάσεις στο Κόμμα.

Επίσης και ο Αντιπεριφερειάρχης της Στερεάς Ελλάδας, σε πρόσφατη -5-3-2024- ειδική συνεδρίαση του Περιφερειακού Συμβουλίου τι αναφέρει; Έκανε λόγο για δυσμενείς συνθήκες που δημιουργούν τα έργα και οι παρεμβάσεις στον Ε65 «ΕΡΓΟΣΕ» -βλέπετε πλημμύρα Δεκέμβρης του 2021-, ενώ είπε το εξής: «Τέτοιου είδους και μεγέθους πλημμυρικά φαινόμενα, που έπληξαν τον οικισμό του Κόμματος, παρουσιάστηκαν μόνο μετά τα έργα και τις παρεμβάσεις του Ε65». Δηλαδή, ο ίδιος ο Αντιπεριφερειάρχης διαψεύδει πλήρως τα όσα αναφέρατε.

Εκτός αυτού οι υπηρεσίες της Περιφέρειας επέβαλαν πριν από έναν χρόνο πράξη βεβαίωσης παράβασης της Διεύθυνσης Περιβάλλοντος και Χωρικού Σχεδιασμού της Περιφέρειας και πρότειναν την επιβολή προστίμου το οποίο -ω του θαύματος- σχετιζόταν με τη μη εξασφάλιση αντιπλημμυρικής προστασίας, θωράκισης των παρακείμενων περιοχών και τη μη εξασφάλιση της απρόσκοπτης ροής των επιφανειακών υδάτων. Ω του θαύματος, το πρόστιμο αυτό το κατήργησε, το διέγραψε, δεν το υλοποίησε, δεν το εφάρμοσε ποτέ το Υπουργείο Ενέργειας και Περιβάλλοντος.

Επίσης, θα αναφερθώ σε προτάσεις των κατοίκων -τους οποίους θα συναντήσετε και την Πέμπτη- και θα επικαλεστώ έγγραφό τους. Αναφέρουν και το τι έχετε κάνει μέχρι σήμερα. Μετά από έντονες διαμαρτυρίες και κινητοποιήσεις των πλημμυροπαθών, οι ίδιοι οι μελετητές πρότειναν ως λύση τη διάνοιξη τριών πολύ μικρών, για το μέγεθος του προβλήματος, τεχνικών και οι υπηρεσίες του Υπουργείου έσπευσαν να την εγκρίνουν ως μονοσήμαντη. Η διάνοιξη αυτών των τριών τρυπών είναι, ίσως, η χειρότερη από τις κατασκευαστικές επιλογές που έγιναν στην περιοχή και αυτό γιατί σπαταλήθηκαν χρήματα για έργο μηδαμινής αποτελεσματικότητας.

Άρα έχουν περάσει τρία χρόνια, ό, τι παρεμβάσεις έχετε κάνει κρίνονται από τους κατοίκους, οι οποίοι έχουν ασχοληθεί με το συγκεκριμένο θέμα, ως μηδενικής αποτελεσματικότητας. Άρα πείτε μας, για να γνωρίζουν οι άνθρωποι, αν θα πρέπει να μετεγκατασταθούν όλοι ή αν κάποιος θα πρέπει να παραμείνει στον τόπο που γεννήθηκε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για τη συνέπεια στον χρόνο.

Κύριε Υπουργέ, ο λόγος σε εσάς για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς η αντίδραση της Περιφέρειας Στερεάς Ελλάδας και συγκεκριμένα της Περιφερειακής Ενότητας Φθιώτιδας στο φαινόμενο είναι αυτή την οποία αναφέρετε και είναι η επιβολή προστίμου, δεν αφορά σε εταιρεία, όπως αφήνετε να υπονοηθεί στην ερώτησή σας. Αφορά σε υπηρεσία του Υπουργείου. Δηλαδή ήρθε το δημόσιο και επέβαλε σε μια άλλη υπηρεσία του δημοσίου πρόστιμο.

Εκρίθη ότι δεν ήταν αιτιολογημένο και δεν ήταν διότι, σας ξαναλέω, δεν πλημμύρισε η περιοχή επειδή έσπασε κάτι ή αποτέλεσε φράγμα στο νερό που κατέβαινε κάποιο από τα ρέματα της περιοχής ο Ε65 ή το έργο του σιδηροδρόμου. Αυτό το οποίο έγινε είναι ότι έσπασε ο Σπερχειός και έσπασε πολύ υψηλότερα, στο Αμούρι, εννοώντας υψομετρικά, αλλά και βέβαια σε απόσταση -σας είπα προηγουμένως- δυτικότερα του Κόμματος. Και τα νερά αυτά κατέληξαν εκεί.

Υπάρχει μια άποψη των κατοίκων του Κόμματος. Οι κάτοικοι του Κόμματος λένε ότι «ξέρεις αυτό το οποίο δημιούργησε το πλημμυρικό φαινόμενο είναι ότι υπάρχει ένας κλάδος αυτής της οδού, ο οποίος αυτή τη στιγμή είναι τυφλός», τον ξέρετε, «και ο οποίος βγαίνει γιατί αποτελεί πρόβλεψη για τη σύνδεση με τον δρόμο προς Μπράλο». Ξέρετε, υπάρχει η χάραξη ενός καινούργιου δρόμου, η οποία υποτίθεται ότι θα ακολουθήσει αυτή εδώ τη διάταξη του κλάδου. Αυτό είναι μια άποψη που την ακούμε και την ακούμε πολύ σοβαρά και τη συζητάμε μαζί τους και μένει να τεκμηριωθεί εάν θα χρειαστεί εκεί παρέμβαση.

Το ότι είναι άχρηστα τα αντιπλημμυρικά κ.λπ. δεν επιβεβαιώνεται σε καμμία περίπτωση, για τον πολύ απλό λόγο ότι δεν ξαναπλημμύρισε το Κόμμα. Το Κόμμα μία φορά πλημμύρισε, όταν έσπασε ο Σπερχειός -ο Σπερχειός έχει εγγενείς αδυναμίες- ή για το γεγονός ότι η κοίτη του σε εκείνο το σημείο στενεύει. Κατά συνέπεια σε κάθε περίπτωση η παροχετευτικότητά του είναι η μισή από αυτή την οποία απαιτεί η συνήθης βροχόπτωση, η έντονη βροχόπτωση. Το ξέρουμε αυτό για τον Σπερχειό. Αυτά είναι έργα τα οποία πρέπει να γίνουν.

Τώρα πάμε στο ποιος θα κάνει αυτά τα έργα. Μπορούμε να μπούμε σε μία διελκυστίνδα με την Περιφέρεια, διότι προφανώς τα έργα τα αντιπλημμυρικά είναι έργα τα οποία δεν αποτελούν αρμοδιότητα του Υπουργείου Υποδομών και Μεταφορών, αποτελούν αρμοδιότητα της Περιφέρειας. Το Υπουργείο Υποδομών και Μεταφορών κάνει αυτή τη στιγμή βελτιωτικά έργα στην τάφρο της Λαμίας. Έχει κάνει τάφρο, η οποία είναι παράλληλη με τον Ε65 και είναι αυτή που οδηγεί τα νερά προς τα κατάντη τμήματα.

Θα κάνει μια λεκάνη ανακούφισης στο ρέμα του Ξυδιά. Είναι μέσα στα έργα που θα κάνει ο Ε65. Πιθανότατα δεν αρκούν. Γι’ αυτό κάνουμε τη συζήτηση με τους κατοίκους του Κόμματος. Γι’ αυτό κάνουμε μια συζήτηση πώς θα λύσουμε το συγκεκριμένο πλημμυρικό φαινόμενο, καθώς αυτή τη στιγμή είναι πάρα πολύ δύσκολο να διαχειριστούμε στο σύνολό της τη λεκάνη απορροής του Σπερχειού.

Εκείνο το οποίο πρέπει να ξεκαθαρίσουμε είναι ότι δεν θα επιτρέψουμε σε καμμία περίπτωση -και με τα βραχυπρόθεσμα μέτρα που θα πάρουμε- την επανάληψη ενός φαινομένου όπως αυτό που είδαμε στο Κόμμα, υπό την αίρεση ότι οι αρμόδιες αρχές, εν προκειμένω η Περιφέρεια, θα μπορέσουν να προστατεύσουν τον Σπερχειό από τυχόν θραύση των αναχωμάτων στο μέλλον από έργα τα οποία εκ των πραγμάτων δεν αποτελούν αρμοδιότητα του Υπουργείου Υποδομών και Μεταφορών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Στις επόμενες δύο επίκαιρες ερωτήσεις θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Υπενθυμίζω, όπως το έκανα σε όλες τις εναλλαγές Υπουργών, ότι ο χρόνος ομιλίας των Βουλευτών συναδέλφων είναι δύο και τρία λεπτά και των Υπουργών τρία και τρία λεπτά. Παράκληση θερμή για την τήρηση των χρόνων, γιατί έχουμε ξεφύγει σήμερα αρκετά από τον χρόνο.

Θα συζητηθεί, τώρα, η τέταρτη με αριθμό 1192/27-6-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Εθνικής Άμυναςμε θέμα: «Προβλήματα λειτουργίας Κέντρου Εκπαίδευσης Τεχνικού (Κ.Ε.ΤΧ.) στην Πάτρα».

Ορίστε, κύριε Τσιρώνη έχετε τον λόγο για δύο λεπτά.

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ, κύριε Πρόεδρε.

Κύριε Υπουργέ, το Κέντρο Εκπαίδευσης Τεχνικού στην Πάτρα αποτελεί τη βασική μονάδα τεχνικής εκπαίδευσης του ΓΕΣ και δίκαια αποκαλείται η καρδιά του τεχνικού σώματος.

Είναι η μοναδική μονάδα τέτοιου είδους εκπαίδευσης στο ΓΕΣ. Παρέχει σήμερα τεχνική εκπαίδευση στα σχολεία εκπαίδευσής του για όλες τις τεχνικές ειδικότητες αξιωματικών, υπαξιωματικών, ΕΠΟΠ και οπλιτών.

Επιπλέον διαθέτει στον χώρο του Σχολή Υποψηφίων Εφέδρων Αξιωματικών, καθώς και Σχολή Εκπαίδευσης Στελεχών του Τεχνικού.

Ακόμα διαθέτει στις εγκαταστάσεις του κέντρο επαγγελματικής κατάρτισης που παρέχει πτυχία ειδίκευσης πιστοποιημένα από τον ΕΟΠΠΕΠ.

Τέλος στα σχολεία εκπαίδευσης, εκπαιδεύεται προσωπικό της Ελληνικής Αστυνομίας, του Λιμενικού, της Αεροπορίας και του Πολεμικού Ναυτικού στη συντήρηση οπλισμού. Η προσφορά του κέντρου στην τοπική οικονομία είναι σημαντικότερη αφού περισσότερες από εκατόν πενήντα οικογένειες μονίμου στρατιωτικού και πολιτικού προσωπικού, διαθέτουν τους μισθούς τους στην πόλη της Πάτρας.

Τα κυριότερα προβλήματα λειτουργίας του είναι τα εξής:

Πρώτον η κάλυψη κενών οργανικών θέσεων πολιτικού προσωπικού, κυρίως στον χώρο των εκπαιδευτών τεχνικών ειδικοτήτων, όπου από τους τριάντα τρεις συνολικά υπηρετούντες εκπαιδευτές τεχνικών ειδικοτήτων, έχουν απομείνει μόλις επτά και θα φύγουν τρεις το επόμενο έτος.

Δεύτερον, η αύξηση της χρηματοδότησης της μονάδας, βάσει εκθέσεων απαιτούμενης δαπάνης που έχουν ήδη υποβληθεί στην ιεραρχία με ιδιαίτερη έμφαση στα σχολεία εκπαίδευσης, που από το 1957 δεν έχουν γίνει εργασίες βελτιώσεων, ώστε να ανταποκρίνονται στις σύγχρονες προβλέψεις και ανάγκες.

Τρίτον, η άμεση υλοποίηση εργασιών απομάκρυνσης αμιάντου και προϊόντων του από τα κτήρια και τις εγκαταστάσεις στο στρατόπεδο του ΚΕΤΧ είχε ξεκινήσει και η διαδικασία ποτέ δεν ολοκληρώθηκε πλήρως μέχρι σήμερα.

Τέταρτον, η άμεση υλοποίηση προηγούμενων υποσχέσεων της πολιτικής ηγεσίας -ακόμη και από εδώ, από το Βήμα της Βουλής- για την αναβάθμιση του ΚΕΤΧ σε Διακλαδικό Κέντρο Τεχνικής Εκπαίδευσης των Ενόπλων Δυνάμεων, ΓΕΣ, ΓΕΝ και ΓΕΑ και των Σωμάτων Ασφαλείας, Αστυνομίας, Λιμενικού και Πυροσβεστικής.

Ερωτάσθε σε ποιες ενέργειες προτίθεσθε να προβείτε στην κατεύθυνση επίλυσης των ως άνω προβλημάτων του Κέντρου Εκπαίδευσης Τεχνικού στην Πάτρα, του οποίου ο ρόλος για την εύρυθμη λειτουργία του υλικού του Στρατού Ξηράς είναι σημαντικότατος και αναγνωρισμένος από όλους, αλλά και από έγγραφα του Υπουργείου;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Τσιρώνη για τη συνέπεια στον χρόνο.

Ορίστε, κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, δεν θα διαφωνήσω σε καμμία από τις διαπιστώσεις σας σχετικά με τη σπουδαιότητα, κατ’ αρχάς, της αποστολής αλλά και τον ρόλο τον οποίο επιτελεί το Κέντρο Εκπαίδευσης Τεχνικού στην Πάτρα. Πρόκειται για ένα κέντρο εκπαίδευσης, όπως αναφέρατε και στην ερώτησή σας, το οποίο για πάνω από εβδομήντα χρόνια έχει έναν ιδιαίτερα κρίσιμο ρόλο συνολικά για τις Ένοπλες Δυνάμεις, αλλά και για την ευρύτερη περιοχή της Αχαΐας και ειδικότερα και της Πάτρας, βεβαίως με άρρηκτους δεσμούς και με συνεχή συμμετοχή -θα προσέθετα- και στην κοινωνική ζωή της πόλης.

Επίσης, δεν θα διαφωνήσω με τη διαπίστωσή σας ότι υπάρχουν ζητήματα -διαχρονικά, δυστυχώς- και τρέχουσες δυσλειτουργίες, τις οποίες θα πρέπει να τις αντιμετωπίσουμε, ακριβώς δεδομένης και της σημασίας που έχει το συγκεκριμένο κέντρο για τον Στρατό Ξηράς, αλλά θα έλεγα συνολικά και για τις Ένοπλες Δυνάμεις της πατρίδας μας.

Συνεπώς θα επιχειρήσω να απαντήσω στα ζητήματα, τα οποία θέσατε και να σας πω για τις προοπτικές επίλυσής τους.

Θα ξεκινήσω με το ζήτημα της στελέχωσης σε πολιτικό προσωπικό εκπαιδευτών τεχνικών ειδικοτήτων. Πριν από δύο χρόνια -συγκεκριμένα, το 2022- είχε γίνει μια προσπάθεια μέσω κινητικότητας να μπορεί να στελεχωθεί το συγκεκριμένο κέντρο. Όμως, δεν υπήρξε ενδιαφέρον από άλλους τομείς του δημοσίου και δυστυχώς, κατέστη άγονη αυτή η διαδικασία. Για αυτόν τον λόγο και προχωρήσαμε μέσω της διαδικασίας του ΑΣΕΠ, στο πλαίσιο πάντα του προγραμματισμού που κάνει συνολικά η Κυβέρνηση και με την κατανομή συγκεκριμένων θέσεων -θα έλεγα ειδικά για το Υπουργείο Εθνικής Άμυνας ότι για το πολιτικό προσωπικό είναι και πιο περιορισμένες οι θέσεις, καθώς δίδεται, όπως πολύ καλά γνωρίζετε και ορθώς, θα έλεγα, βαρύτητα σε ειδικότητες που είναι πρώτης γραμμής, όπως για παράδειγμα, οι ΕΠΟΠ, που και αυτοί λογίζονται στις προσλήψεις.

Όμως, στην παρούσα χρονική περίοδο να σας πω ότι βρίσκεται σε επεξεργασία η προκήρυξη από τον ΑΣΕΠ, που αφορά τέσσερις εκπαιδευτές και θεωρώ ότι το αμέσως επόμενο διάστημα, μόλις έχουμε και τα αποτελέσματα, θα καλύψουμε κάποιες από τις κενές θέσεις οι οποίες υπάρχουν αυτή τη στιγμή. Προφανώς και αυτές οι τέσσερις θέσεις δεν καλύπτουν πλήρως τα κενά στα οποία αναφερθήκατε και εσείς. Θα έλεγα, όμως, ότι είναι ένα πρώτο καλό βήμα, ύστερα από μια δεκαετή κρίση, όπου δυστυχώς είδαμε πάρα πολλούς από τους πολύ καλούς υπαλλήλους του πολιτικού προσωπικού που είχαμε στο Υπουργείο Εθνικής Άμυνας να βγαίνουν στη σύνταξη.

Όσον αφορά τώρα στο σημαντικό ζήτημα της απομάκρυνσης του αμιάντου, έχει ήδη εκπονηθεί μία μελέτη -να σας ενημερώσω- με προϋπολογισμό 1.376.000. Και μάλιστα, προσεχώς, πολύ σύντομα θα αποψιλωθούν οι αμιαντοσκεπές σε όλα τα τμήματα των εγκαταστάσεων του Στρατοπέδου «Μουζάκη», στο οποίο εδρεύει το ΚΕΤΧ. Και αυτό, μάλιστα, ενημερωτικά, θα συνεχιστεί να γίνεται και σε όλες τις μονάδες μας, δηλαδή σε όλη την επικράτεια που έχουμε εντοπίσει να υπάρχουν περιπτώσεις αμιάντου. Ήδη εκπονούνται οι αντίστοιχες μελέτες, προκειμένου αυτό το πολύ, θα έλεγα, βλαβερό υλικό να αφαιρεθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Επίσης, στο πλαίσιο της προσπάθειάς μας για μια συνεχή βελτίωση των εγκαταστάσεων, αλλά κυρίως και της περιβαλλοντικής και ενεργειακής διαχείρισης που κάνει το Υπουργείο, έχουμε εντάξει στο ΕΣΠΑ 2021-2027 δυτικής Ελλάδας την ενεργειακή αναβάθμιση κτηρίων του ΚΕΤΧ, συνολικής αξίας 989.000 το ένα πρόγραμμα και 617.000 το δεύτερο.

Και βεβαίως, αντιλαμβάνεστε ότι όλο αυτό το πλέγμα δράσεων, δηλαδή και το θέμα της στελέχωσης, αλλά και το κτηριακό, που αναφερθήκατε και στην ερώτησή σας, νομίζω ότι είναι μια απτή απόδειξη ότι, ως πολιτική ηγεσία του Υπουργείου Εθνικής Άμυνας, λαμβάνουμε πολύ σοβαρά υπ’ όψιν όλες αυτές τις δυσλειτουργίες και πράττουμε στο πλαίσιο των συγκεκριμένων δυνατοτήτων που έχουμε, προκειμένου να επιλύσουμε αυτά τα προβλήματα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Ορίστε, κύριε Τσιρώνη, έχετε τον λόγο για τρία λεπτά για τη δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ, κατ’ αρχάς, που αναγνωρίζετε τον σημαντικό ρόλο που παίζει στην τοπική κοινωνία, αλλά και γενικότερα, στο Γενικό Επιτελείο Στρατού.

Να σας πω ότι, ως προς το πρώτο θέμα που αναφερθήκατε για τους τέσσερις εκπαιδευτές, σας είπα ότι κανονικά είναι τριάντα τρεις. Έχουν μείνει επτά και προσεχώς, μέσα σε έναν με ενάμιση χρόνο, θα φύγουν τρεις. Άρα καταλαβαίνετε ότι από τους τριάντα τρεις στους «τέσσερις συν τέσσερις, δηλαδή οκτώ» απέχει πολύ από την πλήρη επάνδρωση ούτε καν τη στοιχειώδη επάνδρωση, για να μπορέσουν να λειτουργήσουν τα σχολεία εκπαίδευσης.

Και καταλαβαίνετε ότι η μη κάλυψη κενών οργανικών θέσεων πολιτικού προσωπικού θα έχει σίγουρα δυσμενή αποτελέσματα, την απώλεια της υπάρχουσας πολύτιμης τεχνικής εμπειρίας και τεχνογνωσίας, τη δυσχέρεια υλοποίησης των προβλεπόμενων προγραμμάτων τεχνικής εκπαίδευσης και την αδυναμία καλλιέργειας τεχνικής συνείδησης στους εκπαιδευόμενους, που είναι ένα από τα βασικότερα και απαραίτητα συστατικά για τη δημιουργία επαρκώς εκπαιδευμένων τεχνιτών για τη συντήρηση των οπλικών μας συστημάτων.

Ως προς το δεύτερο θέμα, αναγνωρίζω το ότι είπατε ότι έχετε καθυστερήσει. Καταλαβαίνετε ότι η καθυστέρηση είναι εις βάρος της υγείας τού προσωπικού και των οπλιτών στο κέντρο. Ο αμίαντος δεν είναι χθεσινό ούτε χρειάζονται μελέτες για να δείξουν το πόσο βλαβερός είναι για την υγεία. Είναι γνωστό τις τελευταίες δύο δεκαετίες το πόσο βλαβερός είναι για την υγεία όσων έρχονται σε συχνή επαφή και εκεί έρχονται συνέχεια σε συχνή επαφή.

Να σας πω, κύριε Υπουργέ, ότι σε ερώτησή μου στις 19 Φεβρουαρίου του 2024 τόσο προς το Υπουργείο σας όσο και προς το Υπουργείο Εθνικής Οικονομίας, έθετα τα κεφαλαιώδους σημασίας ζητήματα λειτουργίας της τελευταίας βαριάς βιομηχανίας του Νομού Αχαΐας, του εργοστασίου της Ελληνικής Βιομηχανίας Όπλων στο Αίγιο, της ΕΒΟ και ανέμενα τις σχετικές απαντήσεις.

Ο μεν Υπουργός Εθνικής Οικονομίας μου απάντησε ότι υπεύθυνο είναι το Υπουργείο Άμυνας. Το Υπουργείο Άμυνας, χωρίς να απαντάει καθόλου στις ερωτήσεις μου, απλώς ανέφερε στο τέλος ότι κατά τα λοιπά, αρμόδιο να σας απαντήσει είναι το συνερωτώμενο Υπουργείο Εθνικής Οικονομίας και Οικονομικών. Από τον Άννα στον Καϊάφα, δηλαδή! Και δεν ξέρω πραγματικά ποιος κοροϊδεύει ποιον.

Αποτέλεσμα του εμπαιγμού μετά την ΕΒΟ στο Αίγιο: Φαίνεται ότι το Υπουργείο -διαψεύστε το, θα χαρώ ιδιαιτέρως- Εθνικής Άμυνας προγραμματίζει και το κλείσιμο του στρατοπέδου του ΚΕΤΧ, με ποια ακριβώς τεχνική; Είναι εμφανές ότι με την τεχνική της υποστελέχωσης και της υποχρηματοδότησης, όπως στην υγεία και στην παιδεία, δεν διστάζει να βάλει χέρι η Κυβέρνηση και στην άμυνα της χώρας, προκειμένου να ικανοποιήσει τις απαιτήσεις των αγαπημένων της ιδιωτικών συμφερόντων.

Ταυτόχρονα, αποδεικνύει την πλήρη αδιαφορία της για μια ακόμη φορά για τον Νομό Αχαΐας και τη δυτική Ελλάδα, αφού στην κυβερνητική ατζέντα μάλλον προηγείται η ικανοποίηση άλλων περιοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το να παρουσιάζετε, από τη μία, ως πατριωτισμό το ράλι εξοπλιστικών προγραμμάτων που σας επιβάλλουν και από την άλλη, να καταστρέφετε υποδομές σαν αυτή του ΚΕΤΧ και της ΕΒΟ αποδεικνύει, δυστυχώς, περίτρανα το είδος, αλλά και τα κίνητρα αυτού που λέτε εσείς πατριωτισμό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, στην πρωτολογία μου σας είπα ότι, προφανώς, δεν αρκεί να κάνουμε μόνο το πρώτο βήμα για τις τέσσερις θέσεις και θα υπάρχουν και άλλα βήματα στη συνέχεια.

Με λυπεί, όμως, το γεγονός ότι μάλλον δεν ακούσατε την πρωτολογία μου. Και δεν την ακούσατε, γιατί σας ανέφερα συγκεκριμένα ποσά τα οποία είναι και για την ενεργειακή αναβάθμιση των κτηρίων, συνολικής αξίας περίπου 1,5 εκατομμυρίου ευρώ και τη μελέτη για την απομάκρυνση αμιάντου. Η μελέτη απομάκρυνσης αμιάντου δεν έγινε για να δούμε αν θα πρέπει να απομακρυνθεί ο αμίαντος, αλλά το πώς θα πρέπει να απομακρυνθεί από τα κτήρια και το πώς θα πρέπει να κατασκευαστούν. Και αυτά είναι απτές αποδείξεις ότι το Υπουργείο δίνει ξεκάθαρο και σημαντικό ρόλο στο συγκεκριμένο κέντρο, γιατί πραγματικά το θεωρεί σημαντικό.

Επομένως, νομίζω ότι παρέλκει να απαντήσω κατά πόσο θα κλείσει ή δεν θα κλείσει το συγκεκριμένο κέντρο. Αλλιώς, δεν θα ρίχναμε όλα αυτά τα χρήματα αναβάθμισης των κτηρίων. Είναι κτήρια, τα οποία επί εβδομήντα χρόνια στέκουν εκεί πέρα και καμμία, δυστυχώς, κυβέρνηση διαχρονικά δεν ασχολήθηκε μαζί τους.

Εγώ θα μπορούσα να αναφερθώ και σε πάρα πολλά ζητήματα, τα οποία έχει η περιοχή και για τα οποία, ήδη, λαμβάνουμε μέριμνα. Για παράδειγμα, δεν υπάρχει βρεφονηπιακός σταθμός για τα στελέχη της περιοχής. Δεν υπάρχει, για παράδειγμα, στρατιωτικό φαρμακείο. Σας λέω παραδείγματα, γιατί πριν από έναν μήνα προσωπικά, έδωσα εντολή προς τα επιτελεία να κινηθούν προς αυτή την κατεύθυνση, ακριβώς για να ενισχυθεί η μέριμνα προσωπικού προς τα στελέχη των Ενόπλων Δυνάμεων, τους άνδρες και τις γυναίκες, οι οποίοι πραγματικά δίνουν τη ζωή τους καθημερινά για να μπορούν να υπερασπίζονται την ακεραιότητα της πατρίδας μας.

Συνεπώς όλες αυτές οι δράσεις συν αυτές που σας παρέθεσα στην πρωτολογία μου νομίζω ότι αποτελούν το καλύτερο παράδειγμα, αν θέλετε, την απτή απόδειξη ότι δίνουμε πολύ σημαντική βαρύτητα σε αυτό το κέντρο.

Να σας ενημερώσω, επίσης, κύριε συνάδελφε, γιατί κάνατε αναφορά στην ερώτησή σας ότι δεν τηρούνται οι υποσχέσεις σχετικά με την υλοποίηση προγραμμάτων τεχνικής εκπαίδευσης προσωπικού και άλλων κλάδων των Ενόπλων Δυνάμεων, ότι ήδη το ΚΕΤΧ λειτουργεί ως διακλαδικό κέντρο τεχνικής εκπαίδευσης των Ενόπλων Δυνάμεων και, μάλιστα, ως κέντρο και για τους τρεις κλάδους των Ενόπλων Δυνάμεων -και για το ΓΕΣ και για το ΓΕΑ και για το ΓΕΝ- όπως επίσης και για το Λιμενικό και για την Πυροσβεστική και για την Αστυνομία. Συνεπώς θα έλεγα να το τσεκάρετε και εσείς ο ίδιος, αν θέλετε, αλλά ήδη λειτουργεί προς αυτή την κατεύθυνση.

Μάλιστα, να σας αναφέρω ότι έχει ήδη υπογραφεί και μνημόνιο συνεργασίας μεταξύ του ΚΕΤΧ και με το δημόσιο ΙΕΚ της δυτικής Αχαΐας και ο απώτερος στόχος είναι η αναβάθμιση του εκπαιδευτικού έργου στις θεματικές της μηχανολογίας, της μηχανουργικής τεχνολογίας, της ηλεκτρολογίας-ηλεκτρονικής και του τομέα ενέργειας και συστημάτων αυτόματου ελέγχου. Σας τα αναφέρω για να δείξω τη σημασία που έχει για το Υπουργείο Εθνικής Άμυνας το ΚΕΤΧ και, μάλιστα, ως κέντρο διά βίου μάθησης.

Μάλιστα, επειδή και ο κύριος Υπουργός, ο κ. Δένδιας, αλλά και εγώ προσωπικά έχουμε αναφερθεί στο ότι μία από τις επόμενες νομοθετικές μας πρωτοβουλίες θα είναι και η αναβάθμιση της θητείας των νεαρών της Ελλάδας, οι οποίοι υπηρετούν τη θητεία τους και την υπηρεσία προς την πατρίδα, να μπορέσουμε να το χρησιμοποιήσουμε ως θητεία-ευκαιρία για να μπορούν τελειώνοντας και τη θητεία τους να παίρνουν και ένα πιστοποιητικό πάνω σε συγκεκριμένες ειδικότητες και δεξιότητες, οι οποίες θα τους είναι ιδιαίτερα χρήσιμες είτε για τον δημόσιο τομέα είτε τον ιδιωτικό. Στο πλαίσιο αυτού του σχεδιασμού μας το ΚΕΤΧ θα είναι μέσα στον κεντρικό πυρήνα, έτσι ώστε να μπορεί να παρέχει αυτά τα πιστοποιητικά.

Συνεπώς -για να ολοκληρώσω- και ενέργειες έχουν γίνει για τα κτηριακά –σας τις ανέφερα προηγουμένως με απόλυτη λεπτομέρεια- και θα δώσουμε και μια νέα θεσμική διάσταση όσον αφορά το τι θα παρέχεται ως γνώση και για τους νέους στρατευμένους. Αναγνωρίζω το θέμα της υποστελέχωσης και πιστέψτε με ότι σίγουρα είναι και αυτό μέσα στις βασικές μας προτεραιότητες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θα συνεχίσουμε με την όγδοη με αριθμό 1196/28-6-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Εθνικής Άμυνας με θέμα: «Χρησιμοποίηση Μη Επανδρωμένων Αεροσκαφών (MEA) των ΗΠΑ που Σταθμεύουν στην Λάρισα για την Υποστήριξη επίθεσης με Πυραύλους ATACMS στην Κριμαία».

Ορίστε, κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, την Κυριακή 23 Ιουνίου του 2024 πραγματοποιήθηκε επίθεση με πυραύλους ATACMS στη Σεβαστούπολη της Κριμαίας από την οποία σκοτώθηκαν τουλάχιστον τέσσερα άτομα μεταξύ των οποίων και δύο παιδιά και τραυματίστηκαν εκατόν πενήντα ένας. Η Μόσχα κατηγόρησε ευθέως τις ΗΠΑ για την επίθεση, την οποία χαρακτήρισε απολύτως βάρβαρη αφού έπληξε αμάχους με βόμβες διασποράς.

Αμερικανική πηγή έκανε λόγο για υποστήριξη της συγκεκριμένης επίθεσης από μη επανδρωμένα αναγνωριστικά drones της πολεμικής αεροπορίας των ΗΠΑ που εδρεύουν στη Λάρισα. Συγκεκριμένα αναφέρεται ότι Global Hawk συμμετείχαν στην αποστολή για τον συντονισμό της επίθεσης και την παροχή στοιχείων στόχου. Για τα υπ’ όψιν μη επανδρωμένα αεροσκάφη υπήρχαν ήδη παλαιότερα δημοσιεύματα που έκαναν λόγο για συμμετοχή σε αποστολές αναγνώρισης στην Ουκρανία και στην Κριμαία.

Επειδή ο ελληνικός λαός, αλλά και ο κόσμος όλος θα έλεγα, παρακολουθεί με μεγάλη αγωνία τη συνεχώς κλιμακούμενη πολεμική αντιπαράθεση στην Ουκρανία, αλλά και την απουσία οποιασδήποτε προσπάθειας ειρήνευσης και πρέπει να γνωρίζει τους υπεύθυνους οποιασδήποτε δυσμενούς εξέλιξης για την πατρίδα μας, σας ρωτάμε:

Πρώτον, υπήρξε συμμετοχή στην επίθεση με πυραύλους ATACMS την 23η Ιουνίου του 2024 στη Σεβαστούπολη Κριμαίας, δηλαδή αμερικανικών μη επανδρωμένων αεροσκαφών που σταθμεύουν στη Λάρισα και ποια ήταν αυτή και, δεύτερον, ποια είναι η περιοχή υπηρεσιακής ευθύνης των μη επανδρωμένων αεροσκαφών των ΗΠΑ που σταθμεύουν στη Λάρισα και με ποιο τρόπο η Ελλάδα ενημερώνεται, αν ενημερώνεται, για τις αποστολές που εκτελούν;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Πρόεδρε, για τη συνέπεια στον χρόνο.

Ο λόγος σε εσάς, κύριε Υπουργέ, για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε Πρόεδρε, με όλο τον σεβασμό που σας έχω, νομίζω ότι μάλλον έχετε παρασυρθεί από κάποιους συνεργάτες σας σχετικά με την πηγή, την οποία αναφέρετε στην ερώτησή σας. Και την αναφέρατε μέσα στην ερώτησή σας και συγκεκριμένα αναφέρεστε στον κ. Τζάκσον Χινκλ.

Έχω μια σειρά από δημοσιεύματα εδώ πέρα, από τον «GUARDIAN», το «BLOOMBERG», οι οποίοι χαρακτηρίζουν τον συγκεκριμένο ως τον κατ’ εξοχήν παραπληροφοριοδότη σε όλα τα social media. Έχει απαγορευτεί από το YouTube, από το WhatsApp και από άλλα μέσα κοινωνικής δικτύωσης ως πηγή παραπληροφόρησης τόσο για τον πόλεμο στην Ουκρανία όσο, βεβαίως, και για τον πόλεμο στη Γάζα.

Συνεπώς κανονικά η ερώτηση που συζητάμε σήμερα θα έπρεπε να τελειώνει εδώ πέρα. Παρ’ όλα αυτά, όμως, με απόλυτο σεβασμό και προς το πρόσωπό σας εγώ θα σας απαντήσω και για την ουσία του ερωτήματος, αλλά εγώ τα καταθέτω και για τα Πρακτικά για να γνωρίζουμε, επειδή μιλάμε στην Εθνική Αντιπροσωπεία, όταν χρησιμοποιούμε πηγές πού αναφερόμαστε. Σε κάθε περίπτωση, όμως, εγώ θα μπω και στην ουσία της δικής σας ερώτησης.

Όσον αφορά το καθεστώς των αεροσκαφών των μη επανδρωμένων των Ηνωμένων Πολιτειών, τα οποία μεταξύ άλλων εδρεύουν στην αεροπορική βάση της Λάρισας, θα ήθελα να σας υπενθυμίσω, κύριε Πρόεδρε, ότι όταν ένα κράτος συνάπτει μια διμερή συμφωνία με ένα άλλο κράτος, τόσο η ευθύνη όσο και υποχρεώσεις μεταξύ των δύο κρατών είναι αυτά που περιορίζονται συγκεκριμένα μέσα στο κείμενο της συνθήκης.

Να θυμίσω στην Εθνική Αντιπροσωπεία ότι με τις Ηνωμένες Πολιτείες έχουμε υπογράψει μια σύμβαση αμοιβαίας αμυντικής συνεργασίας ήδη από το 1990, η οποία, μάλιστα, αποτέλεσε και το επιστέγασμα της αμυντικής συνεργασίας, στην οποία είχαν διαχρονικά τα δύο κράτη. Πριν από δύο χρόνια υπήρξε η αναβάθμιση με την υπογραφή του δεύτερου πρωτοκόλλου, το οποίο, μάλιστα, κυρώθηκε με τον ν.4932/2022. Είχε προηγηθεί, μάλιστα, το πρώτο πρωτόκολλο το 2020, που αναφερόταν λεπτομερώς στο πώς αυτή η αμυντική συνεργασία, αν θέλετε, με λεπτομέρειες θα είναι στο κράτος της ελληνικής επικράτειας.

Με αυτό το δεύτερο, λοιπόν, πρωτόκολλο, με την τροποποίηση, δίνεται η δυνατότητα στην Κυβέρνηση των Ηνωμένων Πολιτειών να διατηρεί και να λειτουργεί συγκεκριμένες στρατιωτικές και βοηθητικές ευκολίες σε εγκαταστάσεις εντός της ελληνικής επικράτειας. Λεπτομερώς αναφέρεται στο κείμενο της συμφωνίας. Ούτως ή άλλως έχει κυρωθεί από την ελληνική Βουλή. Για λόγους οικονομίας του χρόνου δεν θα αναφερθώ λεπτομερώς.

Μέσα σε αυτές, λοιπόν, τις προβλέψεις της συμφωνίας είναι μεταξύ άλλων και η διεξαγωγή αποστολών δραστηριοτήτων αεροσκαφών ναυτικής συνεργασίας και αναγνώρισης, δραστηριότητες σε συνδρομή στην αντιμετώπιση ανθρωπιστικών κρίσεων, φυσικών καταστροφών κ.ο.κ..

Πρόκειται, συνεπώς, κύριε Πρόεδρε, για μια διακρατική συμφωνία που καθορίζει σαφώς τόσο τις υποχρεώσεις, όπως είπα προηγουμένως, τις ενέργειες, τα δικαιώματα, αλλά κυρίως τα όρια συνεργασίας μεταξύ των δύο πλευρών.

Και, βεβαίως, το νομικό αυτό καθεστώς των δικαιωμάτων και υποχρεώσεων είναι πολύ συγκεκριμένο όταν γίνεται δράση εντός της ελληνικής επικράτειας. Εκτός της ελληνικής επικράτειας, γιατί αυτή είναι και η ουσία της ερώτησής σας, στις αποστολές, τις οποίες αναλαμβάνουν τα αεροσκάφη από τις Ηνωμένες Πολιτείες, είτε είναι επανδρωμένα είτε μη επανδρωμένα, έχουν ως πλήρη επιχειρησιακό και διοικητικό έλεγχο μόνο οι Ηνωμένες Πολιτείες και χωρίς να υπάρχει, μάλιστα, η υποχρέωση ενημέρωσης της ελληνικής πλευράς και αυτό είναι βάσει του Διεθνούς Δικαίου. Το γνωρίζετε πάρα πολύ καλά.

Σε ό,τι αφορά επαναλαμβάνω την ελληνική επικράτεια, ότι υπάρχουν σύμφωνα με την συμφωνία την οποία έχουμε υπογράψει, προφανώς και είναι με βάση και τις υποχρεώσεις που έχει η αμερικανική πλευρά ενημέρωσης προς την ελληνική Κυβέρνηση.

Συνεπώς στην προκειμένη περίπτωση ούτε διοίκηση ούτε έλεγχο μπορεί να είχε η Ελλάδα, συνεπώς ούτε και ενημέρωση. Όμως, κρατήστε και την πηγή την οποία αναφερθήκατε, γιατί νομίζω είναι πάρα πολύ σημαντικό, μιας και συζητάμε για ένα τέτοιο θέμα.

Ευχαριστώ πολύ.

(Στο σημείο αυτό ο Υφυπουργός Εθνικής Άμυνας κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ξέρετε πολλές φορές, κύριε Πρόεδρε και κύριε Υπουργέ, ότι οι πηγές είναι διφορούμενες και κατατάσσονται. Έτσι; Έχουμε ακούσει και από πηγές έγκυρες και έγκριτες πάρα πολλά ψέματα. Σας θυμίζω και το γνωστό ρητό ότι τα μεγαλύτερα ψέματα λέγονται κατά τη διάρκεια των πολέμων, πριν από το κυνήγι και μετά το ψάρεμα.

Λοιπόν, υπήρξε καταδίκη για αυτό το περιστατικό από την πατρίδα μας ή από την Ευρωπαϊκή Ένωση; Δεν νομίζω.

Και θα σας ρωτήσω ευθέως, γιατί παραδεχθήκατε ότι δεν ενημερωνόμαστε. Ούτε καν ενημέρωση έχουμε. Ισχυρίζεστε -εδώ είναι το εξής παράδοξο και παράλογο- ότι η Ρωσία αποτελεί απειλή αφού επιτέθηκε στην Ουκρανία παραβιάζοντας το Διεθνές Δίκαιο και για τον λόγο αυτό μέχρι τώρα η πατρίδα, δηλαδή εμείς, έχετε αποστείλει στην Ουκρανία κρίσιμα πολεμικά αποθέματα και όπλα, ενώ συζητάτε ακόμα και την αποστολή πολεμικών αεροσκαφών -αυτό δεν είναι από μη έγκριτη πηγή- και αντιαεροπορικών συστημάτων.

Συμμετέχετε –συμμετέχει η πατρίδα- σε οικονομικές κυρώσεις Ευρωπαϊκής Ένωσης, οι οποίες πλήττουν βάναυσα την ελληνική οικονομία και αυξάνουν συνεχώς το κόστος ενέργειας των ελληνικών νοικοκυριών.

Συμφωνήσατε να χορηγήσετε μεγάλη οικονομική βοήθεια που μπορεί να φθάσει και το 1 δισεκατομμύριο ευρώ για τα επόμενα πέντε χρόνια, χρήματα απαραίτητα για τον εμπερίστατο λαό μας. Πού θα βρείτε αυτά τα χρήματα; Να επικαλεστώ την αφόρητη κοινοτοπία του κυρίου Πρωθυπουργού για τα λεγόμενα «λεφτόδεντρα»; Θα δανειστείτε ξανά από τις αγορές; Θα ενημερώσετε κάποια στιγμή τον ελληνικό λαό για το πόσο μας κόστισε τελικά η υποστήριξη της Ουκρανίας;

Την ίδια ώρα στην Τουρκία -να πάω στο άλλο πεδίο- η οποία για πενήντα χρόνια κατέχει παράνομα μετά από στρατιωτική κατοχή και εισβολή το 37% της Κύπρου, δεν έχετε επιβάλει καμμία κύρωση, υπογράφετε συμφωνίες ειρήνης, αλλά δέχεστε κάθε απειλή και προσβολή, «γαλάζιες πατρίδες» διδάσκονται πλέον στα σχολεία, όπως επανειλημμένως έχω καταγγείλει και καυτηριάσει. Αυτοί ετοιμάζουν τις επόμενες κατακτητικές ορδές, εμείς περιοριζόμαστε σε σεξουαλικές αγωγές και καταργούμε εθνικούς ύμνους και έπαρση της σημαίας από τα σχολεία μας.

Φτάνετε στο αδιανόητο σημείο -το διαβάσαμε αυτές τις μέρες, γεγονός είναι- να στηρίζετε Τούρκους υποψηφίους σε σημαντικούς οργανισμούς, όπως ο Διεθνής Ναυτιλιακός Οργανισμός και ο ΟΑΣΕ για τη θέση του Γενικού Γραμματέα, την οποία διεκδικεί ένας σκληροπυρηνικότατος άνθρωπος του Ερντογάν.

Και ενώ με την Τουρκία ακολουθείτε κατευνασμό -ξέρουμε από τον Β΄ Παγκόσμιο Πόλεμο και τη «Στάση του Τσάμπερλεϊν» πού οδηγεί η κατευναστική πολιτική, να αποθηριώνει τον αντίπαλο, φοβούμενη προφανώς και το casus belli- την ίδια ώρα -εδώ ας το προσέξουμε αυτό- δεν λαμβάνετε καθόλου υπ’ όψιν την απειλή της Ρωσίας που είναι πυρηνική υπερδύναμη, η οποία με τις ενέργειές σας μάς έχει εντάξει στις εχθρικές χώρες με ό,τι αυτό μπορεί να συνεπάγεται. Να ξέρετε ότι βάζετε σε μεγάλο κίνδυνο τον λαό μας, ο οποίος δεν έχει καμία διάθεση να εμπλακεί σε πολέμους.

Έχει πει πολλές φορές ο Πρωθυπουργός ότι είμαστε στη σωστή πλευρά της ιστορίας. Προφανώς εννοεί τους δύο Παγκόσμιους Πολέμους, εκεί ναι, αν και ακολούθησαν καταστροφικοί διχασμοί, αλλά η ιστορία αυτή που τώρα βιώνουμε δεν έχει τελειώσει και δεν ξέρουμε ποια θα είναι στο τέλος η σωστή πλευρά της ιστορίας. Και σας υπενθυμίζω την πρόσφατη δήλωση της κ. Μπακογιάννη, η οποία είπε ότι δεν θα έπρεπε να είχαμε εμπλακεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Σε έρευνα -και τελειώνω, κύριε Πρόεδρε, για να είμαι συνεπής- που διεξήχθη στο ερώτημα ποιο είναι το πιο πιθανό αποτέλεσμα του πολέμου στην Ουκρανία, μόλις το 3% των Ελλήνων πολιτών πιστεύει ότι θα κερδίσει η Ουκρανία, το 47% -οι μισοί Έλληνες, ευτυχώς, γιατί είμαστε λαός ειρηνικός- πιστεύει ότι θα έχουμε ειρηνική διευθέτηση και το 30% πιστεύει ότι θα υπάρξει νίκη των Ρώσων. Και είδατε ότι δύο Ευρωπαίοι κύριοι υπερασπιστές αυτού του πολέμου, ο Σούνακ ο Βρετανός και ο Μακρόν υπέστησαν δεινές ήττες στις εθνικές εκλογές των χωρών τους.

Κύριε Υφυπουργέ, είναι αναντίρρητο συμπέρασμα ότι όσο ενισχύεται στρατιωτικά η Ουκρανία τόσο περισσότερο θα παρατείνεται ο πόλεμος, θα αυξάνονται οι απώλειες και από τις δύο πλευρές και θα απομακρύνεται, δυστυχώς, οποιαδήποτε ελπίδα ειρήνευσης στην καρδιά της Ευρώπης. Η πολιτική σας απεδείχθη έως τώρα ότι είναι εντελώς λανθασμένη και σε αυτό το θέμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Πρόεδρε.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε Πρόεδρε, αναφέρθηκα στην πρωτολογία μου στην πηγή. Δεν είναι διφορούμενη πηγή, είναι –επαναλαμβάνω- ένας γνωστός, διαβόητος παραπληροφορητής, ο οποίος έχει απαγορευτεί από όλα τα social media παγκοσμίως. Τον επικαλείστε στην ερώτησή σας και αυτό θα πρέπει να σας προβληματίσει. Τουλάχιστον παραδεχτείτε ότι έγινε μία λανθασμένη παραπομπή. Δεν μπορούμε να επικαλούμαστε έναν άνθρωπο, ο οποίος, σύμφωνα –επαναλαμβάνω- με το «GUARDIAN», το «BLOOMBERG» -μιλάω για μεγάλα ειδησεογραφικά, αν θέλετε, δίκτυα- θεωρείται ως ακραίος δεξιός, μάλλον ακροδεξιός για την ακρίβεια, φιλοπουτινικός, αυτή είναι η ορολογία, αν δείτε αυτά τα έγγραφα τα οποία σας κατέθεσα. Το αφήνω στην άκρη.

Πάμε, λοιπόν, πάλι στην ουσία. Μιλήσατε για τη σωστή πλευρά ή τη λανθασμένη πλευρά της ιστορίας. Αναφερθήκατε και στην Κύπρο. Ποια είναι η διαφορά μεταξύ της παράνομης εισβολής της Ρωσίας στην Ουκρανία, σε ένα κυρίαρχο κράτος, σε σχέση με την Τουρκία στην Κύπρο; Είναι οι ίδιες ακριβώς περιπτώσεις, με δήθεν μία δικαιολογία η μία και η άλλη πλευρά εισέβαλαν παρανόμως σε δύο κυρίαρχα κράτη. Καταδικάζουμε και τις δύο περιπτώσεις προφανώς. Για το δε θέμα της Κύπρου αντιλαμβάνεστε ότι επειδή είναι εκεί ελληνισμός, είναι μια ξεχωριστή περίπτωση για εμάς. Άρα, θα έλεγα ότι εδώ πέρα δεν μπορούν να ακούγονται διφορούμενες απόψεις περί μη ή όχι καταδίκης της ρωσικής παράνομης εισβολής στην Ουκρανία.

Τώρα εγώ θα επανέλθω στην ουσία της ερώτησής σας, γιατί θέλω να ολοκληρώσω και να μείνει κάτι και από αυτή τη συζήτηση. Θα το ξαναπώ για άλλη μια φορά: Όσον αφορά τα δικαιώματα, τις υποχρεώσεις και τις ενέργειες που πηγάζουν μέσα από τη διμερή Συμφωνία μεταξύ Ηνωμένων Πολιτειών και Ελλάδας, αυτές αφορούν ό,τι είναι εντός της ελληνικής επικράτειας. Ό,τι είναι από εκεί και πέρα –θα το επαναλάβω- είναι κάτι το οποίο είναι στην ουσία στην αρμοδιότητα της αμερικανικής πλευράς.

Όμως, για την πληρέστερη ενημέρωσή σας θα σας πω και το εξής, ότι το Γενικό Επιτελείο Αεροπορίας εκδίδει διπλωματικές άδειες για ιπτάμενα μέσα τα οποία απογειώνονται και προσγειώνονται προφανώς σε αεροδρόμια της ελληνικής επικράτειας, ή ακόμα και υπερίπτανται του εθνικού εναερίου χώρου και όσον αφορά τα μη επανδρωμένα αεροσκάφη των Ηνωμένων Πολιτειών έχει χορηγηθεί διετής διπλωματική άδεια για πτήσεις προς το FIR της Λευκωσίας, Βόρειας Αφρικής, Βουλγαρίας, Ρουμανίας και Ιταλίας και μάλιστα, σύμφωνα με τις προβλέψεις της εν λόγω διπλωματικής άδειας υποβάλλονται εγκαίρως τα σχέδια πτήσεων προς τις αρμόδιες Αρχές Εναέριας Κυκλοφορίας και βεβαίως, ενημερώνονται και οι αρμόδιες αρχές για τις πτήσεις οι οποίες πραγματοποιούνται στο FIR Αθηνών.

Κλείνω, κύριε Πρόεδρε, λέγοντας ότι η θέση της χώρας μας στο ζήτημα της Ουκρανίας είναι ξεκάθαρη από την πρώτη στιγμή και είναι μία θέση ευθύνης έναντι του Διεθνούς Δικαίου. Από εκεί και πέρα, καλό είναι, όταν κάνουμε τέτοιες συζητήσεις σε ζητήματα εθνικής άμυνας και εθνικά ζητήματα γενικότερα, να προσπαθούμε να βάλουμε φίλτρο όλοι, να μην αναπαράγουμε παραπληροφόρηση η οποία υπάρχει στο διαδίκτυο. Το διαδίκτυο, δυστυχώς, βρίθει τέτοιων πληροφοριών και παραπληροφοριών, αλλά τουλάχιστον όταν γίνεται συζήτηση εντός της Εθνικής Αντιπροσωπείας, ας είμαστε –και βάζω και τον εαυτό μου μέσα- όλοι εγκρατείς και ας φιλτράρουμε όλα αυτά τα οποία αναπαράγουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Επόμενη είναι η πέμπτη με αριθμό 1203/1-7-2024 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Νέα Αριστερά» κ. Ευκλείδη Τσακαλώτου προς τον Υπουργό Ναυτιλίας και Νησιωτικής Πολιτικής, με θέμα: «Θα ελέγξει επιτέλους η Κυβέρνηση τις καταγγελίες σε βάρος του Λιμενικού Σώματος;». Στην ερώτηση θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.

Ορίστε, κύριε Τσακαλώτο, έχετε τον λόγο για την πρωτολογία σας για δύο λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Υπουργέ, ελπίζω να καταλαβαίνετε τη σοβαρότητα της ερώτησης. Εδώ σε αυτή την ερώτηση μιλάμε για ανθρώπινες ζωές, μιλάμε για παιδάκια που πνίγονται, μιλάμε για μια πολιτική που προωθεί αυτούς τους θανάτους. Έχουμε μια σειρά δημοσιεύσεων στο «BBC», στο «GUARDIAN», στο «New York Times», στη γερμανική τηλεόραση, στην «AL JAZEERA», στο «OBSERVER», που μιλάνε για επαναπροωθήσεις και μιλάνε για μια Κυβέρνηση που δεν τηρεί το Διεθνές Δίκαιο.

Έχουμε τον νέο εκτελεστικό Διευθυντή της FRONTEX, τον Hans Leijtens που λέει ότι η Ελλάδα κάνει «pushbacks», όχι ο πρώην διευθυντής που τώρα τον βραβεύσατε και τώρα είναι Βουλευτής της Λεπέν, αλλά ο τωρινός λέει για «pushbacks». Έχουμε τον Σουηδό υποναύαρχο Kenneth Neijnes που λέει ότι «δεν μπορούσα να δω τον εαυτό μου στον καθρέφτη, αν δεν έλεγα τι έγινε στη Χίο με τα «pushbacks», που η ελληνική Κυβέρνηση απάντησε ότι ήταν ο αέρας και γύρισαν μόνοι τους».

Και ποια ήταν η αρχική στάση της ελληνικής Κυβέρνησης; Ότι όλοι αυτοί που τα σηκώνουν αυτά είναι με τους Τούρκους, ρίχνουν νερό στον μύλο της Τουρκίας, ή είναι με τους διακινητές, ή είναι άνθρωποι που δεν αγαπάνε την Ελλάδα.

Και πήρατε πίσω το βραβείο από τον Ιάσονα Αποστολόπουλο, που το μόνο πράγμα που έκανε ο Ιάσονας ήταν η δουλειά που έπρεπε να κάνετε εσείς, να σώζετε ζωές δηλαδή και αυτό είναι που είναι κατηγορίες.

Όταν βγήκε το «New York Times», ο κ. Μητσοτάκης είπε ότι «το παίρνω πολύ σοβαρά και θα το εξερευνήσω». Και ακόμα δεν έχουμε μάθει τίποτα. Είναι το ίδιο με το άπλετο φως που θα είχαμε για τις παρακολουθήσεις και ακόμα είμαστε στον βούρκο της παραπληροφόρησης και χωρίς πληροφορία.

Η ερώτηση είναι πάρα πολύ απλή. Εσείς μπορείτε να κοιτάξετε το πρόσωπό σας στον καθρέφτη; Και τέλος πάντων, θα προσπαθήσετε να κάνετε μια έρευνα ή θα μας πείτε ότι όλες αυτές οι πληροφορίες των «New York Times», τα video του «GUARDIAN» της γερμανικής τηλεόρασης είναι και αυτά fake news; Έχετε πολύ μεγάλη ευθύνη, κύριε Γκίκα! Έχετε πολύ μεγάλη ευθύνη για την Κυβέρνησή σας, αλλά και για την εικόνα της Ελλάδας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κύριε συνάδελφε, πραγματικά ακούγοντας την τοποθέτησή σας εκπλήσσομαι. Θα πρέπει να ξέρετε ότι το Λιμενικό Σώμα, η ελληνική Ακτοφυλακή όλα αυτά τα χρόνια και κυρίως από την εποχή που ξέσπασε η μεταναστευτική προσφυγική κρίση έχει διασώσει πάνω από διακόσιες πενήντα χιλιάδες ζωές, καταμετρημένες μία, μία. Μόλις χθες σε ένα σοβαρότατο περιστατικό έρευνας διάσωσης διακόσιες ογδόντα τρεις ψυχές στοιβαγμένες σε ένα σαπιοκάραβο νότια της Γαύδου διασώθηκαν από το ελληνικό Λιμενικό Σώμα και μεταφέρθηκαν με ασφάλεια στη χώρα Σφακίων και στην Αγιά. Και Βουλευτής του ελληνικού Κοινοβουλίου κατηγορεί το Λιμενικό Σώμα ότι σκοτώνει ζωές, σκοτώνει ανθρώπους. Νομίζω ότι υιοθετώντας ακρίτως σωρεία δημοσιευμάτων τα οποία κατευθύνονται από γνωστά κέντρα και στρέφονται εναντίον της χώρας δεν περιποιεί τιμή. Και σας το λέει ένας άνθρωπος ο οποίος έχει υπηρετήσει τη σημαία μέσα από το Πολεμικό Ναυτικό επί τριάντα χρόνια και έχει λάβει μέρος σε σωρεία διασώσεων.

Από εκεί και πέρα, θέλω να πω ότι το ελληνικό Λιμενικό Σώμα, η ελληνική Ακτοφυλακή δεν διασώζει βεβαίως μόνο ζωές, αλλά συλλαμβάνει και διακινητές. Δεν άκουσα να λέτε κάτι για τους τρεις χιλιάδες και πλέον διακινητές που έχουν συλληφθεί μόνον τα τελευταία χρόνια πετυχαίνοντας με αυτόν τον τρόπο ένα σημαντικότατο χτύπημα σε αυτούς που εμπορεύονται τον ανθρώπινο πόνο.

Τώρα για όλα τα συγκεκριμένα, θέλω να είμαι σαφής και θα μιλήσω και στη δευτερολογία μου. Όλα αυτά τα δημοσιεύματα αξιολογούνται. Όπου χρειάζεται να γίνουν έρευνες, γίνονται έρευνες. Επί παραδείγματι, για το τραγικότατο πράγματι περιστατικό στην Πύλο διενεργείται αυτή τη στιγμή από το Ναυτοδικείο προκαταρκτική εξέταση. Το ελληνικό Λιμενικό Σώμα έχει στείλει όλο το υλικό και σας διαβεβαιώ ότι είναι αρκετό υλικό προς αξιολόγηση και περιμένουμε βεβαίως τα αποτελέσματα αυτής της προκαταρκτικής εξέτασης.

Επίσης, η Ανεξάρτητη Αρχή Συνήγορος του Πολίτη που είναι αρμόδια για να εξετάζει ζητήματα αυθαιρεσίας, πάλι κάνει ανεξάρτητη έρευνα, πάλι με τη βοήθεια βεβαίως του Λιμενικού Σώματος και περιμένουμε και εκεί να δούμε το αποτέλεσμα. Να είστε βέβαιος ότι εμείς δεν θέλουμε να κρύψουμε τίποτα. Όμως, το να υιοθετούμε ακριβώς κάθε λίγο και λιγάκι δημοσιεύματα τα οποία στρέφονται εναντίον της χώρας μας, νομίζω ότι εκφεύγει από την, κατά την άποψή μου, σωστή διαδικασία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Ορίστε, κύριε Τσακαλώτο, έχετε τον λόγο για τρία λεπτά για τη δευτερολογία σας.

 **ΕΥΚΛΕΙΔΗΣ ΤΣΑΚΑΛΩΤΟΣ:** Δεν κατάλαβα, κύριε Γκίκα. Ο κ. Leijtens διασύρει τη χώρα; Αυτό λέτε; Ο κ. Neijnes διασύρει τη χώρα; Αυτό μας λέτε; και ότι δεν παίρνετε σοβαρά αυτές τις κριτικές για να κάνετε μια μεγάλη έρευνα πάνω σε αυτά τα θέματα; Αυτή είναι η θέση της Κυβέρνησης;

Όσον αφορά τώρα τους διακινητές και το θέμα αυτό γενικότερα, γιατί εδώ υπάρχουν δύο στοιχεία: το ανθρώπινο και το ποινικό, θα ήθελα, κύριε Γκίκα, να δείτε το ντοκιμαντέρ του Στέλιου Κούλογλου με τίτλο: «Εκατόν σαράντα δύο χρόνια», το οποίο αφορά τους υποτιθέμενους διακινητές που τους σύραμε στις φυλακές για εκατόν σαράντα δύο χρόνια, επειδή λέγατε ότι είναι διακινητές, ενώ ήταν άνθρωποι που τους είχαν παρατήσει οι διακινητές και απλώς προσπαθούσαν να φέρουν σε πέρας το καράβι και τους σύρατε στα δικαστήρια και κάθισαν και δύο και τρία χρόνια.

Σας προκαλώ, λοιπόν, να δείτε αυτό το ντοκιμαντέρ και να μην κλάψετε. Και αυτό για να δείξετε ότι έχετε συναισθηματική νοημοσύνη, γιατί πολλές φορές έχουμε ακούσει σε αυτή τη Βουλή ότι δεν έχει μόνο η Αντιπολίτευση το μονοπώλιο της ευαισθησίας. Όμως, εδώ δεν μιλήσατε ως άνθρωπος που έχει αυτή την ευαισθησία, γιατί θέλατε να ξεμπερδέψετε με αυτούς που απλώς διασύρουν τη χώρα, με τους «New York Times» και τους ανθρώπους που είπα, τον «GUARDIAN», τους Γερμανούς και τα δικά τους ντοκιμαντέρ.

Δείτε, λοιπόν, αυτό το ντοκιμαντέρ και πείτε μου αν το πρόβλημα είναι οι διακινητές για ένα σύστημα που δεν δίνει δικαιώματα στους μετανάστες, που δεν τους δίνει δικαιώματα να μπορούν να έχουν μια πόρτα εισόδου για να καταθέσουν την αίτηση ασύλου. Κοινωνική ευαισθησία είναι όχι να μου πείτε πότε κάνει καλά τη δουλειά του το Λιμενικό Σώμα που προφανώς σε πάρα πολλές περιπτώσεις την κάνει, αλλά πότε δεν την κάνει. Και έχουμε συγκεκριμένα ντοκιμαντέρ και βίντεο που το αποδεικνύουν αυτό.

Όμως εκτός από το συναισθηματικό στοιχείο, υπάρχει και το ποινικό, κύριε Γκίκα, γιατί όταν όχι από την ελληνική Κυβέρνηση, γιατί σχεδόν ομολογήσατε ότι τίποτα δεν θα έρθει στη φόρα, θα βγουν όλα στη φόρα δυστυχώς εκτός Ελλάδος, θα υπάρχουν και ποινικές ευθύνες και για το Λιμενικό Σώμα, αλλά και για την ηγεσία του Λιμενικού Σώματος που γύρισε την πλάτη, που δεν εξερεύνησε και που δεν ήταν σαν τον Σουηδό υποναύαρχο που είπε ότι θέλω να κοιτάω το πρόσωπό μου στον καθρέφτη. Εσείς πώς κοιτάτε το πρόσωπό σας στον καθρέφτη, όταν αυτά τα πράγματα γίνονται συστηματικά και όταν όλη η διεθνής κοινότητα ξέρει ότι στην Πύλο η ελληνική Κυβέρνηση δεν έκανε αυτό που έπρεπε, να διασώσει δηλαδή τους ανθρώπους και ήθελε να πετάξει το καράβι από τη δικής της ευθύνης και να το εναποθέσει στην ευθύνη των Ιταλών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως πέρα από το ότι έχετε έλλειμμα και κοινωνικής συναίσθησης, δεν έχετε και την αυτογνωσία του ρόλου σας ως ηγεσία του Λιμενικού Σώματος, όταν όλα αυτά έχουν βγει στη φόρα. Και δεν θα σας ξεχάσει ο ελληνικός λαός, όταν θα βγουν στη φόρα.

Επαναλαμβάνω, λοιπόν, την ερώτηση για άλλη μία φορά: Θα κάνετε κάτι εσείς με το Λιμενικό να εξετάσετε όλα αυτά τα δημοσιεύματα ή θα μας λέτε και πάλι ότι δεν μπορούμε να κοιτάξουμε την κάθε κριτική που γίνεται για την Ελλάδα; Δεν είναι κριτική για την Ελλάδα, είναι κριτική για τη δική σας Κυβέρνηση που θέλει να παίζει με την ακροδεξιά και άρα, θέλει να δείξει ότι εμείς είμαστε με τα pushbacks και δεν το λέμε, αλλά το κάνουμε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία για τρία λεπτά.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, κύριε Τσακαλώτο, τα περί κοινωνικής ευαισθησίας, ενσυναίσθησης κ.λπ. σας τα επιστρέφω. Νομίζω ότι όλοι οι άνθρωποι συγκινηθήκαμε από αυτό το τραγικότατο γεγονός της Πύλου.

**ΕΥΚΛΕΙΔΗΣ ΤΣΑΚΑΛΩΤΟΣ:** Και δεν κάνατε τίποτα!

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Και δεν είναι σωστό να μονοπωλεί η Αριστερά όλα αυτά τα ζητήματα.

Σε κάθε περίπτωση, εγώ θα σας πω ότι οτιδήποτε ήρθε στη δικαιοδοσία του Λιμενικού Σώματος από καταγγελίες εξετάστηκε, όπως πρέπει να εξεταστεί μια καταγγελία. Πάνω από δεκαέξι στελέχη του Λιμενικού Σώματος, αν δεν κάνω λάθος, έχουν περάσει από αυτήν τη βάσανο. Από εκεί και πέρα, εάν προκύψουν ποινικές ευθύνες, θα αποδοθούν.

Σας είπα ότι για μεν την Πύλο διενεργούνται αυτές οι δύο έρευνες και αναμένουμε, ενώ για το δε δημοσίευμα των «New York Times» έγινε ένορκη διοικητική εξέταση και δεν βρέθηκε κάτι το οποίο θα έλεγα ότι είναι μεμπτό, για να δικαιολογήσει κάτι περαιτέρω.

**ΕΥΚΛΕΙΔΗΣ ΤΣΑΚΑΛΩΤΟΣ:** Το είδατε το βίντεο εσείς;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, σας παρακαλώ, κύριε Τσακαλώτο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Και το αποτέλεσμα διαβιβάστηκε στις ανεξάρτητες αρχές.

Όμως, επιτρέψτε μου να πω κάτι άλλο. Θέλω να σας υπενθυμίσω κάτι, γιατί αξίζει να ακουστεί. Η Ελλάδα εξελέγη για δεύτερη συνεχόμενη χρονιά πρώτη σε ψήφους στον ΙΜΟ, στον Διεθνή Οργανισμό Ναυτιλίας, ο οποίος έχει εκδώσει και τα διεθνή στάνταρ για τον τρόπο διεξαγωγής της θαλάσσιας έρευνας και διάσωσης, για το «search and rescue».

Αυτό είναι ένα στοιχείο το οποίο αποδεικνύει τη διεθνή αναγνώριση και τη σοβαρότητα με την οποία αντιμετωπίζουμε το Διεθνές Δίκαιο, αλλά και τις συμβάσεις του ΙΜΟ. Αποδεικνύει επίσης ότι αναγνωρίζεται διεθνώς η προσπάθεια που καταβάλλουμε διαχρονικά όχι μόνο για να διαφυλάξουμε τα σύνορά μας -που είναι υποχρέωση, γιατί υπάρχουν θαλάσσια σύνορα, κύριε Τσακαλώτε-, αλλά και κυρίως για να προστατεύσουμε τις ζωές ανθρώπων που αναζητούν ένα καλύτερο μέλλον.

Επίσης, να σας πω ότι το Ενιαίο Κέντρο Έρευνας και Διάσωσης της Ελλάδας, δηλαδή του Αρχηγείου του Λιμενικού Σώματος και της ελληνικής Ακτοφυλακής, ενεργεί πάντα σύμφωνα με την κείμενη νομοθεσία και τις διεθνείς συμβάσεις για κάθε περιστατικό το οποίο αφορά την προστασία της ανθρώπινης ζωής στη θάλασσα.

Τρεις είναι οι βασικές συμβάσεις. Τις επαναλαμβάνω, αν και έχουν ακουστεί και άλλες φορές σε ανάλογες ερωτήσεις. Είναι η σύμβαση των Ηνωμένων Εθνών για το δίκαιο της θάλασσας, η διεθνής σύμβαση για την ασφάλεια της ανθρώπινης ζωής στη θάλασσα και βεβαίως η διεθνής σύμβαση για τη ναυτική έρευνα και διάσωση. Είμαστε απολύτως προσηλωμένοι στις πρόνοιες αυτών των διεθνών συμβάσεων. Το Λιμενικό Σώμα, η ελληνική Ακτοφυλακή κάνει πολύ καλά τη δουλειά του και αναγνωρίζεται διεθνώς. Εάν υπάρχει κάτι το οποίο ναι, χρειάζεται περαιτέρω διερεύνηση, το διερευνούμε και αν πράγματι η δικαστική έρευνα αποδείξει ότι υπάρχουν ευθύνες, να είστε σίγουρος ότι θα αποδοθούν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Θα συζητηθεί η τέταρτη με αριθμό 1178/25-6-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Ανάπτυξης, με θέμα: «Ανάγκη για κατάλληλη μοριοδότηση των πυρόπληκτων παραγωγών-πωλητών που δραστηριοποιούνται σε λαϊκές αγορές του νομού Έβρου και επλήγησαν από τις καταστροφικές πυρκαγιές του Αυγούστου 2023».

Στην επίκαιρη ερώτηση του κυρίου συναδέλφου θα απαντήσει η Υφυπουργός Ανάπτυξης κ. Άννα Μάνη - Παπαδημητρίου.

Κύριε Παπαδάκη, έχετε τον λόγο για την πρωτολογία σας για δύο λεπτά.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, στον Έβρο δεν υπάρχει αναπτυξιακό πρόγραμμα ούτε μοντέλο. Το μόνο που υπάρχει είναι κάποιες ανεμογεννήτριες που φυτρώνουν σαν τα μανιτάρια. Ο Έβρος έχει δημοσίους υπαλλήλους, αγρότες, παραγωγούς. Δεν υπάρχουν φορολογικά κίνητρα για να επενδύσει κάποιος σοβαρά στον Έβρο. Φορολογείται ο Εβρίτης όπως φορολογείται και ένας καταστηματάρχης ή μια επιχείρηση που βρίσκεται εδώ στην Αττική, στο Κολωνάκι. Αντιλαμβάνεστε ότι όλα αυτά επιβαρύνουν τον Έβρο και γι’ αυτό κατά συνέπεια υπάρχει και αυτή η δημογραφική κατάρρευση στην περιοχή.

Όταν θεσπίστηκε ο ν.4849/2021, φυσικά και δεν μπορούσατε να γνωρίζετε ότι θα υποστεί αυτήν τη ζημιά, αυτήν την καταστροφή τον Αύγουστο του 2023 η περιοχή του Έβρου. Από εκεί και πέρα, όμως, πρέπει να προνοήσετε και να μεριμνήσετε και γι’ αυτό τίθεται και το ερώτημα, διότι πλέον με το νέο νομικό καθεστώς οι παραχωρήσεις θέσεων στις λαϊκές γίνεται, όπως καλύτερα γνωρίζετε από εμένα, με προκήρυξη, με μοριοδότηση συγκεκριμένη που μπορεί να είναι είτε σε μια περιφερειακή ενότητα είτε σε όλες τις περιφερειακές ενότητες της περιφέρειας Ανατολικής Μακεδονίας και Θράκης. Η συγκεκριμένη μοριοδότηση αναφέρει ότι αυτός που έχει τρία τέκνα θα πάρει 30 μόρια, αυτός που έχει δύο τέκνα θα πάρει 20 μόρια και ούτω καθεξής. Μέγιστο επιτρεπόμενο άθροισμα μορίων είναι τα 100 μόρια.

Επίσης, γνωρίζετε ότι οι ελαιοπαραγωγοί έχουν υποστεί φοβερή ζημιά. Έχουν καεί πάνω από εκατόν είκοσι χιλιάδες δέντρα, από τα οποία τα σαράντα χιλιάδες είναι τελείως κατεστραμμένα.

Αυτό σημαίνει, επειδή είναι έντονο το μουσουλμανικό στοιχείο στην περιοχή της Περιφέρειας Ανατολικής Μακεδονίας και Θράκης, ότι θα έρχονται οι Έλληνες μουσουλμάνοι, θα μπαίνουν στον διαγωνισμό, στην προκήρυξη -και όπως είναι γνωστό τοις πάση, έχουν και τρία και τέσσερα και πέντε και δέκα παιδιά- με αποτέλεσμα, αφού μπορεί ο Κομοτηναίος, ο Ξανθιώτης να μπορεί να πάρει μια θέση στον Έβρο και να παίρνει τα 40 μόρια που είναι σχεδόν τα μισά, ο Εβρίτης που επλήγη και δεν μπορεί να ορθοποδήσει -με αποτέλεσμα πολλοί να έχουν αφήσει και τις δουλειές τους με όλη αυτή την καταστροφική πυρκαγιά του ενός εκατομμυρίου στρεμμάτων- να χάνει και την εργασία του και μια θέση στην λαϊκή παραγωγή, στη λαϊκή αγορά.

Αυτό το οποίο, λοιπόν, ρωτάω εσάς είναι αν προτίθεστε, λόγω της καταστροφής αυτής, να δώσετε παραπάνω μόρια σε αυτούς τους παραγωγούς, ούτως ώστε να μη χάσουν τη θέση τους και τη δουλειά τους, για να βιοποριστούν στη λαϊκή αγορά, όπως έχει γίνει και με τη μοριοδότηση των παιδιών στις πανελλήνιες, όπου υπάρχουν διατάξεις γι’ αυτό και όπως φυσικά έχει στηρίξει η Κυβέρνηση με ό,τι έχει στηρίξει γι’ αυτόν τον λόγο τους αγρότες του Έβρου.

 Αυτή, λοιπόν, είναι η ερώτηση: Αν προτίθεστε να δώσετε επιπλέον μοριοδότηση.

**ΠΡΟΕΔΡΕΥΩΝ (Αθανάσιος Μπούρας):** Η κυρία Υπουργός έχει τον λόγο για τρία λεπτά.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, θέσατε την ερώτηση για την ανάγκη μοριοδότησης των πυρόπληκτων παραγωγών πωλητών που δραστηριοποιούνται στις λαϊκές αγορές της Περιφερειακής Ενότητας Έβρου και επλήγησαν από τις καταστροφικές πυρκαγιές του Αυγούστου του 2023. Θέτετε, όμως, στο ερώτημά σας και το διαβάζω αυτολεξεί, ποια μέτρα προτιθέμεθα να λάβουμε, ούτως ώστε να μην κινδυνεύσουν να χάσουν τη θέση τους στη λαϊκή αγορά της Περιφερειακής Ενότητας Έβρου οι παραγωγοί πωλητές του Έβρου;

Το άρθρο 16, όμως, το οποίο επικαλείστε στην ερώτησή σας, κύριε συνάδελφε, αφορά στην έκδοση νέων αδειών και στην πλήρωση κενών θέσεων σε υφιστάμενες λαϊκές αγορές, που σημαίνει, ότι δεν αφορά τις θέσεις που ήδη κατέχουν οι παραγωγοί πωλητές στις λαϊκές αγορές.

Οι διατάξεις του άρθρου 16 και άρα, τα εκεί αναφερόμενα μόρια, δεν αφορούν στη διατήρηση υφιστάμενης θέσης σε λαϊκή αγορά και συνεπώς, είναι αδύνατο να χαθεί οποιαδήποτε θέση σε λαϊκή αγορά εξαιτίας της μοριοδότησης που προβλέπεται στο άρθρο 16 του ν.4849/2021.

Οι πυρόπληκτοι παραγωγοί του Έβρου δεν κινδυνεύουν να χάσουν τη θέση τους σε καμμία λαϊκή αγορά της Περιφερειακής Ενότητας Έβρου, σε καμμία λαϊκή αγορά όλης της περιφέρειας. Αντιθέτως, οι παραγωγοί των οποίων οι καλλιέργειες έχουν πληγεί από πυρκαγιές στον Έβρο προστατεύονται από τις διατάξεις του άρθρου 24 του ίδιου νόμου του 4849/2021.

Ειδικότερα, από το άρθρο 24 του ν.4849/2021 προβλέπεται ότι ο κάτοχος θέσης δραστηριοποίησης σε λαϊκή αγορά απαλλάσσεται από την υποχρέωση καταβολής του τέλους για τη θέση ή για το δικαίωμα δραστηριοποίησης που κατέχει εφόσον συντρέχουν λόγοι ανωτέρας βίας. Επιπρόσθετα, προβλέπεται ότι ειδικά ο παραγωγός πολίτης απαλλάσσεται από την υποχρέωση καταβολής του τέλους για τη θέση ή το δικαίωμα δραστηριοποίησης στον πλανόδιο εμπόριο που κατέχει, λόγω φυσικής ή άλλης καταστροφής της παραγωγής του, καθώς και λόγω εξάντλησης των αποθεμάτων των προϊόντων του, που οφείλεται στην πώληση αυτών.

Κύριε συνάδελφε, σε κάθε περίπτωση το Υπουργείο Ανάπτυξης και η αρμόδια Γενική Γραμματεία Εμπορίου είναι εδώ για να συζητήσουμε με τους παραγωγούς πωλητές, να συζητήσουμε με τους συμπολίτες μας στην Περιφερειακή Ενότητα του Έβρου, να ακούσουμε τους προβληματισμούς τους, τις ανησυχίες τους και αφού εντοπιστούν κάποιες ατέλειες της σχετικής διάταξης να προχωρήσουμε, ώστε να βρούμε τις βέλτιστες λύσεις, για να ενισχύσουμε το εισόδημα των συμπολιτών μας του Έβρου.

**ΠΡΟΕΔΡΕΥΩΝ (Αθανάσιος Μπούρας):** Ο κ. Παπαδάκης έχει τον λόγο για τη δευτερολογία του για τρία λεπτά.

**ΠΑΡΑΣΧΟΣ ΠΑΠΑΔΑΚΗΣ:** Κυρία Υφυπουργέ, εγώ θα πάρω την απάντησή σας όπως ακριβώς την είπατε, την αναπτύξατε και θα την πάω στον Περιφερειάρχη Ανατολικής Μακεδονίας-Θράκης κ. Τοψίδη. Θα πω ότι η κυρία Υφυπουργός απάντησε έτσι και είπε συγκεκριμένα: «Δεν μιλάμε για τις υφιστάμενες θέσεις, αυτές είναι εδραιωμένες, δεν χάνονται. Μιλάμε για από εδώ και πέρα, για τους υπόλοιπους». Έτσι δεν είναι; Αυτή είναι η απάντηση που μου δίνετε.

Γιατί το λέω αυτό; Γιατί στην προκήρυξη δεν υπάρχει τέτοια πρόβλεψη, όπως αυτή που λέτε τώρα. Υπάρχει σύγχυση πραγματικά, τίθενται καινούργια νομικά ζητήματα και υπάρχει ο κίνδυνος να χαθούν οι υφιστάμενες θέσεις. Αυτό εσείς το ερμηνεύετε και καλό θα ήταν, επειδή εγώ θα πάρω την απάντηση και θα την πάω στον περιφερειάρχη, να του στείλετε και μια εγκύκλιο ή κάτι που να αναφέρετε όλο αυτό, για να ξεδιαλύνει το τοπίο και να αποσαφηνιστεί. Διότι, είναι άλλο να το αναφέρω εγώ και άλλο να στείλετε ένα έγγραφο, που θα αποσαφηνίζετε ότι μιλούμε για θέσεις από εδώ και πέρα, τις καινούργιες και όχι φυσικά τις υφιστάμενες. Γιατί, ξαναλέω, στην προκήρυξη πουθενά δεν προβλέπεται αυτό.

Επίσης, η 19η Ιουλίου είναι η καταληκτική ημερομηνία, που λήγει η προθεσμία για να κατατεθούν οι αιτήσεις.

Βλέπω ότι υπάρχει καλή διάθεση από το Υπουργείο σας και έχει τεθεί σε λογική βάση το ζήτημα. Αντιληφθήκατε άμεσα το πρόβλημα και ευχαριστώ πολύ γι’ αυτό. Καλό θα ήταν να λυθεί το ζήτημα με ένα έγγραφο που θα στείλετε και εσείς στον περιφερειάρχη, για να ξεκαθαρίσει το τοπίο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υπουργέ, έχετε τον λόγο, για να απαντήσετε στον κύριο συνάδελφο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, δεν τίθεται κανένα ζήτημα ερμηνείας της σχετικής διάταξης του άρθρου 16 του ν.3849/2021. Είναι σαφής η διατύπωση της διάταξης, ότι αφορά τις νέες θέσεις και όχι τις υφιστάμενες. Συνεπώς, ας μην επαναλαμβάνουμε πάλι τα ίδια, ούτε νομίζω ότι χρειάζεται κάποια ερμηνευτική εγκύκλιος. Και αυτό, γιατί ο νόμος είναι σαφέστατος.

Επιτρέψτε μου, όμως, να αναφέρω και δύο παραμέτρους.

Κατ’ αρχάς, θέλω να αναφέρω και πιστεύω ότι θα συμφωνήσουμε στο πνεύμα και στο γράμμα του ν.4849/2021, στον οποίον προβλέπεται μοριοδότηση για τις νέες, επαναλαμβάνω και πάλι, θέσεις στις λαϊκές αγορές. Εδράζεται ως επί το πλείστον σε κοινωνικά κριτήρια. Αυτά είναι, παραδείγματος χάριν, η αναπηρία, οι μικρές ηλικίες, διότι θέλουμε να κρατήσουμε τους νέους μας, άρα μοριοδοτούνται, η αστεγία, ο αριθμός των παιδιών. Νομίζω ότι όλα αυτά είναι κοινωνικά κριτήρια.

Επίσης, η δεύτερη παράμετρος, την οποία θέλω να αναφέρουμε, είναι ότι η Κυβέρνηση από την πρώτη στιγμή και εμπράκτως στάθηκε στο πρόβλημα του Έβρου και είναι πολύ λογικό να σταθεί στο πρόβλημα του Έβρου. Η στήριξη και η αποκατάσταση αυτής της περιοχής, που τόσο επλήγη και από τις καταστροφικές πυρκαγιές του 2023, το σχέδιο αυτό αγγίζει τα 100 εκατομμύρια ευρώ.

Πράγματι, συνεχίζουμε να συζητούμε, να βρίσκουμε οποιεσδήποτε άλλες λύσεις μπορούμε, για να βοηθήσουμε τους συμπολίτες μας σε αυτή την περιοχή, που έχει πληγεί τόσο. Έτσι, και το Υπουργείο Ανάπτυξης είναι στη διάθεση όλων των παραγωγών, για να συζητήσουμε για τις βέλτιστες λύσεις επί του θέματος.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ.

Κύριοι συνάδελφοι, η ένατη με αριθμό 1201/28-6-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας, με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα Κέντρα Υγείας του Νομού Πρέβεζας» δεν θα συζητηθεί κατόπιν συνεννόησης.

Στο σημείο αυτό ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Οργανισμός Ακαδημίας Αθηνών».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.43΄ λύεται η συνεδρίαση για την Τετάρτη 10 Ιουλίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**